
INLEIDING 


Waaroor gaan hierdie bundel? 

Enkele grepe uit die teks: 

“Stel jouself die volgende situasie voor: Piet X van 
Bronkhorstspruit ontmoet vir Jan Z by ’n braai. Jan Z stel 
homself voor as ‘Jan Z van Pretoria’ en steek sy hand uit. Piet 
X glimlag vriendelik, steek ook sy hand uit, en stel homself 
voor as ‘Jan Z van Pretoria’.” 

“Wanneer dit gebeur, wanneer jy gekonfronteer word met die 
realiteit dat jy nie meer weet hóé en waar jy inpas in die Groter 
Landskap nie, sal jy dit moeilik vind om jouself te verbind en 
toe te wy aan enige iets anders as dit wat aan jou onmiddellike 
vertroosting bied in die aangesig van ’n wêreld wat jy 
toenemend antagonisties sal vind.” 

“‘Kies ’n naam uit ’n tydskrif,’ het ek voortgegaan, ‘en maak 
dit jou eie. Dink ’n storie uit oor waar jy vandaan kom ... jy 
kan sê jy’s van die buitenste ruim, maar mense neem dit nie 
meer ernstig op nie. Sê jy’s van die Balkan,’ was my voorstel, 
‘of van Noord-Ierland of Arizona of so ’n plek.’” 

“In 2000 is ek weer gekonffonteer, dié keer in Taiwan, met 
mense aan wie ek myself moes identifiseer, nadat ek 
weereens ’n jaar in obskure anonimiteit gefunksioneer het - 
waar net die mees basiese data oor myself goed genoeg was.” 

“In sommige gevalle is wie en wat ons veronderstel is om te 
wees, met hier en daar ’n verfspatsel om onsself tot ’n mate 
uniek te maak, goed genoeg, en hierdie identiteit word dan 
aangebied as antwoord op wie ons is.” 

“Ons word gebore, raak bewus van die feit dat ons iets is 
tussen ander ietse en iemcind tussen ander iemande, en dat daar 
van ons verwag word om te funksioneer as die iets wat ons is 
(moenie optree asof jy ’n tafel of ’n troeteldier is nie) en ook 
om te funksioneer as iemand 

“Wat is die mens dan, anders as ’n hoogs ontwikkelde 
soogdier? En hoekom, terloops, is dit so belangrik om meer te 
wees as net nog ’n soogdier? Ek meen, eerder ’n soogdier as ’n 
reptiel, reg? Of is ek snobisties?” 

“Sommige mense eindig op as karikature van die data wat 
hulle uit die omgewing kry oor wat hulle moet wees en hoe 
hulle moet optree. Hierdie legkaart karikature is oënskynlik 
onbewus van hoe duidelik die nate wys tussen die soms geykte 
onderdele waaruit hulle sosiaal funksionerende persona’s 
saamgestel is.” 

“Om gegewenheid te konfronteer, te erken, en te glo aan die 
ascmrowende moontlikhede wat binne die bereik is van ’n 
redelik intelligente persoon, is onontbeerlike bestanddele van 
die Proses van Wedergeboorte - en moontlik, maar nie 
noodwendig nie, die geboorte van die VERLIGTE SELF.” 

“Is daar ’n kwalitatiewe verskil tussen my ‘1’ en die 
gemiddelde ‘l’? Moontlik, en moontlik nie. Wat belangrik is, 
is dat ek my klassifikasie verander het van ‘problematiese 
funksionering’ na ‘bevredigende funksionering’, nie 
noodwendig van ‘funksioneel’ na ‘beter’ nie.” 

“Feit is dat mense soms dekades opbrand in ’n poging om uit 
te sorteer wat hulle veronderstel is om te doen. Hulle spandeer 
jare opsoek na ‘regte’ antwoorde, hulle ‘werklike’ self, hulle 
‘regte’ plek, waar hulle ‘regtig’ behoort... sonder om te besef 
hulle het basies twee keuses: aanvaar hoofsaaklik jou gegewe 
self en funksioneer as sulks, binne die partikulêre raamwerk 



van gegewe tyd en plek, of kies wie en wat jy wil wees, en 
wáár.” 

“Identiteit wat herken en tot ’n mate goedgekeur word deur 
die gemeenskap word dus hoofsaaklik benodig vir 
VERSKYNING. In ag genome hierdie verbintenis tussen 
identiteit en verskyning op bepaalde tydstip en plek, wat sou 
die waarde daarvan wees om nie te verskyn nie?” 

“Dit behoort selfvertroue op te wek om te wéét mens kán van 
omgewing verander, en steeds dieselfde bly ... steeds “ek” 
wees ... steeds dieselfde identiteit behou ... voortgaan om te 
funksioneer as iemand wat in wese verwant is aan die ‘ek’ van 
gister, en tien jaar gelede, op ’n halfdosyn plekke op twee 
kontinente.” 

“Miskien is die doel van hierdie lewe nie om te gaan waar die 
drake lê nie, naamlik, om jouself te ‘verloor’ nie, maar om 
betrokke te raak, kant te kies, en jou self as’t ware aan te bied 
vir ’n ‘goeie saak’.” 

“Teen hierdie tyd beskik ek oor genoeg data oor myself om 
myself te kan herken as ek verby ’n spieël stap, en om (meeste 
van die tyd) te reageer as die naam geuiter word wat my ouers 
33 jaar gelede gekies het om my te noem, en wat ek oor die 
afgelope 33 jaar aanvaar het as goed genoeg vir alledaagse 
gebruik.” 

“Jy raak moeg daarvoor om jouself te verduidelik aan ander 
mense. Jy raak ook toenemend bewus van jou eie karikatuur 
in verskyning aan die wêreld. Jy begin toenemend ’n behoefte 
te ervaar om te onttrek.” 

“As ’n primêre doel van die BRON is om mense in staat te stel 
om ’n goeie idee te ontwikkel van wie en wat hulle is en 
funksionering moontlik te maak, wat is die primêre doel van 
die mens se bestaan? Om identiteit te bewerkstellig en 

suksesvol te funksioneer? Wat is ‘suksesvolle funksionering’? 
Oorlewing? Ek glo nie.” 

“Wanneer jy nie verskyn nie, hoef jy nie verleë te voel, of 
jouself te verduidelik, of verskoning te maak vir aspekte van 
jou lewe of die toestand van jou woonmimte nie.” 

“Hierdie is maar enkele vrae waarvoor jy ’n uur of wat kan 
afknyp as dit net jy is - as jy jouself bevind in ’n plek waar jy 
niemand ken nie, waar bekende stemme vir die oomblik nie 
jou eie weergalm, of stil praat, of ondersteun nie.” 

“As jy nie weet wat jy met jou lewe wil doen nie, wat doen jy 
met jou lewe? Hoe funksioneer jy? Hoekom leef jy soos jy 
leef, waar jy leef, en met wie jy leef? Hoekom doen jy die 
werk wat jy doen? Hoekom dra jy die spesifieke klere wat jy 
dra?” 

“Wat sal ’n mens vind as jy die wildemis betree vir ’n 
onbepaalde tyd, sonder die gerief van ’n tandarts of ’n dokter, 
of die luuksheid van lopende water en ’n spoeltoilet en 
toiletpapier, of die vermaak wat ’n TV, of die internet, of 
koerante en boeke, of vriende, of filmteaters mens gee. 
Inderdaad, wat vind ’n mens sonder liefde - as jy ’n vae idee 
het hoe om te soek wat jy nie noodwendig kan verwoord nie?” 

“As jy nie weet wie jy is as geldmaker nie, gaanjy dit moeilik 
vind om geld te maak. Ook goed om die teenoorgestelde in ag 
te neem: As jy deur die proses gegaan het om uit te sorteer, te 
ontdek en te kies hoe jy wil geld maak - en dan op ’n manier, 
of selfs maniere, wat jou persoonlikheid en talente pas, sal jy 
heel waarskynlik vind dat jy minder struikelblokke 
onbewustelik in jou eie pad rol.” 

“Hierdie inligting oor my kulturele, etniese en linguistiese 
herkoms het nie vir my gesê wié om te wees of wát om te doen 
nie, dit het bloot vir my gesê wáár om te kyk vir idees oor wat 

om te doen en wie om te wees. Dit sê dus nie, wéés dit nie. 
Dit sê: Soek hier.” 

Wie is die skrywer? 

Gebore op 29 Junie 1971 in Pretoria, in die Republiek van 
Suid-Afrika. 

Spandeer twee jaar in Suid-Korea as Engelse onderwyser 
tussen 1996 en 1998. 

Werk in Johannesburg vir ses maande in 1998. 

Vertrek na Kaohsiung, in die suide van Taiwan, in Januarie 
1999. 

Die notas en essays in hierdie versameling is geskryf tussen 
1999 en 2015. 

Hoekom is identiteit belangrik? 

Sondag 4 Julie 1999 

Hoekom is identiteit so belangrik? Omdat jy ’n individuele 
entiteit is met ’n afsonderlike bewussyn. En om deel te kan 
wees van enige gemeenskap moet jy jouself ken. Jy moet 
voortdurend keuses kan maak in uiteenlopende situasies, en jy 
moet ten minste ’n goeie idee hê hoekom jy daai spesifieke 
besluite maak. Hierdie besluitnemingsproses affekteer jou 
persoonlikheid, en jou persoonlikheid is ’n essensiële 
bestanddeel van hierdie proses. Die ontwikkeling van ’n 
patroon word ook geopenbaar. Móre moet jy weer dieselfde 
tipe besluite neem, of soortgelyke keuses maak. Ten einde 
jouself nie ten volle te vervreem van ander mense nie, moet 
daar ’n graad van ooreenkoms wees tussen die jy-van-gister 
en die jy-van-vandag. 

Identiteit is ook ’n handige instrument in die proses van 
onderskeiding tussen jouself en jou omgewing. Jy is immers 
nie ’n boom nie, en jy is nie ’n hond of ’n motorkar nie. Jy 
moet weet hoe en waar jy inpas in jou onmiddellike 
omgewing, en in die groter werklikheid, anders gaan jy nie 
weet watter stappe jy moet neem ter wille van selfbehoud en 
oorlewing nie. 

Dink aan die situasie in ’n teater - mense in die gehoor en 
die akteurs op die verhoog. Die individuele lid van die gehoor 
ken die reëls van die situasie. Hulle ken die grense, en hulle 
ken hul plek in die onmiddellike omgewing (die teater waar 
die stuk opgevoer word). Hulle gaan nie byvoorbeeld hul 
persoon in gevaar stel, of hulleself in die verleentheid stel, 
deur op die verhoog te spring en die akteurs en aktrises te 
begin rondklap nie (tensy dit regtig ’n slegte stuk is). 

Om ’n sensasie te ervaar dat jy hoort op ’n sekere plek of 
tussen ’n sekere groep mense, beteken dat jou identiteit heel 
waarskynlik aanvaarbaar is vir ander mense in die omgewing. 

Om te voel dat jy êrens hoort, laat jou ook veilig voel, en dit 
gee aan jou ’n sin van eiewaarde. 

Om deel te wees van iets groter 


{Agtergi'ond: Teen September 2003 het ek dit ernstig oorweeg 
om Taiwan te verlaat vir ’n groterige dorp in Gauteng 
genaamd, Bronkhorstspruit.} 

Dinsdag 2 September 2003 

Ek sal hierdie stuk begin met ’n feit: Daar is dinge in hierdie 
lewe wat groter is as enige enkele individu. 

Nou goed, teen hierdie tyd behoort jy reeds te weet dat jou 
hele bestaan afhanklik is van dinge wat groter is as jy, dat jy 
inderdaad nie eens ’n mens kon word as dit nie was vir die feit 
dat daar mense voor jou was nie, wat almal ook afhanklik was 
van dinge wat groter as húlle was. Almal weet hierdie dinge, 
reg? Almal weet daar is dinge groter as enige enkele individu! 

My oorspronklike stelling, wat steeds uitermatig 
diepsinnig is ten spyte van die feit dat almal dit weet, moet 
dus ’n bietjie rooipeper bykry om dit genoeg skop te gee as 
die fokus van ’n essay. 

(Twee weke later. Woensdag 17 September 2003. Klein ure 
van die oggend.) 

Maak nie saak of jy gereeld en bewustelik daaraan dink of nie, 
almal behoort op een of ander manier aan die Groter Geheel - 
dit sluit in die sielkundige, die filosoof, die digter, die 
predikant, die Hells Angel op sy Harley Davidson, die lid van 
die Mafia, die middestad bendelid, die president van ’n groot 
maatskappy, die kleinboer in China, die boemelaar in die 
stegie, en die politikus babbelend agter die mikrofoon. Meeste 
mense het ’n redelike idee hoe hulle inpas in die Groot 
Legkaart, ongeag of hulle oor die regte woordeskat beskik 
om ’n intelligente gedagte te formuleer oor die onderwerp, of 
nie. 

Die manier hoe jy inpas by die Groter Geheel is soos ’n 
paspoort wat jy sou kon wys aan ’n kosmiese 
immigrasiebeampte wat wil weet, “Wie is jy?” Hierdie 
“paspoort” bevat inligting oor die spesie waaraan jy behoort 
(“Meneer X sorteer onder die spesie Homo Sapiens en moet 
dus nie as ’n makgemaakte sjimpansee beskou word nie”), jou 
ouderdom, en ook jou naam, of name (die een wat jou ouers 
jou gegee het, die byname wat jou vriende jou noem, en/of die 
naam wat jyself gekies het). Dit bevat data oor die plek waar 
jy gebore is, waar jy op skool was (as jy sover gekom het), en 
of jy tersiêre opleiding gekry het (en indien wel, waar). Dit 
bevat ook data oor jou voorkeure en afkeure, jou talente, jou 
belangstellings, wat jy al gedoen het met jou lewe, wat jy nog 
wil doen, jou drome, jou ambisies en jou mislukkings. Ander 
belangrike inligting sluit in of jy jouself ag as lid van een of 
ander religieuse gemeenskap; indien wel, watter spesifieke 
religie, en selfs watter denominasie. Waar jy woon, in watter 
sosio-ekonomiese klas jy geplaas kan word, of jy getroud is 
of nie, jou seksuele oriëntasie, of jy kinders het, en wat jy doen 
op ’n daaglikse basis om te oorleef, is alles verdere detail wat 
jou individuele kosmiese kode bepaal wat jou “wettiglik” deel 
maak van die Groter Geheel. ’n Verdere bepalende faktor is 
assosiasies, wat insluit familie, vriende, kennisse, vennote, en 
selfs vyande (“ABC is die seun van EDF, eggenoot van GHI, 
pa van JKL en MNO, beste vriend van PQR, 
besigheidsvennoot van STU, en aartsvyand van XYZ”). 

Twee laaste gedagtes verdien melding in hierdie verband: 
Jy moet soveel as moontlik stukkies data oor jouself weet, en 
jy moet so veel as moontlik die persoon wéés waarna hierdie 
stukkies data verwys om in eerlikheid teenoor jouself en 
teenoor ander aanspraak te kan maak op die Unieke Kosmiese 
Kode wat jou deel maak van die Groter Geheel. 

Om nie te weet “wie jy is” nie, en derhalwe hoe jy inpas- 
en-behoort aan die Groter Geheel, is om vervreemd te voel 
van die omgewing waarbinne jy jouself bevind. Hierdie 
gebrek aan lidmaatskap lei sonder veel uitsondering tot een of 
meer van die volgende toestande: eensaamheid, ’n gevoel van 

isolasie, heel moontlik angstigheid, en ’n aggressiewe 
houding jeens jou omgewing en die mense met wie jy in 
daaglikse kontak is. 

Stel jouself die volgende situasie voor: Piet X van 
Bronkhorstspruit ontmoet vir Jan Z by ’n braai. Jan Z stel 
homself voor as “Jan Z van Pretoria” en steek sy hand uit. Piet 
X glimlag vriendelik, steek ook sy hand uit, en stel homself 
voor as “Jan Z van Pretoria”. Die werklike Jan Z van Pretoria 
sal moontlik geïrriteerd glimlag vir wat hy sal glo ’n poging 
tot humor is, maar hy sal vinnig aanskuif na ’n volgende groep 
as hy besef dat Piet X heeltemal ernstig is - laasgenoemde is 
oortuig daarvan dat ook hý “Jan Z van Pretoria” is. Later die 
aand stel Klara K van Kaapstad haarself aan Piet voor, en 
weereens antwoord hy in alle ems dat ook hý “Klara K van 
Kaapstad” is. 

Almal, behalwe moontlik Piet X, sal teen die einde van 
die aand oortuig wees van die feit dat Piet in groot moeilikheid 
is. Hoekom? Omdat jy moet wéét wie jy is om te kan oorleef, 
en om te kan funksioneer in ’n omgewing buite inrigtings vir 
disfunksioneles. 

* * * 

Wat het hierdie insigte uit te waai daarmee of ek vroeg 
volgende jaar teruggaan Suid-Afrika toe, en of ek langer in 
Taiwan sal bly? Alles. 

As ek “Piet X van Bronkhorstspruit” is, wil ek myself kan 
voorstel as “Piet X van Bronkhorstspruit”, en ek wil oortuig 
wees van wat dit beteken om “Piet X van Bronkhorstspruit” 
te wees. Verder wil ek weet as “Jan Z van Pretoria” goed voel 
oor wat dit beteken om “Jan Z van Pretoria” te wees, ek ook 
goed voel oor wie ék is. En as “Klara K van Kaapstad” 
haarself aan my voorstel, en ek kom agter in die gesprek wat 
volg dat sy oortuig is daarvan dat sy nie “Linda Q van 
Johannesburg” is nie (en ook nie wil wees nie), dan wil ek in 

my binneste weet dat ek dieselfde oortuiging van myself 
manifesteer. 

Is ek tans oortuig van wie ek is? Is ek verder oortuig dat 
“Brand X, voorheen van Taiwan en Korea maar nou van 
Bronkhorstspruit”, sy Kosmiese Kode trots sal kan resiteer by 
kerkvergaderings en rugbybraaie? Of is dit belangriker om my 
lidmaatskap te behou, vir eers, van ’n groep mense wat buite 
woon? 

(Steeds Woensdag 17 September 2003; laatmiddag.) 

Dit blyk dus dat ek tans ’n moerse Bronkhorstspruit backlash 
ervaar. Goed en wel, ek het nie sewe jaar in die Ooste 
spandeer om net skielik een dag op ’n sentimentele 
badkamermat te klim en, terwyl die mat by die deur uitvlie, 
vir almal te wuif soos een of ander crash course Zen ghoeroe 
en te sê, “OK julle, ek fokof dan ... kom braai saam met ons 
in Bronkhorstspruit!” nie. Nee, die hele idee moet soos enige 
ander plan met vrot kool en eiers bestook word. As die plan 
die volgende oggend kan opstaan, en met ’n koolblaar wat 
soos ’n ongekamde kuif in sy oë hang op die stoep kan 
verskyn en kan verklaar, “Ek is orraait! Hoesit?!” dan weet 
ek, ek het iets beet. 

Ek het wel gewonder wat die reaksie teen 
Bronkhorstspruit veroorsaak het. Soos ek my 
fiksheidstoerusting afstof en wegpak, gaan ek in my 
geestesoog deur die lys van dinge wat my lewe sal opvul as 
“Brand van Bronkhorstspruit”: my besigheidsprojekte, 
besoeke aan die plaaslike Spar, braaivleis en nagereg by die 
familie, en natuurlik my skryfwerk. Ek dink toe dat ek selfs 
kan oorweeg om in te skryf vir ’n akademiese kursus of twee 
in rigtings waarin ek geïnteresseerd is, insluitende Chinees. 

Ek vra myself toe wat die groot verskil is tussen dít, en 
wat ek nou doen. Natuurlik speel omgewing ’n groot rol in 
mens se daaglikse lewenservaring, en Benewelde Lig Nuwe 
Dorp in die Berg-van-die-Feniks is beslis ’n interessanter 
omgewing as Woonstelle-op-die-Rand-van-die-Dorp in 

Bronkhorstspruit. Maar hoe belangrik is dit werklik as mens 
aan die einde jou somme maak? 

Helaas, dit was die beeld van my wat sit en skryf in my 
woonstel, waar ook al in Suid-Afrika, wat toe ’n inteme alami 
laat afgaan. My identiteit as ’n skrywer is vir my van kardinale 
belang. Dit is tot ’n groot mate wie ek is. Dis wat ek doen. Dis 
nie net ’n edel en betekenisvolle beroep om te volg nie; dis ’n 
lewe wat my inspireer om op te staan in die oggend en die 
omgewing buite my venster in die gesig te staar - waar in die 
wêreld hierdie omgewing ook al blyk te wees. 

Ek neem toe my plek in by die spieëltafel, gereed om 
formeel diepsinnig te raak. Toe tref dit my: Meer as 90% van 
alles wat ek neergevel het op papier die afgelope vyf jaar, het 
te make met my lewe in selfopgelegde ballingskap! My 
identiteit as ’n SKRYWER is, ten minste op hierdie stadium 
van my lewe, ’n onvervangbare aspek van my KOSMIESE 
KODE, en WIE EK IS AS ’n SKRYWER, IS 
INEENGESTRENGEL MET MY LEWE OP HIERDIE 
EILAND! 

Wie is ek dus, as ek nie “Skrywer in self-opgelegde 
ballingskap in Taiwan” is nie? 

(’n Grillerige Japannese riller in die plaaslike teater later.) 

“Deur briljante speurwerk het die Inteme Diens die 
hoofverdagte gekonfronteer, en met behulp van uitstaande 
ondervragingstegnieke die verdagte geforseer om skuld te 
beken. Dit is dus my beskeie eer om aan die Volk bekend te 
maak dat die skuldige is ... die Skrywer! Die Ski-ywer, dames 
en edel menere, is die een wat die Volk se moraal en wilskrag 
binnegesypel en besoedel het met... ANGS!” 

Krete van skok word soos gebruiklik sonder beleefdheid 
verdoof. Die inspekteur gaan voort asof hy net sy keel 
skoongemaak het. 

“Na verdere ondersoek na die motivering van die Skrywer 
het dit aan die lig gekom dat hy in diepe bepeinsing die 
afgelope paar weke se onderhandelinge gevolg het. Teen 

Maandagaand was hy oortuig van wat hy eers net vermoed het 
- dat hy sy werk gaan verloor in die Beplande Terugkeer na 
die Moederland; dat hy afgedank gaan word, ge-fire gaan 
word, afgeskaal gaan word, sonder enige waardigheid op 
vroeë aftrede gedwing gaan word. Die Skrywer het besef as 
hý stof byt, hy nie alleen gaan eet nie. 

“Gelukkig is onse Staat hoogs liberaal en linksgesind, so 
die Hoof-oopkop is ingeroep vir onmiddellike herstelwerk aan 
die Skrywer se gemoed. En natuurlik, dames en beleefde 
menere, om hom te verseker dat hy ’n onvervangbare deel is 
van Onse Edel Staat! Ons sal immers nie ’n behoorlike doel 
kan formuleer vir ons bestaan sonder die diepsinnige 
materiaal wat ons sensitiewe en angsgevulde Hooftroep in die 
Stryd vir die Siel so gereeld in ons gesigte gooi nie! 

“I.ank lewe die Skrywer, dan! I.ank lewe Ons Staat! 
Voorwaarts Stryders vir Ons Stryd! As ek nou net die 
vervloekte sleutels kan kry om die Skrywer van sy boeie te 
bevry ...” 

* * * 

Om deel te wees van iets groter as die enkele JY, is ’n behoefte 
sentraal aan die mens se ervaring van die lewe. Dis een van 
die primêre redes hoekom mense so aangetrokke is tot 
godsdiens, veral die geïnstitusionaliseerde manifestasie 
daarvan. Dis die rede hoekom mense verkies om deel te wees 
van ’n groep eerder as om alleen te wees. Dis die rede hoekom 
mense patrioties is. Dis een van die redes hoekom mense ’n 
spesifieke sportspan ondersteun. Dis ook een van die redes 
hoekom ’n nuwe lid van die Hells Angels sal verskyn in 
bepaalde kleredrag, en ’n ketting rondswaai eerder as om 
motoriste met droë ertjies deur ’n strooitjie te skiet - 
laasgenoemde keuse van wapentuig sou hom nie kwalifiseer 
as deel van die groep waaraan hy wil behoort nie; so ook nie 
om rond te ry op sy staalperd in ’n pak klere met ’n wit hemp 
en ’n rooi strikdas nie. 

Omdat mense nodig het om deel te wees van iets groter as 
net die enkeling wat sy in haar vel is of hy in syne, definieer 
mense hulle identiteit - hulle “kosmiese kode” - tot ’n groot 
mate volgens groepe waaraan hulle behoort, hetsy dit ’n 
maatskappy of instelling is waarvoor hulle werk, ’n 
ondersteunersgroep van een of ander sportspan, nasionaliteit, 
lidmaatskap van ’n gesin of familie, aktiewe deelname aan een 
of ander subkultuur, of ’n kombinasie van al voorafgenoemde. 

Verhoudings is ’n fundamentele aspek van hierdie stelsel 
van identiteit-deur-assosiasie, van weet wie jy is deur te weet 
hoe jy inpas deur middel van lidmaatskap aan iets groters as 
net jyself. Verhoudings bevestig lidmaatskap: “Jy’s een van 
ons.” Verhoudings verminder angs: “Ek is nie die enigste een 
nie.” Verhoudings bevestig identiteit: “Hier’s Piet X nou. Hy 
ken my beter as wat ek myself ken.” 

Verhoudings hou ook soms die individu gevange 
deurdat ’n persoon tot konformiteit gemanipuleer word ter 
wille van lidmaatskap aan die groep. Soms vernietig 
verhoudings geloof in goeie dinge. Soms lei verhoudings tot 
vernietiging van wat goed is. Soms lei die hardkoppige 
handhawing van ’n verhouding - ter wille van die voordele 
van lidmaatskap, of veronderstelde voordele in sommige 
gevalle - tot die dood van die self, of tot die dood van ander. 

Maar verhoudings is meestal goed. Verhoudings lei in 
baie gevalle tot ’n meer genotvolle ervaring van die lewe. 
Verhoudings versterk wanneer die enkeling swak is. 
Verhoudings vertroos. Verhoudings bring nuwe lewe. 
Verhoudings is onvervangbaar in die strewe daarna om te 
behoort aan die Groter Geheel. 

Daar kan verder gespekuleer word in hierdie stuk dat ek, 
die Skrywer van Stukke, ’n betekenisvolle gebrek ervaar aan 
definiërende verhoudings. 

Eindkontemplasie, deel een/Die uiteindelike 
hoop 

Maandag 22 tot Donderdag 25 September 2003 

Ek voel asof ek besig is om die einde te bereik van wat ek in 
retrospek my “boek” kan noem. Ek het nie al die vrae gevra 
nie (wie kan?), en ek het nie al die antwoorde nie (wie het?). 
Wat ek wel weet, of in oortuiging glo, is waaroor die lewe 
buite my kamervenster gaan. 

Waaroor gaan die lewe dus, volgens my? 

Op die mees elementêre vlak is dit ’n stryd om oorlewing. 
Van die miserabele boemelaar wat in agterstraatjies deur 
rommelsakke grawe, tot by Bill en Melinda Gates, die Pous, 
die Dalai Lama, die President van die Verenigde State, terug 
tot by die baba wat ’n minuut gelede gebore is in die 
agterbuurte van Kolkata, almal is altyd, van die oomblik van 
geboorte tot en met die oomblik van fisiese dood, gewikkel 
in ’n stryd om oorlewing. Hierdie stryd word gevoer op 
verskillende vlakke, en ter wille van ’n beperkte aantal 
behoeftes wat bevredig moet word. 

Een van hierdie behoeftes het toenemend my 
belangstelling geprikkel die afgelope paar jare. Hoe meer ek 
na my eie lewe kyk, en die wêreld buite my voordeur 
waarneem, hoe meer word die belangrikheid van die behoefte, 
die drang om êrens te behoort, bevestig - om te weet hoe jou 
lewe gekoppel is aan ander vorms van lewe (en selfs lewelose 
objekte), in terme van die verlede, die hede, en die toekoms. 
Dit sluit in om te verstaan hoe jy inpas tussen ander spesies op 
hierdie planeet, en hoe jy inpas tussen die skreeuende massas 
mense, en tussen teenstrydige godsdienstige tradisies en 
uiteenlopende geskiedenisse van die mensdom. 

Alle soogdiere - om die groep diere te kies waaronder ook 
die mens sorteer - weet instinktief waar hulle behoort. Dit is, 
alle soogdiere wie se natuurlike lewens en habitat nie versteur 

of verander is tot so ’n mate dat hulle lei aan dieselfde 
droefenis as soveel mense in die moderne wêreld nie. 

Om verward te wees oor jou plek in die wêreld - om nie 
te weet waar jy hoort nie, word meegebring deur verskeie 
faktore. Een van hierdie faktore is vervreemding van die 
omgewing waar jy op ’n sekere stadium van jou lewe geweet 
het op watter wyses en tot watter mate jy behoort. Hierdie 
vervreemding word op sy beurt onder andere teweeg gebring 
deur ontnugtering met dit wat voorheen jou identiteit 
gedefínieer het, en jou plek in die groter wêreld bepaal het. ’n 
Voorbeeld van laasgenoemde is die vervreemding wat 
plaasvind tussen ’n individu en die religieuse gemeenskap 
waarvan hy of sy voorheen ’n bevestigde lidmaat was - 
vervreemding veroorsaak deur persoonlike ervarings en/of 
intellektuele blootstelling wat soms die geloofwaardigheid 
van oorgelewerde waarheid wegvreet. 

Wanneer dit gebeur, wanneer jy gekonfronteer word met 
die realiteit dat jy nie meer weet hóé en waar jy inpas in die 
Groter Landskap nie, sal jy dit moeilik vind om jouself te 
verbind en toe te wy aan enige iets anders as dit wat aan jou 
onmiddellike vertroosting bied in die aangesig van ’n wêreld 
wat jy toenemend antagonisties sal vind. 

Identiteit - om jou eie naam te ken, jou nasionaliteit, 
persoonlikheid, voorkeure, talente, belangstellings, vrese, 
sterkpunte en swakhede, asook jou ambisies en drome - maak 
dit makliker om ten minste ’n goeie idee te hê waar jy staan 
met ander mense, en derhalwe om verhoudings te kan 
aanknoop. Dit is deur hierdie verhoudings wat jy uiteindelik 
lidmaatskap vcrkry aan groepe en gemeenskappe; ’n faktor 
wat ’nbetekenisvolle rol sal speel in die vermindering van jou 
weerloosheid as ’n enkele individu. Lidmaatskap aan groepe 
en gemeenskappe sal jou in staat stel om minder te vrees, wat 
jou selfvertroue sal verbeter, wat die waarskynlikheid sal 
verhoog dat jou fisiese en emosionele behoeftes bevredig sal 
word. As hierdie gemeenskappe ’n religieuse gemeenskap 
insluit, mag jy dit selfs makliker vind om aan jouself, en aan 

ander te verduidelik hoe jy glo jy deel uitmaak van ’n 
werklikheid wat tyd en ruimte oortref. 

Bogenoemde beskrywing is die ideaal van positiewe en 
opbouende verhoudings. Negatiewe en destruktiewe 
verhoudings bevredig óók die behoefte om êrens te behoort, 
maar op ’n wyse wat nie vrees en angs verminder nie. Sulke 
verhoudings inhibeer ook soms meer positiewe en opbouende 
sosiale interaksie. Nietemin, ook “slegte” verhoudings 
beklemtoon die belangrikheid van die behoefte om deel te 
wees van iets wat groter is as net die enkele individu. 

Om aktief deel te wees van groepe en gemeenskappe 
het ’n mens nodig om sekere basiese dinge oor jouself te weet 
en, wanneer nodig, te bevestig (jou naam, jou persoonlikheid, 
belangstellings, talente, oortuigings, en ander dinge wat reeds 
genoem is). ’n Mens het ook ’n basiese kennis en begrip nodig 
van die wêreld waarin jy jouself bevind op ’n daaglikse basis. 

Indien jou intellektuele ontwikkeling die grense oorskry 
van ’n oorgelewerde begrip van “hoe dinge werk” (in die 
gemeenskap waarbinne jy jouself bevind), of indien hierdie 
begi'ip geloofwaardigheid verloor as ’n resultaat van sekere 
persoonlike ervarings, of na blootstelling aan ’n altematiewe 
filosofiese verwysingsraamwerk of omvattende beskouing 
van bestaan, sal jy noodwendig sekere vrae stel. Beginsels sal 
ook geïdentifiseer (of geherdefinieer) moet word om jou 
begrip van menslike bestaan te fasiliteer. Hierdie beginsels, en 
die begrip wat daarmee saam sal ontwikkel, sal uiters 
bevorderlik wees vir die proses van identiteitsvorming (of 
herdefiniëring van identiteit). Hierdie proses sal jou in staat 
stel om te weet, of opnuut te ontdek, hóé, waar en met wie jy 
verhoudings behoort te kultiveer. 

Uiteindelik sal die hoop wees om ’n beter begrip te hê van 
hoe jy deel vorm van alles wat is, was, en moontlik nog kan 
wees, en om voort te kan gaan met jou bestaan, maar as 
iemand wat nie op ’n daaglikse basis vervreemd voel van alles 
en almal om jou nie. 

Wie en wat 


Woensdag 1 Oktober 2003 

Identiteit is soos ’n eksteme kenteken (of versameling 
kentekens) wat ons ronddra en vertoon om aan ander te wys 
wie ons is. Identiteit help ons ook om die verhouding te 
verstaan tussen ons en ons omgewing en alles en almal wat 
deel is daarvan. Wát ons is, strek egter veel dieper as wié ons 
is. Ek glo verder dat identiteit ’n oorlewingsmeganisme is wat 
ons spesie aangeleer het in die proses van ewolusie, omdat 
vroeër meganismes wat dieselfde funksies gehad het as 
identiteit vandag, tot ’n groot mate afgestomp geraak het. 

Elkeen van ons kan ’n hele lys dinge aframmel, wat almal 
wat wou weet sou oortuig dat ek nie Ronald Reagan is nie, en 
jy heel moontlik nie Napoleon Bonaparte nie. Ons het name, 
nasionaliteite, moontlik beroepe, telefoonnommers, 
selfoonnommers, identiteitsnommers, paspoortnommers, 
kredietkaartnommers, adresse, bloedtipes, alma maters, 
herinneringe van hoërskool, belangstellings, gunsteling 
vakansieplekke, ambisies en drome ... net om ’n paar te noem. 
Maar nie een van hierdie dinge, of die hele klomp 
saamgegooi, is meer as net inligting óór ons nie. 

’n Plant, hoe diep sy wortels ook al in die grond is, ís nie 
die grond nie. Die plant bly ’n plant, en die grond bly grond. 
Ons identiteite is moontlik iets soortgelyks. Die plant het die 
grond nodig om te oorleef in die tuin. Ons - vlees-en-bloed, 
verstandelik aktiewe, lewende organismes - het identiteit 
nodig om te kan oorleef, in die eerste plek, en dan verder, om 
behoorlik te kan funksioneer in die omgewing waarbinne ons 
lewens uitgeleef word. A1 die elemente waaruit individuele 
identiteit saamgestel word, is groter as die individu en sy of 
haar identiteit: taal, nasionaliteit, voorouers, geskiedenis, en 
so meer. Die manier hoe ’n individu elemente van identiteit 
onttrek - by wyse van spreke - uit sy of haar omgewing, is 

dus, op ’n manier, soortgelyk aan ’n plant wat voedingstowwe 
onttrek uit die grond ten einde te kan oorleef. 

As die formulering van jou ware identiteit nie die einddoelwit 
is nie, wat is? ’n Aanvanklike antwoord blyk te wees, “plek in 
die wêreld”. Geen mens kan sy of haar plek in die wêreld vind 
of definieer sonder om eers uit te sorteer wie hulle is in 
verhouding met alles om hulle nie. Identiteit is die middel tot 
hierdie doel. 

Hoekom wil ons weet waar ons “plek in die wêreld” is, 
waar ons “behoort”? 

Alle tekens dui daarop dat ’n spanningslose toestand die 
primêre strewe is van alle organismes - insluitende die mens. 
Soos ons almal weet, is daar meer dinge wat spanning 
veroorsaak in ons lewens as wat ons in een leeftyd kan aftel. 
Daar is dinge wat ons fisiese bestaan bedreig; dinge wat ons 
sielkundige welstand bedreig; die oervrees om te verdwyn in 
die nietigheid die dag wanneer ons sterf. Dan is daar die 
kakofonie van tale, kulture, subkulture en ander verskille 
tussen ons dat ’n mens amper wil glo dis ’n wonderwerk dat 
ons mekaar nie uitmoor ter wille van ons eie kanse op 
oorlewing nie ... of eerder, dat dit nie méér gebeur as wat 
alreeds die geval is nie. Die primêre strewe van ’n 
spanningslose toestand manifesteer in die begeerte om veilig 
te voel, in die sterk drang om onsself te beskerm. 

Een relatief effektiewe manier om onsself te beskerm, om 
ietwat veiliger te voel, en ’n bietjie beter te voel oor die 
moontlikheid van verdwyning, is om te wees tussen ander 
“soos ons”. Hierdie beginsel is so oud soos die lewe self, en 
dit manifesteer in nasionalisme, godsdiens, bloed-is-dikker- 
as-water, vriendskappe, subkulture, die manier hoe wilde 
diere van dieselfde spesie saam groepeer, en in die geblaf van 
honde in die nag. 

Die behoefte om veilig te voel stimuleer die behoefte 
daaraan om êrens te behoort. Ten einde lidmaatskap van een 
of meer groepe te bewerkstellig, benodig ons inligting oor 
onsself - daarom die soeke na identiteit. 

Die probleem is dat hierdie “soeke na identiteit” in baie 
gevalle ’n uitgerekte proses is, en die drang na veiligheid - 
soos die redes om te vrees vir ons lewens - kan nie wag tot jy 
jou regte naam van die dakke kan uitskree nie. 

Wat op aarde kan help om hierdie proses minder 
traumaties te maak, om jou angs te verlig as jy nog nie mooi 
weet wie jy is, en waar jy inpas nie? Anders gestel, wat kan 
jou angs verlig terwyl jy nog “soek” na jouself, en na jou plek 
in die wêreld? Die antwoord so naby soos die naaste beursie 
vol banknote: GELD. 

Hoekom laat geld - of dan, om oor meer as genoeg geld 
te beskik - jou beter voel as jy nie seker is van jou identiteit 
nie? Geld verminder die noodsaaklikheid van (’n goed 
gedefinieerde) identiteit deurdat dit die oorspronklike 
behoefte aan ’n bewussyn van persoonlike veiligheid en 
sekuriteit bevredig. Geld koop kos, klere, ’n dak oor die kop 
en deure en hekke met grendels en slotte; geld koop ook die 
dienste van ’n tandarts wanneer jou tande pyn, die hulp van 
dokters as iets anders verkeerd is, en dit koop medisyne in die 
geval van siekte en ’n bed in ’n goeie hospitaal in ernstiger 
gevalle; geld koop vermaak, geselskap, en in meer gevalle as 
wat meeste sal erken, is geld ook direk of indirek bevorderlik 
vir die ontwikkeling van vriendskappe. Om op die langtermyn 
toegang te hê tot voldoende kapitaal, is om te weet dat al 
bogenoemde beskikbaar is wanneer dit benodig word; om te 
weet dat al bogenoemde beskikbaar is wanneer dit benodig 
word, is om veilig te voel. 

Beteken dit hoe ryker die ou is, hoe minder hoef hy te weet 
oor homself? Nie heeltemal nie. Hoe ryker die ou is, hoe beter 
die kans dat hy gaan voel sy bestaan, vir nou, is beter verskans 
as dié van die boemelaar in die rioolpyp. En hoe beter hy voel 
oor sy kanse op oorlewing, hoe minder sy dringende behoefte 
aan altematiewe maatreëls om ’n bewussyn van sekuriteit te 
bewerkstellig - naamlik die oortuiging dat hy êrens behoort, 
saam met iemand of ’n groep mense. Om te verskyn buite die 
gemak en beskerming van sy veilige tuiste, mag wel die 
persoon se sin van persoonlike veiligheid verminder, wat die 

behoefte sal stimuleer om te wys waar en hoe hy behoort - dat 
hy [X] is in ’n omgewing waar meeste mense verstaan wat [X] 
beteken. Natuurlik sal geld uiters handig te pas kom in die 
aanskaffing van toepaslike (en in vele gevalle voorafverpakte) 
Kentekens van Identiteit - vryelik beskikbaar op die Internet, 
uit bestel-per-pos katalogusse, of ’n wye keuse van poetsblink 
inkopiesentrums. 

Wat ook al die verskil tussen die kind van geld en die res van 
die samelewing se kinders wanneer dit kom by identiteit, dit 
verander nik s aan die feit dat, selfs al kan jy ’n boek skryf oor 
jou eie identiteit en oor jou persoonlike agenda in hierdie 
wêreld, dit steeds nie die volle waarheid omsluit oor wát jy is 
nie. 

In terme van materie is jy soveel pond vleis, soveel liter 
bloed en soveel meter vel. En het jy regtig wetenskaplikes 
nodig om aan jou uit te wys tot watter graad jy dieselfde is 
as ’n hond of ’n bobbejaan? 

Die vraag na WIE jy is, is so prakties soos die regte 
moersleutel in ’n werkswinkel: Dit dien ’n doel, en die doel 
is ’n bewussyn van persoonlike sekuriteit. 

WAT jy is, is egter moeiliker om vas te vat. As ons net 
soveel pond vleis en bloed en vel en bene minder of meer is 
as ons troeteldiere, met (meeste van die tyd) ’n brein wat meer 
ontwikkeld is, dan moet selfs ék wonder of ek my tyd mors 
deur te doen wat ek doen. Dan maak dit mos ten volle sin om 
skaamteloos geld na te jaag vir geen ander rede nie as die 
sekuriteit, en die vermaak en gemak wat dit kan koop. 

Wat daarvan, moet mens uiteindelik vra, as ons net soveel 
pond vleis en been meer of minder is as ’n wilde dier, en nik s 
meer nie? Of is die feit dat ons breine soveel meer ontwikkeld 
is, so belangrik dat ooreenkomste in organiese samestelling 
tussen die mens en ander “minder ontwikkelde” lewensvorme 
regtig nie eintlik saak maak buite die laboratorium nie? 

Nog ’n vraag: Hoe affekteer dit ons ambisies, ons 
beskouing van gemeenskap, ons drome oor die toekoms, ons 
hoop vir die volgende geslag, as ons glo dat niks buite ons 

fisieke bestaan lê nie, as betekenis in die lewe en definisies vir 
goed en sleg gevind moet word binne dit wat ons kan dink en 
voel en ervaar - individueel, en as individue in gemeenskap 
met ander wat soortgelyke ervarings het? En hoe verander dit 
die onderwerp as dit moet blyk - bo redelike twyfel - dat ons 
meer ontwikkelde breine ’n aanduiding is dat die mens deel is 
van iets wat verder strek as dit waarvan kameelperde en 
kokkerotte en spinnekoppe deel is? 

Drie insidente 


Donderdag 2 Oktober 2003 

Drie onlangse insidente in my lewe het tot interessante insigte 
gelei. 

Die eerste een het plaasgevind op ’n Donderdagmiddag. 
Op pad terug van die dorp af het ek vir my ’n boksie gebraaide 
rys gekoop by een van my gunsteling eetplekke. ’n Kwartier 
later sit ek toe in my nuwe sitkamer en kyk Very Bcid Things 

- met my mengsel van gebraaide rys, groente, gamale en ’n 
eier wat in tee gekook is, gereed om verorber te word. Dit 
moet genoem word dat hierdie een van my gunsteling 
Taiwannese disse is. Siende dat ek honger was van die 
rondryery die hele oggend, het ek die eerste paar happe met 
deemis geniet. A1 kouend wou ek toe, vir net ’n oomblik, die 
boksie neersit op die swart skinkbord voor my. Omdat my oë 
gefokus was op Cameron Diaz - en ek is nie eens ’n fan nie! 

- het ek nie die riskante posisie van die skinkbord op die rand 
van die koffietafel opgemerk nie. 

Die volgende oomblik gebeur dit. Die skinkbord hel oor, 
en ek sit skielik met warm, vars gebraaide rys op my plakkies, 
tussen my tone, en natuurlik, op die vloer. Geskok en verslae 
het ek my ooglede toegevou, meer in ontkenning van wat 
gebeur het as vir die gewone kontemplasie. 

Vir ’n oomblik het ek myself verbeel dat dit net ’n 
verwronge nagmerrie was, dat dit nie werklik gebeur het nie, 
dat ek my oë gaan oopmaak en sal voortgaan om my rys met 
groente en gamale te geniet soos net ’n honger man kan. Maar 
ek moes die realiteit in die gesig staar dat my lewe nie ’n 
fiktiewe verhaal is nie. Ek moes myself forseer om op te staan, 
die garnale van my plakkies af te skud, en voort te gaan met 
my lewe. 

Na ’n paar minute het ek voldoende herstel van die skok 
om te besef ek kon myself kompenseer deur by die 7- 
Eleven ’n boks Garlic Chicken Gratin en ’n halfdosyn 

vleiskluitjies te gaan koop. Op pad na die kafee het ek probeer 
om die legkaart van verkeerde aksies inmekaar te pas wat 
gelei het tot die rampspoedige Gebraaide Rys Episode. Die 
koffietafel waarop die skinkbord gerus het was oorlaai met 
gemors, so die skinkbord kon nie behoorlik inpas nie; die tafel 
was te ver van my stoel af; ek het nie gekyk wat ek doen nie; 
en die alomteenwoordige waaier was in die stilte besig om op 
alles te blaas wat kon oorhel. 

Twintig minute later was ek terug in my sitkamer met 
twee pakke kafeekos (’n jammerlike substituut vir vars 
gebraaide rys), en ’n waardevolle nuwe insig om die hele 
insident minder onaangenaam te maak. Ek het gereken dat 
sommige faktore bevorderlik is vir ’n toestand waar iets 
verkeerd kan loop in jou lewe (in hierdie geval hoofsaaklik 
die oorvol koffietafel), en aan die ander kant, dat sekere 
faktore bevorderlik is vir ’n toestand waar dinge reg kan 
verloop (’n skoon koffietafel sou ’n fantastiese voorbeeld 
gewees het). 

Vir die rekord kan ek ook noem dat ek diep beïndruk was 
- dalk om akademiese redes - deur my opregte afgryse oor die 
sig van gebraaide rys op my vloer, in stede van op pad na my 
leë maag. 

* * * 

Die tweede insident het plaasgevind ’n paar dae later, met die 
Gebraaide Rys Episode geklassifiseer en weggepak as ’n 
oorleefbare gebeurtenis. 

Soos ek besig was om my nuwe woonstel te verken, 
ontdek ek ’n stoorplek in die plafon tussen die sitkamer en die 
badkamer. Hierdie spasie, het ek gevind na verdere 
ondersoek, kon bereik word vanaf ’n klein, gedeeltelik 
versteekte deurtjie in die spaarkamer. Ek trek toe ’n 
plastiekstoeltjie nader, maak die deurtjie oop, en bespied die 
donker, bedompige ruimte. Ou klere, ’n hoed met ’n veer in, ’n 
nuwerige swart aktetas, en verskeie ander bewyse van vorige 
menslike bewoning van die woonstel het die spasie opgevul. 

Net toe ek effens teleurgesteld van die stoeltjie wou afklim - 
behalwe natuurlik vir die aktetas - sien ek ’n liggie wat vaag 
aan-af, aan-af skyn teen die oorkantse muur. Ek dog toe dit 
mag dalk ’n juweel wees wat lig weerkaats, en ek steek toe 
my hand verder die donkerte binne. Die item was egter steeds 
buite my bereik. Ek trek myself toe halflyf in, en leun op ’n 
hoop swart sakke om nader te kom. Dié keer kon ek dit net- 
net raak met die punte van my vingers. Dat ek moontlik op 
iets van waarde afgekom het was duidelik, en ek besluit toe 
om myself heeltemal in te trek, met net my voete wat nog by 
die spasie uithang. Rustend op vele jare se gemors, gryp ek 
toe na die item. 

Die noodlot was egter op my spoor. Soos ek die item - 
wat teen dié tyd ’n amper demoniese rooi skynsel begin kry 
het - probeer nader trek, kraak die plafon onder my gewig. Ek 
onthou dat ek ’n algemene, huishoudelike vloekwoord geuiter 
het. Ek onthou ’n helder, flitsende lig. Die volgende oomblik 
trek die swaartekrag my, ’n klomp swart sakke, die aktetas, 
en ’n portret van twee Chinese minnaars af, na wat ek 
veronderstel het die kort gang se vloer sal wees. 

Ek was steeds aan die skree, met ’n swart sak onder die 
een arm, en die twee Chinese minnaars onder die ander, toe 
ek te lande kom op ’n lappie sagte groen gras. ’n Waterval, 
nie ver van my af nie, het ’n kalm ritme gekabbel oor die rotse. 
Ek was uit die aard van die saak verbysterd. Vir enkele 
oomblikke het ek net rondom my gestaar, terwyl ek stof uit 
my oë probeer knip het. Toe staan ek op, sit die twee minnaars 
teen ’n boom, en stap af in die rigting van die waterval. 

Geen fantasie kon my voorberei vir wat ek die volgende 
oomblik aanskou het nie. Daar, onder die waterval, met lywe 
soos mitiese Griekse godinne, was ’n halfdosyn beeldskone 
jong vrouens! Toe hulle my sien - vanwaar ek agter ’n bos vir 
hulle gestaan en loer het - wuif hulle vir my terwyl hulle 
vrolik giggel, sonder om eens vir ’n oomblik hand oor boesem 
te slaan ... 

Oukei, nie regtig nie. My tuimeling na benede het geëindig 
in ’n boom, in wat ek gou genoeg geïdentifiseer het as Hai 
Feng Gong Yuan (Seewind Park), ’n paar blokke van my 
nuwe woonstel af. Die binnekant van die boom was gevorm 
soos ’n tregter, wat ’n baie gelukkige toeval was. Ek sit toe 
vir ’n oomblik in die middel van die boom op ’n plek wat, 
snaaks genoeg, amper soos ’n troon gelyk het. Nadat ek my 
gedagtes agtermekaar gekry het, het ek afgespring grond toe. 

Ek het die paar omstanders, meestal ou Chinese 
oorlogsveterane, met groot waardigheid gegroet - ek het 
ontdek ek het die hoed met die veer op my kop gehad, so ek 
het dié so effens gelig. Soos ek toe terugstap na my woonstel 
toe, kom die vreemdste gedagte by my op: Kon dit wees dat 
die takke van die boom nie gevul was met blare nie, maar met 
rolletjies NT$1000-note? ’n Terugblik na die Gebraaide Rys 
Episode herinner my toe daaraan dat my lewe nie ’n fiktiewe 
verhaal is nie. 

Tog, die moontlikheid was genoeg om my in my spoor te 
stop. Ek haas myself toe terug na die boom en gryp na die 
naaste tak. Daar, tot my groot konsternasie, sien ek dit: 
varsgedrukte NT$1000-note! 

Natuurlik stop ek toe my sakke vol “blare”, en gelukkig 
het ek die aktetas ook daar gehad, wat ek toe ook volstop. ’n 
Bietjie meer agterdogtig oor die ou Chinese here, het ek so ’n 
vinnige kyk in hulle rigting gewaag. Besig om stukke uit die 
Anale van Confucius aan mekaar te resiteer, het hulle hul nie 
aan my gesteur nie. Meer as dit, niemand in die omgewing het 
geblyk bewus te wees van die spesiale boom nie! 

Met note wat uit my sakke peul, onder by my hemp uitval, 
en nog ’n paar wat onder my hoed uitloer, stap ek toe weer 
terug huis toe. Halfpad onthou ek dat ek nie my sleutels by my 
het nie, siende dat ek in die boom geëindig het op die mees 
onortodokse wyse. Toe ek by my woonstel aankom, het die 
deur egter vanself oopgegaan, asof dit geaktiveer was deur my 
naderende voetstappe. Veilig tuis, trek ek toe oombliklik my 
hemp uit, en stamp in die proses per ongeluk my hoed af. 

Die skouspel van geld wat die hele wêreld rondsweef soos 
skoenlappers in ’n tropiese tuin, het my skoon bewerig 
gemaak van geluk. Ek het vinnig ’n paar glasies groen tee 
weggeslaan, en begin toe die note bymekaarmaak. ’n Halfuur 
later skryf ek die nommer “87,000” op ’n onoopgemaakte 
telefoonrekening. “Ek moet teruggaan,” sê ek toe hardop, en 
soek rond na my hemp en my hoed. 

Teen die tyd wat die son die vuil water begin trek het uit 
die slote langs die pad, was ek halfweg tussen een en twee 
miljoen NT dollar. My dag was definitief besig om ongekende 
vlakke van vooruitstrewendheid te bereik! 

Kort na my laaste lopie na die boom het ek egter ’n 
onaangename sensasie ervaar. Ek het skielik besef ek ken nie 
my eie naam nie. Ek wou die unieke aard van die dag amptelik 
maak met ’n klein toesprakie, maar ek kom toe nie verder nie 
as, “Wel, uhm ... Watsenaam ...” Terwyl ek so in my 
sitkamer staan en name uitprobeer, stimuleer hongerpyne 
toe ’n ander ontstellende gedagte. Ek het nie ’n idee van watse 
tipe pizza ek hou nie! ’n Vae bewussyn dat ek al voorheen aan 
sulke onkunde gely het, was geensins bevorderlik vir ’n goeie 
gemoed nie. Die situasie het nog erger geraak toe ek skielik 
besef ek het geen idee waar ek vandaan kom nie - Amerika ... 
Egipte ... Swede?! Ek het gestaar na die foto’s teen die muur 
in die hoop dat dit sentiment sal loswikkel, en miskien ’n idee 
van my identiteit en waar ek hoort, sal inspireer. 

Toe, uit die bloute, tref dit my soos ’n ton vrot kool: Ek 
het ’n byna onuitputlike voorraad finansiële hulpbronne! Ek 
kon ’n bietjie pret hê! Wat maak dit saak dat ek onseker was 
oor ’n paar administratiewe sakies?! 

Mense sal soms verwys in hulle staaltjies na “van die beste tye 
van my lewe”. Oor die volgende paar dae het ek ervaar wat 
hulle bedoel. Ek het vir myself ’n naam uitgedink, en ’n storie 
gefabriseer oor ’n jeug in lekker plekke soos New York en 
Parys. Ek het nuwe klere gekoop. Die paar hare wat ek oor het 
op my kop, het ek laat opdoen in ’n deftige styl. Ek het selfs 

liefdesballades in ’n karaoke bar probeer sing saam met 
vriendelike en skraps geklede jong dames. Pizza was in 
oorvloed genuttig, hoewel ek ’n hele paar moes uitprobeer 
voor ek besef het ek is ’n Super Deluxe-ou. 

Na ’n paar dae van ononderbreekte fuiwery en 
uitspattigheid het ek begin kalmeer. Ek was egter steeds hoogs 
tevrede met die verhoogde kwaliteit van my nuwe bestaan. 

* * * 

Dit was tydens hierdie tyd wat die derde insident plaasgevind 
het. 

Ek was besig om uitdrukkingloos te staar na my 
televisiestel, met die klank afgedraai om nie my gevoel van 
tevredenheid te versteur nie. So moes ek al ’n geruime tyd 
gesit het, want die weeklaag van die gebreekte deurklokkie 
het my verskrik laat opspring. Ek het ’n wit ffokkie oor my 
kaal bolyf getrek, en die deur oopgemaak. 

Die man op my deurmat het ek herken as ’n wese van ’n 
ander planeet nog voor hy sy orale opening oopgemaak het. 
Oor sy skouers was gedrapeer ’n groen toga met pragtige goue 
patrone, en sy voete het gelyk soos ysskaatse uit die 
negentien-twintigs. Hy’t ’n paar deurmekaar klossies hare 
gehad op wat beskryf kon word as sy bolip, en ’n soortgelyke 
hoeveelheid hare op sy kop. Hy’t sy poot uitgesteek - dit het 
nie gelyk soos ’n menslike hand nie, en ek dit geskud. Toe 
maak hy ’n gebaar asof hy beleefd toestemming vra om my 
woning te betree; ek wys toe met ’n soortgelyke gebaar vir 
hom om in te kom. 

Na ons ’n bietjie vars groen tee geniet het (natuurlik van ’n 
baie hoër gehalte as die soort wat ek altyd by die 7-Eleven 
gekoop het), het ek hom gevra na die rede vir sy besoek aan 
ons planeet. In perfekte Afrikaans antwoord hy toe dat hy 
op ’n sending is. Sy opdrag was om menslike lewe te kom 
ondersoek op die planeet Aarde: hoe ons leef, hoe ons 
funksioneer, hoe ons oor die weg kom met mekaar, hoe ons 
daarin slaag om so geordend te bly, en hoe ons daarin slaag 

om ons lewens te leef in oënskynlike tevredenheid in ag 
genome die feite van die kosmos. 

Ek het geantwoord dat hy nie bedrieg moet word deur die 
voorkoms van dinge nie. Baie mense, het ek hom verseker, 
verkies die lewe minder geordend. Verder het ek hom ingelig 
dat baie mense nie hulle lewens slyt in tevredenheid nie, maar 
eerder in angstige verwarring. Dit het my gas ontstel. Ek het 
vir hom ’n sigaret aangesteek en na hom uitgehou, en toe sy 
glas opgevul. 

Die man het verbasend vinnig klaargespeel met die 
sigaret, vir ’n paar oomblikke gestaar na die versameling 
ornamente op my koffietafel, en nadat hy ’n blik gewerp het 
in die rigting van die foto’s teen my muur, het hy weer begin 
praat. Hy’t gesê dat hy ’n kursus gedoen het op sy planeet oor 
Oorlewing in Modeme Aardbeskawings; dat hy selfs ’n 
handleiding saamgebring het. Hy het ook lesings bygewoon 
oor meer abstrakte onderwerpe soos “Identiteit”, 
“Toewyding”, en ’n “Sin vir Plek”. 

Hy’t my verder vertel dat die leiers van sy planeet - 
geleerde wesens het hy my verseker - hom ingelig het dat 
hy ’n man hier sal ontmoet, kort na hy gearriveer het, wat 
hom ’n paar instmksies sal gee oor hoe om “in te pas”. Sy tuig 
het hom blykbaar afgelaai in ’n park nie te ver van hier nie, 
en ’n paar bejaarde here het in die rigting van my woonstel 
gewys. Kon ek die akkuraatheid van die dinge bevestig wat 
hy in sy lesings geleer het, het hy my gevra met diepe ems in 
sy oë, en kon ek dalk vir hom ’n paar wenke gee. 

Ek het nagedink oor my ervaringe van die vorige paar dae, 
oor die feit dat ek steeds nie geweet het wat my werklike naam 
is nie, en dat ek steeds nie seker was oor waar ek vandaan kom 
en waar ek inpas nie. Wat ek wél geweet het, was dat die lewe 
veel meer genotvol was met ordentlike finansiële hulpbronne! 
Nie net kon ek al my fisiese behoeftes bevredig op ’n 
daaglikse basis nie, maar toe ek ’n maagpyn gehad het ’n paar 
dae vroeër, het ek na die beste hospitaal in die stad gegaan. 
(Dit is waar dat my vreemde voorkoms aanvanklik die mense 
effens onrustig gemaak het - ek het op daai stadium vir ’n paar 

dae al nie geskeer nie, maar nadat ek vir hulle my aktetas vol 
varsgeplukte geld gewys het, het hulle baie vriendeliker 
geraak. Om die waarheid te sê, die verpleegsters het gewikkel 
geraak in wat maklik beskryf kan word as ’n vuisgeveg met 
die dokters vir die voorreg om my te versorg.) Ek kyk toe na 
die vreemde wese in my sitkamer, wat op daai stadium 
skynbaar diep in gedagte was, en let toe op hoe die 
buitengewone kurwes van sy oorgewig lyf beklemtoon is deur 
sy styfpassende helder oranje kostuum - sy toga het teen 
hierdie tyd agter die deur gehang. Die klossies hare op sy 
bolip, langs die kant van sy gesig, en op sy onderontwikkelde 
ken, het my herinner aan my eie voorkoms enkele dae vroeër. 
Om die waarheid te sê, sy hele voorkoms het bygedra tot my 
deernisvolle gevoel jeens hom. 

Toe kyk ek hom reguit in sy effense hartseer oë, haal diep 
asem en sê, “Meneer die Wese, ek moet jou teleurstel. Ek weet 
nie veel van die abstrakte konsep van identiteit, of oor mens 
se plek in die wêreld nie. Wat ek wel weet, is dat as jy reguit 
terugloop na daai park toe, jy op ’n boom sal afkom wat lyk 
soos ’n tregter. Jy mag dalk die meer algemene aardse tipe 
blaar verwag op die takke, maar hierdie boom is uniek. Dit 
groei geld! Nou, maak ’n paar sakke vol met van hierdie geld 
- maak seker jy vat genoeg! Gaan dan na die naaste hotel toe, 
en kry vir jou ’n kamer. Kyk in jou eie handleiding oor waar 
om kos en ander items te koop. 

“Kies ’n naam uit ’n tydskrif,” het ek voortgegaan, “en 
maak dit jou eie. Dink ’n storie uit oor waar jy vandaan 
kom ... jy kan sê jy’s van die buitenste ruim, maar mense 
neem dit nie meer ernstig op nie. Sê jy’s van die Balkan,” was 
my voorstel, “of van Noord-Ierland of Arizona of so ’n plek. 

“Die geld, so’t ek onlangs ontdek Meneer die Wese, sal 
die sukses van jou sending verseker, maak nie saak wie jy is, 
waar jy vandaan kom, of wat jy vir ander vertel wie jy is of 
waar jy vandaan kom nie.” 

Ek het geskuif tot op die rand van my stoel, en asof die 
wese die erns verstaan het van wat ek volgende wou sê, doen 
hy toe dieselfde. “Onthou!” het ek uitgeroep. Die wese se oë 

het verdubbel in grootte. “Maak seker jy’t altyd voldoende 
kapitaal!” Om die belangrikheid van my advies te 
beklemtoon, begin ek toe ’n onsigbare plank te hamer met ’n 
denkbeeldige stuk gereedskap in my gebalde vuis. “Dis die 
goue reël wat jy nooit mag ignoreer, vergeet of onderskat nie! 
Maak seker jou sa kk e is altyd gelaai!” 

Die wese het begin rondskuif in sy stoel, en ek reik toe 
maar na die bottel tee. Ons drink toe nog ’n glasie in stilte, en 
ek stap toe na die kombuis om ’n paar vullissakke te gaan haal. 
Toe ek terugkom in die sitkamer het hy reeds opgestaan. Hy 
neem toe die sakke, en skud my hand. Ek maak toe weer die 
deur oop, en hy verdwyn by die trappe af. Enkele minute nadat 
ek weer op my stoel gaan sit het, het ek in ’n diep slaap verval. 

Dit dan, was die derde insident wat my huidige gedagtes 
beïnvloed het oor sekere aangeleenthede. 

Dit moet seker ook genoem word dat ek, wat ek gewéét 
het my regte naam is, gemompel het die oomblik toe ek 
wakker word. Niks kon my egter voorberei vir die volgende 
skok nie. Ek het fluit-fluit afgestap Seewind Park toe, met my 
leë aktetas swaaiend in die lug, en die hoed met die veer in bo- 
op my kop. Werklike, organiese, vuilgroen blare op die takke 
van die magiese tregterboom het my lam in die knieë 
gemaak. ’n Mens kan amper sê dit het my meer ontstel as die 
skouspel van vars gebraaide rys op my stowwerige vloer. 

Geloofwaardige identiteit in ’n nuwe 
gemeenskap 

[Hierdie stuk is oorspronklik geskryf as kommentaar aan die 
einde van die chronologiese bundel, Waarjy niemand is - ’n 
versameling teks uit die periode 1994-1999.] 

Vrydag 13 Februarie 2004 

In 2000 wou ek nie net “Brand” gewees het wat kitaar of 
klavier kon speel nie - ek wou “Brand die Musikant” wees. ’n 
Kritieke lae selfbeeld het ’n desperate poging aangevuur 
om ’n aspek van ’n sosiale identiteit te ontwikkel wat my goed 
sou laat voel het oor myself. 

Helaas, my ambisie was hopeloos onrealisties. Ek wou 
soos John Williams (die klassieke kitaarspeler, nie die 
komponis nie) kitaar speel binne enkele maande, en ten minste 
darem met albei hande klavier binne dieselfde tydperk. 
Onvermydelike mislukking het my laat verval in die slegste 
gemoedstoestand wat ek ervaar het tot op daai tydstip in 
Taiwan. (My werksituasie het petrol by die vuur gegooi. Ek 
het meeste van my klasse aangebied by ’n laerskool waar die 
helfte van die sewejariges my geïgnoreer het tydens die 
klas, ’n kwart opgelet het die helfte van die tyd, en die ander 
kwart nie kon wag vir my om buite toe te gaan ná die klas 
sodat hulle grond na my toe kon gooi nie.) 

Die musikant issue het natuurlik nie gegaan oor die kitaar 
of die klavier nie; dit het gegaan oor hoe ek myself gesien het, 
hoe my sosiale identiteit en status in die gemeenskap gemerk 
was, en hoe ek dit wou hê. 

Na watse gemeenskap verwys ek hier? In 2000 het daar 
amper oornag ’n vloed ander Suid-Afrikaners in Kaohsiung 
aangekom. Ek was dus weer uit die bloute gekonfronteer met 
die vraag na wie ek was - nie net in ’n breë eksistensiële sin 
nie, maar tussen mense van my eie ouderdom, van my eie 
land, wat my taal gepraat het. 

My liefde vir musiek, en die agting en respek wat ek altyd 
gehad het vir mense wat musiekinstrumente kon bespeel, het 
die idee teen die middel van daai jaar by my laat posvat dat 
die etiket van die “Musikant” verreweg die mees ideale een 
was vir my behoefte. ’n Enkele snit op die Pearl Jam album 
No Code het nie gehelp om hierdie beskouing te verhinder nie. 
Ek was so gehipnotiseer dat ek enkele dae na ek die CD 
gekoop het, uitgegaan het en vir myself ’n elektriese kitaar 
aangeskaf het. 

* * * 

As ek nooit Korea toe gegaan het nie, en derhalwe ook nie 
Taiwan toe gekom het nie ... as ek in Pretoria moes bly vanaf 
April 1996 (hopelik nie vir langer as drie maande in my suster 
se sitkamer nie), sou ek genoodsaak gewees het om my 
identiteit as ’n volwassene te definieer in die meer bekende 
habitat van my eie land, tussen mense van my eie kultuur, wat 
my moedertaal gepraat het. Dit sou heel moontlik faktore soos 
my ongunstige sosio-ekonomiese status moes insluit, en ek 
sou dalk ander maatreëls moes tref om beter te voel oor 
myself. 

Wat egter gebeur het, was dat ek in die dubbel 
vervreemding van Korea beland het - as Westerling in ’n stad 
van 800 000 Koreane, en enigste Suid-Afrikaner en 
Afrikaansprekende in die gemeenskap van buitelanders. My 
proses van identiteitsvorming het weereens ’n skoktydperk 
binnegegaan - soos die sosio-ekonomiese skok van 
“middelklas” na “armblank” in 1985. 

Sou ek ’n “ander mens” gewees het as ek teen Junie 
1996 ’n werk gekry het in Pretoria? Natuurlik, maar ek glo 
ook dat die kern van die mens se persoonlikheid tot ’n groot 
mate gevestig is en bloot reageer op verskillende 
omgewingsfaktore. “Korea Brand” was die resultaat van 22 
maande in daai land en die dubbel vervreemding wat ek ervaar 
het. “Pretoria Brand” het nooit ontwikkel verder as die 
aanvanklike drie maande nie. 

Sou “Pretoria Brand” steeds ’n “skrywer” geword het? 
Moontlik. Die kreatiewe aspek van my identiteit het immers 
reeds teen 1994 begin ontwikkel in Stellenbosch, en dit was 
verbind aan vorige tye wat die potensiaal vir hierdie bousteen 
van identiteit gemanifesteer het. 

Wat belangrik is hier, is geloofwaardige identiteit. Ek was 
nooit ’n geloofwaardige “Brand, die Musikant” nie. Ek het dit 
geweet, en het desperaat probeer om geloofwaardigheid op te 
bou in ’n belaglike kort periode. 

Is “Brand, die Skrywer” ’n geloofwaardige identiteit? Ja, 
en nie omdat ek dink my teks is dit werd om gepubliseer of 
gelees te word nie. Wat belangrik is - en ek het dit al vele kere 
genoteer, is dat ek skryf, dat ek genoeg skryf, en dat ek al 
genoeg geskryf het teen hierdie tyd om in my eie oë 
geloofwaardigheid te hê as ’n skrywer. 

* * * 

Ek was in Korea gekonfronteer met ’n omgewing waar, anders 
as 1995 en vroeg ‘96, ek myself gereeld aan ’n groot groep 
van my tydgenote moes kon identifiseer. Ek was onseker hoe 
om dit te doen. Ek was onseker oor wie “Brand Smit” was, en 
oor wat dit beteken het om “Brand Smit” te wees. Ek het 
gesoek na leidrade, antwoorde ... en waar gaan soek mens 
anders as die grond waar jou naelstring lê, by wyse van 
spreke? 

In my geval het ek middelklas suburbia geïdentifiseer as 
“ground zero”. Wat my in die gesig gestaar het, was egter die 
mislukking, persoonlik en dié van my familie, om in te pas en 
aanvaar te word deur die plek wat die leidrade moes oplewer 
oor wie en wat ek was. Die beskouing van myself as 
afstammeling van ’n bron wat altyd gedreig het om mens te 
aborteer, het my die bron in uiters negatiewe lig laat sien, om 
dit sagkens te stel. 

Die mees ideale altematief vir “middelklas suburbia” in 
die ontwikkeling van my identiteit kon gewees het die 
Christelike religie. Mens kon selfs sê dat my hele 

identiteitskrisis daar en dan beslis kon word. Probleem was, 
sedert 1993 het ek nie meer die Kerk, soos ek dit geken en 
gerespekteer het van kindsbeen af, beskou as ’n 
geloofwaardige instelling nie. Die noue verbintenis tussen die 
Afrikaner middelklas en die spesifieke vertakking van die 
Christelike religie waarmee ek ten nouste vertroud was, het 
my verder vervreem van beide. 

Om op te som: 

1. Ek was in Korea gekonfronteer met die noodsaaklikheid om 
myself te identifiseer aan dosyne van my tydgenote; veel meer 
mense, en op persoonliker vlak, as in 1995 en vroeg ‘96. 

2. Ek het gesoek na antwoorde en leidrade in die plek waar 
my wortels gelê het. Hierdie plek het ek geïdentifiseer as 
“middelklas suburbia”. Ek was egter bewus van die feit dat 
hierdie plek (omgewing en gemeenskap, in die breë sin van 
die woord) nie my en my familie se wortels wou aanvaar nie 
- of kón aanvaar nie, volgens kwalifikasies wat sekerlik enige 
gemeenskap se reg is om aan potensiële lede te stel. Wat hier 
ter sprake is, is nie soseer middelklas suburbia se standaarde 
rakende finansiële welstand en stabiliteit nie, maar dat hierdie 
spesifieke omgewing, met sy spesifieke kultuur, waardes en 
idees, nie vir my kon dien as ’n geloofwaardige bron van 
identiteit nie. 

3. Die mees ideale alternatief kón gewees het die Christelike 
religie, maar ook dit was vanaf 1993 nie meer vir my ’n 
geloofwaardige bron nie, vanweë my toenemende gebrek aan 
geloof in die Oorgelewerde Tradisies van die Gevestigde 
Kerk. 

4. Konklusie? Ek was in die moeilikheid. Ek moes baie dieper 
gaan grawe vir leidrade en idees oor wie en wat ek was, en 
wou wees, en ook in watter omgewing ek hierdie persoon wou 
wees. 

* * * 


41 



In 2000 is ek weer gekonfronteer, dié keer in Taiwan, met 
mense aan wie ek myself moes identifiseer, nadat ek 
weereens ’n jaar in obskure anonimiteit gefunksioneer het - 
waar net die mees basiese data oor myself goed genoeg was. 

Soos ek reeds genoem het, was die “Musikant”, in my 
opinie, die mees ideale vooraf veipakte, en vooraf 
goedgekeurde identiteit waaraan ek in my onsekerheid en 
angs oor my eie waarde kon dink, maar een waarvoor ek nie 
geloofwaardigheid kon opbou in die kort tyd wat ek nodig 
gehad het om dit te doen nie. 

Dit wil dus voorkom asof deelname en lidmaatskap aan ’n 
nuwe gemeenskap - waar jy jouself in redelike groot kleur en 
detail moet identifiseer, lei tot verskerpte selfondersoek en 
hernude definiëring van identiteit, of die ontwikkeling van 
nuwe aspekte van identiteit, indien jy ontevrede is met wie en 
wat jy is binne daardie gemeenskap. 

Dit volg ook dat die identiteit of aspekte van identiteit wat 
jy sal probeer ontwikkel, sal korrespondeer met wat goed en 
aanvaarbaar is vir hierdie gemeenskap waarvan jy deel wil 
wees. 

Die alternatief vir aanvaarding en lidmaatskap in ’n 
gemeenskap is obskure anonimiteit - waar wie en wat jy is nie 
noodwendig aanvaar hoef te word deur ander mense in jou 
gemeenskap nie, solank jy jouself op jou eie besig hou, en nie 
moeilikheid maak nie. 

Oor persoonlike lêers 

Dinsdag 2 Maart 2004 

Ons almal het “files” oor mekaar. My file oor “Yolanda Y” 
sal byvoorbeeld sê sy’s dit en dat, sus en so, tree so op in 
hierdie en daardie situasie. “Sy’t hierdie sterkpunte, en hierdie 
swakhede. Pasop vir dit of dat ...” 

Ons almal verwag dat die mense wat ons ken en wat ons 
vriende noem (en oor wie ons derhalwe “files” het) die 
persone sal wéés wat ons dink hulle is om ons vertroue in hulle 
te fasiliteer. 

Soms neig ons “file” weergawes van mense egter na 
simplistiese kaiikaturc, met sekere aspekte van die persoon 
beklemtoon vir die eenvoudige rede dat dit ons beter pas as 
wat die geval is met ander aspekte. 

Waak daarteen - niemand hou daarvan om tot ’n 
karikatuur gereduseer te word nie. 

Dit is wel so dat ons soms hierdie proses van 
vereenvoudiging van onsself onbewustelik aanmoedig. As ’n 
persoon onseker is oor sy of haar identiteit, is dit gewoonlik 
gerusstellend as mense sê, “Jy sê mos altyd (X, Y of Z),” of 
“Jy raak mos altyd kwaad as iemand so iets doen,” of selfs, 
“Ek het geweet jy gaan dit sê (want jy sê dit altyd).” 

Vir my irriteer dit as mense ’n eenvoudige karikatuur van 
my skets. Ek weet ek doen dit soms van myself (moontlik om 
wie ek is meer draaglik te maak vir my geselskap?), so ek kan 
dus nie altyd mense kwalik neem as hulle saamspeel nie. Die 
waarheid is egter dat ek die reg voorbehou om anders te voel 
as gister, anders op te tree as eergister, en ander 
belangstellings te hê, of te fokus op ander dinge as wat ander 
se “files” oor my dikteer. 

Natuurlik moet daar ’n graad van ooreenkoms wees tussen 
wie jy vandag is, wat jy sê, wat jy doen en hoe jy optree, en 
wat gister die geval was. Maar hierdie dinge is ook vloeibaar, 
en verander met tyd. 

’n Meer ideale situasie sal wees een waar ons ons “files” 
oor mekaar oophou, met breë kantlyne vir nuwe inligting en 
geestesoog foto’s wat tred hou met die tyd. Die alternatief is 
dat ons “vriende” is met karikature wat hoofsaaklik ons eie 
handewerk is, en wat ons met die verloop van tyd mag vind 
nie meer “betroubaar” is nie, omdat hulle “skielik” nie meer 
sus of so lyk, of dit en dat sê of op bepaalde wyses optree of 
reageer in hierdie of daardie situasie nie. 

“ What do we mean by saying that existence precedes essence? 
We mean that man first of all exists, encounters himself, 
surges up in the world - and defines himself afterwards.” 

Jean-Paul Sartre, Existentialism Is a Humanism (1946) 

Wees jou eie SELF I Slegte akteur 

Donderdag 1 April 2004 

Wees jou eie SELF 

Die eerste dekade of twee van ons lewens spandeer ons 
vasgevang in omgewings waar ons grotendeels ís wat ons 
veronderstel is om te wees (of waar die verwagting is dat ons 
sal wéés wat ons veronderstel is om te wees). Die idee is, 
wanneer ons die pad vat weg van hierdie omgewings af, dat 
ons dan sekere vrae sal vra. In die proses van antwoord 
formulering sal ons dan vind, of defmieer, wie ons “werklik” 
is, of wil wees - hoewel realisties gesproke is wie en wat ons 
moontlik kán wees reeds sterk beïnvloed deur wie ons 
veronderstel is om te wees en wat van ons verwag word. 

In sommige gevalle is wie en wat ons veronderstel is om 
te wees, met hier en daar ’n verfspatsel om onsself tot ’n mate 
uniek te maak, goed genoeg, en hierdie identiteit word dan 
aangebied as antwoord op wie ons is. 

In ander gevalle bereik individue ’n tyd van persoonlike 
krisis, wanneer hulle besef dit wat hulle veronderstel is om te 
wees strook nie met wat hulle ontdek het oor hulleself nie, of 
dit strook nie met wie of wat hulle wíl wees nie. Veranderinge 
moet dan gemaak word, al vereis dit soms jare se onsekerheid 
en intense selfondersoek. In die ideale scenario sal hierdie 
individue na ’n periode van sogenaamde identiteitskrisis weer 
aan die wêreld kan verskyn, maar dié keer in ’n “nuwe 
gedaante”. 

Hierdie “nuwe” persoon sal altyd gebou wees op die 
fondasie van die “ou” persoon - vroeë ervarings, beide 
positief en negatief, is gewoonlik reeds te verweef met die 
psige van die persoon om dit te verwerp as “nie langer van 
toepassing nie”. Sekere karaktereienskappe van die “ou” 
persoon mag ook steeds in takt wees; maar selfs as sekere 
karaktereienskappe behou word, sal die “eienaar” van hierdie 

eienskappe dit nou tot ’n groter mate as sy of haar eie kan 
bestempel, en nie (net) as die resultaat van druk wat op hulle 
geplaas was in hul vormingsjare om hulle te manipuleer tot dit 
wat hulle veronderstel was om te wees nie. 

Dit word dan ook gesê dat die persoon wat sy of haar “eie 
self ’ gevind of gedefinieer het, hulle “eie mens” geword het. 
Hoeveel van hierdie “self’ werklik jou eie is, bly natuurlik ’n 
ope vraag. 

Saterdag 3 April 2004 

Wees nou ’n slegte akteur, toe ... 

Dis waarlik indrukwekkend hoe ons soms karikature maak 
van mense met wie ons gereeld ons lewens deel sodat hulle 
marionette kan wees in ons eie wêreld. Nou ja, ons almal doen 
dit, so niemand kla te veel daaroor nie. (Weereens ’n kwessie 
van wedersydse ooreenkoms: “Ek sal jou nie daarop wys as jy 
my nie daarop wys nie.”) 

Net soms irriteer dit wel, wanneer ons kan sien iemand 
verwag ’n sekere “act” van ons, of verwag van ons om een of 
ander karakter te wees, en dit strook nie met hoe ons voel op 
daai oomblik, of met hoe ons in werklikheid gesien wil word 
nie. Of daar word van ons verwag om sekere aspekte van ons 
karakter te onderdruk, ter wille daarvan om te wees wat ons 
veronderstel is om te wees in die ander persoon se beskouing 
van ons - soos in, “Wees nou ’n goeie vriend en speel jouself 
reg, toe?” 

Die vraag kan natuurlik ook gevra word hoeveel mense 
werklik hul eie nuanses ken. En hoeveel mense is nie 
afhanklik van hulle vriende se karakterisering van hulle ten 
einde te weet wie hulle is en hoe hulle moet opti cc nie? 

Die SELF word gebore (en ander notas van ’n 
partikulêre dag) 

Donderdag 8 April 2004 

Ons fisiese geboorte arriveer maande na ’n mikroskopiese 
begin. Kort na ons geboorte raak ons bewus van dinge om ons. 
Ons raak bewus van die verskillendheid van objekte. en van 
die onderskeid tussen lewende en nie-lewende dinge. Nog 
later raak ons bewus van die kategorie “mens” - en dat hierdie 
etiket ook, by wyse van spreke, teen ons voorkoppe geplak 
word. 

Enkele ander insigte penetreer ook ons bewussyn: elke 
mens is fisies verwyderbaar van sy omgewing, en ook van 
ander mense (dus, ’n vrye entiteit, nie verbind aan iets soos 
wat ’n tafelpoot verbind is aan ’n tafel nie); sommige objekte 
is belangriker as ander (’n TV is belangriker as ’n teelepel); 
en daar is ’n hiërargie tussen verskillende lewende wesens (’n 
mens is belangrikcr as ’n hond), en ook onderling tussen 
mense (’n sterk man word met meer agting behandel as ’n 
klein dogtertjie, en almal is belangriker as ’n boemelaar). 

Met die verloop van tyd intensiveer ons bewussyn van 
onsself. Ons besef dat ons soos ander mense beskik oor 
spesifieke gclaatstrckkc en karaktereienskappe, en ook oor die 
vermoë om keuses uit te oefen in ons spraak, voorkoms en 
gedrag. Ons leer ook dat al hierdie dinge beïnvloed hoe ander 
mense in die omgewing reageer op ons teenwoordigheid. Ons 
leer verder dat name belangrik is, en dat ons onsself 
voortdurend moet identifiseer aan ander. 

Dit raak ook weldra duidelik dat ons onsself moet kan 
identifiseer áán onsself: “Ek bestaan, maar ek bestaan nie as 
die grassnyer nie; ek is ’n mens, maar ek is nie die buurman 
nie.” Omdat hierdie stellings nooit voldoende is nie, moet die 
partikulariteite verduidelik word, by wyse van spreke, in fyner 
detail. 

Ons leer ook om ons eie identiteit te definieer (of te 
omskryf), om sodoende die proses waardeur ons onsself 
identifiseer aan ander, te vergemaklik. Laasgenoemde moet 
gedoen word met twee oorwegings in gedagte: 1) ons behoefte 
om ons eie partikulariteit te bevestig, en 2) ons moet 
terselfdertyd seker maak ons is nie té uniek nie, want dan 
ondermyn dit dalk die bevrediging van ’n ander diepliggende 
behoefte, naamlik die een aan samesyn en lidmaatskap. 

Jy het nodig om oortuig te wees van jou eie naam en 
persoonlike identiteit sodat jy kan funksioneer as die aparte 
entiteit wat jy is. Tog het ons ook nodig om “een” te wees met 
ander “soos ons”, wat weer die definieer-en-identifiseer- 
proses beïnvloed. 

Dus, ten einde te kan funksioneer as die aparte entiteit 
waarvan jy bewus is jy is, het jy nodig om jouself te definieer 
in terme van jou omgewing - tot ’n groot mate in negatiewe 
terme: “Ek is nie ’n tafel nie, ek is nie ’n hond nie, ek is nie ’n 
boemelaar nie.” Jy’t ook nodig om jouself te identifiseer aan 
ander en ook aan jouself - weereens is daar beide positiewe 
en negatiewe elemente van identifikasie: “Ek is vet, nie maer 
nie; ek is ‘akademies’, nie ‘sportief nie, ek hou van harde 
rock, nie ligte pop nie.” 

Uiteindelik, na jare van funksioneer en definieer en 
identifikasie van ons persoon aan ander en aan onsself, bly net 
die resultate agter van wat en wie ons was - ons handewerk, 
by wyse van spreke, nadat ons weer een vir een deel geword 
het van die Groot Onsigbaarheid. 

Ek het 45 minute gelede opgestaan met die gedagte dat ons uit 
niks verskyn, bewus raak van die feit dat ons iets is tussen 
ander ietse en dat ons onsself mettertyd moet definieer as ’n 
spesifieke iemand sodat ons, soos ek tussen swart koffie en 
ontbytpap deur geskryf het, kan funksioneer as ’n afsonderlike 
iets-en-iemand. 

[En net om seker te maak ek verstaan dit reg, hier kom dit 
weer.] 

Ons word gebore, raak bewus van die feit dat ons iets is tussen 
ander ietse en iemcind tussen ander iemande, en dat daar van 
ons verwag word om te funksioneer as die iets wat ons is 
(moenie optree asof jy ’n tafel of ’n troeteldier is nie) en ook 
om te funksioneer as iemand. 

Oppervlakkig beskou, is dit moeiliker om te definieer wié 
ons is as om te definieer wát ons is, en die proses neem 
heelwat langer. Uiteindelik moet ons ’n aparte iemand wees 
net soos ons ’n aparte iets is, en omdat ons nie elke dag ’n 
ander iemand kan wees nie, het ons redelike konstante 
identiteit nodig. 

Dis nou 10:56. Ek kan nou met my dag begin. Heelwat van 
hierdie dinge was reeds vroeër gesê, maar dat dit op hierdie 
manier gesê is, vandag, gee aan vandag ’n partikulêre 
kwaliteit. Dit gee ook aan my nog ’n bietjie resultaat om agter 
te laat ... 

* * * 

Terloops, resultaat is baie belangrik vir “evangeliese” 
Christene. Hulle verwag om beloon te word vir hulle “geloof ’ 
in die lewe wat volg ná hierdie aardse bestaan. 

Ek wonder hoeveel mense sal steeds elke week kerk toe 
gaan en die dinge sê wat hulle sê, as hulle moet verneem 
van ’n bron wat húlle as geloofwaardig ag, dat die resultate 
van hulle lewens agterbly in hierdie wêreld, dat hulle dit nie 
kan saamvat as getuigskrifte vir ’n wêreld en ’n lewe wat kom 
ná hierdie een nie. 

“Evangeliese” Christene is eintlik goeie besigheidsmense 
(daar is, terloops, ’n interessante historiese verbintenis tussen 
kapitalisme en Protestantisme). Hulle sê, “Ek gee dit, glo dat, 
doen hierdie, en kry dan daai, reg?” en die dominees en 
pastore knik gretig hulle koppe (nog meer “gelowiges”). As 
die potensiële “Christen” dan tevrede is hy of sy verstaan die 
saak reg, dan eers sê hulle, “’raait, count me in. Waar moet ek 
teken? Wat moet ek doen of sê?” 

Dit sal interessant wees om te weet hoeveel mense se 
houding teenoor hulle religie sal verander as hulle van ’n 
betroubare bron moet hoor dat hulle dit al die tyd verkeerd 
verstaan het: dat ’n aardse lewe wat God verheerlik die begin 
en die einde is; dat dit doodgewoon beter is as ’n aardse 
bestaan wat God nié verheerlik nie; dat dit aan jou ’n meer 
vervullende lewe gee terwyl jy op hierdie kosmiese 
stofspikkel is; dat as jy fisies tot afsterwe kom, jy dood is, en 
dat daar geen verdere beloning op jou wag nie. 

Self kan ek nie vaste stellings maak dié kant toe of daai 
kant toe oor wat gebeur na jou fisiese dood nie. Ek wonder 
maar net oor die motiverings van sekere mense, en hulle 
moontlike reaksies as dit sou blyk dat dinge anders is as wat 
hulle nog altyd vermoed, of geglo het. 

* * * 

Een laaste opmerking: jy moet funksioneer as die iets wat jy 
is - dit gaan nie werk as jy probeer funksioneer as ’n 
broodrooster of ’n yskas nie. Jy moet ook funksioneer as die 
iemand wat jy is ... maar hier raak dit kompleks, want wie is 
jy? Jy moet dus aanvanklik nié probeer om te funksioneer as 
iemand wat jy nié is nie. In die vroegste fase van jou lewe 
weet jy net jy’s nie jou pa of jou ouma of jou suster nie, so jy 
weet dit sal nie werk om een van hierdie ander iemande te 
probeer wees nie (al probeer jy dalk om hulle gedrag of hulle 
manier van praat of hulle manier om dinge te doen, na te aap). 

Anders gestel, aanvanklik weet jy net jy’s nie iemand 
anders nie. Jy weet miskien jy verkies honde bo katte of dat jy 
hou van sjokolade geur ontbytpap, maar ons soek voortdurend 
meer inligting oor onsself, om onsself beter te kan identifiseer, 
endan verkieslikindiepositiewe sin, “Ekis ...” eerder as die 
negatiewe, “Ek is nie ...” 

Baie keer sê mens dinge oor en oor, en jy besoek weer en weer 
sekere temas. Aan die einde is dit nie net wát gesê of geskryf 
word nie, maai' hóé. Baie van die dinge wat ek vanoggend 

geskryf het, het ek vroeër al aangeraak, maar vanoggend se 
formulering het ’n besonderse eenvoud. 

Twee punte in ons lewens: Wat-Voor-Ons-Was, en Wat-Na- 
Ons-Sal-Wees, en dan’s daar natuurlik die tussen in Wat-En- 
Wie-Ons-Is. Wat agterbly is die resultate van laasgenoemde. 

Is hierdie resultate goed, of is dit sleg? Hoekom is dit 
belangrik? 

Nuwe gesig op die kaarte (en op die telefoon) 

Vrydag 9 April 2004 

Ek voel baie keer vals as ek op die telefoon is. Ek is bewus 
van die feit dat ek hard probeer om vriendelik en aangenaam 
te wees, en om nie die ander persoon aanstoot te gee nie - 
tensy dit natuurlik lighartig en vermaaklik is. 

Dit is nie wie ek is nie. Hoe weet ek dit? Want ek leef met 
myself tussen telefoongesprekke, en ek weet die toneel wat ek 
speel op die telefoon, is net omdat ek eensaam is en nie op die 
oomblik mense wil vervreem nie. 

Die waarheid is dat dit teen-produktief is. As jy vriendelik 
en aangenaam was op die telefoon, verwag mense dat jy in 
gesig-verskynings ook so moet wees, en as jy nie is nie, dan 
vervreem jy hulle tog aan die einde. 

Ek haat hierdie leuenagtige toneelspel. As jou sosiale 
gesig meer strook met jou soms onaangename privaat gesig, 
sal mense jou in elk geval respekteer vir jou eerlikheid, al is 
dit soms ’n bietjie stomp. Meer algehele respek vir jou as 
persoon is gewoonlik die resultaat. 

Elkeen van ons het ’n privaat gesig en ’n sosiale gesig. Dit 
is ons eie verantwoordelikheid om te verseker die privaat 
gesig kyk nie na ’n gesprek met iemand anders die sosiale 
gesig in die ... wel, in die gesig, en vra “Wie de hel was dit?” 
nie. 

Hierdie inskiywing verteenwoordig die noodwendige 
ewolusie van identiteit wat altyd op die kaarte is. 


53 



Is dit ek, of is dit Omgewing Z? 

Woensdag 14 April 2004 

Sosiale identiteit is belangriker as wat ek soms wil toegee. In 
die lig hiervan is dit toepaslik om te noem dat ek nie te 
gemaklik is in tipiese “male bonding” scenario’s nie; ek is nie 
veel van ’n “man’s man” nie 

Pla dit my? Nee, ek noem dit maar net omdat ek daaraan 
gedink het, en ek wou dit net erken. 

Ook belangrik is dat as mens hierdie tipe situasie nie reg 
hanteer nie, dit kan lei tot ’n gebrek aan selfvertroue en ’n 
verlaagde selfbeeld in die tipe omgewing waar dit wel die 
norm, of die hoof kriterium vir agting en respek is. 

* * * 

Dit kan ook op ’n breër terrein toegepas word. 
Persoonlikheidsaspek X is dalk nie een wat jou definieer nie, 
of waai'mcc jy jouself kan assosieer nie, maar hierdie einste 
persoonlikheidsaspek is dalk ’n belangrike norm vir respek in 
Omgewing Z. Omdat jy nie beskik oor ’n voldoende graad van 
X nie, word jy nie noodwendig gerespekteer in daardie 
omgewing nie. Dit word dan deel van jou gewaarwording van 
jouself in Omgewing Z, en mag moontlik lei tot verlaagde 
selfrespek. 

Die geheim? In Omgewing Q word jy dalk gerespekteer 
vir presies die afwesigheid van Persoonlikheidsaspek X. Daar 
is dus heel moontlik nie inherent iets verkeerd met jou nie, net 
met jou in ’n bepaalde omgewing. 

Ek besit sewe onderbroeke ... 

Sondag 25 April 2004 

Stelling: Ek het ’n plek, ’n huis nodig gehad ten einde te kon 
weet wie ek is. 

Vermoede: Miskien het mens ook besittings nodig om te kan 
sê wie jy is - soos ’n versameling van amper 200 flieks wat 
sê, “Ek hou van movies,” of wat bevestig wat jy beweer jy is, 
of waarvan jy hou. 

Vraag: Is die ideaal om sonder plek, en sonder besittings te 
kan sê, en te weet wie jy is? 

Opvolgvraag: Wat anders definieer identiteit? Verhoudings, 
waarmcc jy jou tyd verwyl elke dag, wat jy doen vir geld, 
waaraan jy glo, waaroor jy meeste van die tyd gesprekke 
voer ... 

Bogenoemde lei tot ’n interessante vraag: As jy geen tuiste het 
nie, geen besittings nie, geen vriende of familie nie, as jy nie 
veel doen terwyl jy wakker is nie, niks doen om geld te maak 
nie, jy’t geen godsdienstige oortuigings nie, as jy nooit enige 
gesprekke voer of reageer op iemand anders se spraak nie, wie 
is jy dan? Wat is jy? 

As jy jouself bevind in ’n stedelike omgewing, jy oor geen 
kapitaal beskik nie, geen huisvesting van jou eie het nie, geen 
inkomste verdien nie, en daagliks net genoeg doen om fisies 
aan die lewe te bly, kom dit in die praktyk daarop neer dat jy 
uit asdromme eet (wat beteken jy’s ’n “boemelaar”), of kos 
bedel (’n “bedelaar”), en dat jy elke nag slaap waar jy 
naastenby beskerm is teen die elemente (weereens ’n 
“boemelaar”). 

Dus, as jy nie ’n tuiste het nie, geen besittings het nie, geen 
verhoudings met enige iemand het nie, aan niks glo nie, as jy 

slegs ’n bietjie moeite doen een of twee keer per dag om ’n 
paar eetbare stukkies oorskiet en ’n bietjie vloeistof te vind 
voor jy weer gaan lê op enige plek waar jy jou lyf kan uitstrek, 
niks doen vir geld nie, en nooit praat of reageer as iemand met 
jou praat nie, word jou identiteit noodwendig gedefinieer deur 
al bogenoemde, en die gemeenskap neem dit dan op hulself 
om jou te definieer as sulks. 

In meeste gevalle sal die eindresultaat wees dat jy ’n 
“boemelaar” genoem sal word, en so aanvaar sal word in en 
deur die gemeenskap. Omdat jy dus misluk het daarin om 
jouself op ’n soortgelyke wyse te definieer as hoe meeste 
ander mense hulself definieer - naamlik, om jouself in 
bekende kategorieë te plaas en deur elemente van identiteit te 
gebruik wat bekend is aan meeste mense in die gemeenskap, 
sal jy geplaas word op die laagste trappie van die sosiale 
hiërargie. 

Kan mens dan anders as om af te lei dat woning, 
besittings, verhoudings, oortuigings, aktiwiteite (kreatief en 
andersins), en woorde en reaksies noodsaaklik is vir ons om 
te kan wéét wie en wat ons is, en om onsself op verstaanbare 
wyse te kan “aanbied” aan die Gemeenskap? 

Wie is ek dan? Kom ons kyk: In terme van aardse 
besittings, is ek die trotse eienaar van sewe onderbroeke, twee 
langbroeke, ’n paar hemde en ’n paar tekkies, ’n paar 
meubelstukke, ’n rekenaar, ’n notaboek en vyf penne (twee 
bloues, twee rooies en ’n swarte); ek woon in my sitkamer; ek 
droom van ’n verhouding met Marilyn Monroe se Taiwannese 
niggie; ek koester geen geloof in dogmatiese religie nie; ek 
skryf boeke wat nooit geld sal maak nie; ek reageer net as 
iemand nonsens praat, en sê andersins nie veel nie ... 

Enkele vrae aan die begin van ’n einde 

[Oorspronklik deel van die begin van “Slothoofstuk”] 
Maandag 26 April 2004 
[•■■] 

Ek sit wel aan die einde met nuwe vrae, wat ek [aanvanklik] 
gereken het ek nie gaan vermeld in hierdie laaste hoofstuk nie 
[maar wat sover reeds genoem is in enkele aantekeninge]. Die 
vrae sluit aan by van die vraagstukke wat ek gedink het ek vir 
myself opgelos het deur die jare, maar wat teruggesluip het in 
die middel van die nag met skrikwekkende nuwe 
formulerings. 

Hoe, om een voorbeeld te noem, defínieer ’n mens die 
“self’? “Vind” jy jouself, of besluit jy wie jy wil wees, en 
word dit dan? 

Hoe definieer ek konsepte soos “huis” en “plek” wat so 
gereeld gebruik is in hierdie bladsye, en wat mens altyd 
veronderstel almal op dieselfde wyse verstaan? 

En nou dat ons op hierdie punt is, wat moet mens maak 
met die idee dat die raamwerk en beperkinge van taal van 
allergrootste belang is in filosofiese vraagstukke? Beteken dit 
“ek” is veel meer ’n produk van my kulturele herkoms, en veel 
meer afhanklik van veral die Afrikaanse en Engelse 
taalgemeenskappe as wat ek voorheen vermoed het? Sekerlik 
kan mens ’n bewussyn hê van die “self ’ sonder taal, dan nie? 
Maar kan ’n mens uitdrukking gee aan jou selfbewussyn as jy 
nooit ’n taal bemeester het nie, as jy nooit deel was van ’n 
gemeenskap wat ooreenkom oor die betekenis van die klanke 
waaruit ’n taal bestaan nie? 

Wat is die mens dan, anders as ’n hoogs ontwikkelde 
soogdier? 


57 



En hoekom, terloops, is dit so belangrik om meer te wees 
as net nog ’n soogdier? Ek meen, eerder ’n soogdier as ’n 
reptiel, reg? Of is ek snobisties? 

Die SELF I Toepassing I Identifïseer 

Dinsdag 18 Mei 2004 

Die SELF. 

“Wat is ’n huis - die plek waar jy voel jy behoort, anders as ’n 
plek waar jy wéét wie jy is?” 

Dit was gisteraand. Vandag vra ek, wat beteken dit om te 
“weet wie jy is”? Dit beteken jy weet wat jou plek is tussen 
ander mense met wie jy op ’n spesifieke tydstip ’n spesifieke 
omgewing deel. Dit beteken jy is bewus van jou eie waarde in 
hierdie omgewing. Jy weet ook naastenby hoe jy beskou word 
deur ander in die omgewing. 

Interessant vir bogenoemde defmisie van “huis” is dat ek 
nie vyf jaar gelede geweet het wie ek-in-konteks was nie 
(siende dat ek pas in Taiwan gearriveer het). Ek kan verder sê 
dat dit my omtrent vyf jaar gevat het om te weet wie ek-in- 
konteks is (veral tussen “ander soos ek”, naamlik ander Suid- 
Afrikaners in Taiwan); ook dat ek wou “huis” toe gaan kort 
nadat ek meer sekerheid ontwikkel het oor wie ek-in-konteks 
is. Dit kan verder gcai'gumcntccr word dat ek ook kan weet 
wie ek-in-konteks is op ’n ander plek, hoewel dit weereens tyd 
sal vat. 

In een woord, wat definieer wie jy is? Ek sou sê meer as 
enige iets, verhoudings met ander mense. 

* * * 

Terloops, Nietzsche het nie geglo dat daar ’n “fixed self’ is 
wat “ontdek” kan word nie. Hy’t gereken, “WILL a self and 
thou shalt BECOME a self.” [Eie beklemtoning] 

Woensdag 19 Mei 2004 


Is daar iets soos ’n “kem-self ’ wat ontdek kan word, waarop 
die persoon ontwikkel word wat jy graag wil wees? Kan 
hierdie kern-self in sy vroegste vorm beskou word as rein en 
onbesmet, iets wat dan deur blootstelling aan omgewing buite 
die baarmoeder gekorrupteer word? Of is die kern-self iets 
wat vanweë genetiese samestelling in die wortel reeds 
gekompromitteer kan wees, iets wat dan deur vroeë ervarings 
verder beskadig en gekorrupteer kan word, jare voor dit deur 
die persoon “ontdek” word? 

* * * 

Nietzsche reken dus dat die self nie gevind kan word nie, maar 
dat dit gedefinieer, en g e-word moet word. (Wat sou hy sê oor 
die idee van ’n “kem-self ’ wat ontdek kan word?) 

Dit wil amper voorkom asof ek weer by die begin is: Wie is 
ek, en waar is my plek? Die interessante ding is nou, die 
Nietzsche beskouing wil ’n mens amper dwing om eerder te 
vra: Wie wil ek wees? En, watter plek wil ek toeëien as my 
eie? 

Hoe defmieer mens die “self ’ (wie jy is/wil wees)? En hoe 
defínieer jy “plek” (jou huis/waar jy hoort)? 

(Ek moet myself verwyder van die res van die mensdom en 
hulle soms tragiese lewens, en slegs selektief betrokke raak.) 

As omgewing so ’n belangrike faktor is in kennis oor die 
SELF (om te weet wie jy is, of wat dit beteken om “jy” te 
wees), is dit moontlik om ’n universele “ek” te hê? As “ek, in 
Fengshan City, Taiwan” nie heeltemal dieselfde is as wat “ek” 
in, sê Bronkhorstspruit sal wees nie, wie is “ek” dan? En as 
dit verander, dan is dit mos onmoontlik om ’n universele “ek” 
te ken, of te kan wees! Dan is om ’n funksionerende, 

partikulêre “ek” te wees in die omgewing waar jy jouself op 
die huidige oomblik bevind, en om ’n soortgelyke persoon te 
wees in enige ander omgewing, die beste waarvoor jy ooit kan 
hoop! 

Dit volg dus dat selfkennis relatief is tot jou omgewing. 
Wat mens wél het as jy radikaal van omgewing verander 
(Fengshan, Taiwan na Riyadh, Saoedi-Arabië), of as jou 
omstandighede radikale verandering ondergaan, is 
verwysingspunte. Jy weet hoe jy opgetree het in die ander 
omgewing, of toe jou situasie anders was, of jy reken jy weet 
hoe jy sou optree. Hierdie kennis voorsien jou dan van ’n 
verwysingsraamwerk waarbinne jy kan uitwerk hoe jy in die 
nuwe omgewing of veranderde omstandigheid moet optree 
om steeds naastenby “dieselfde persoon” te wees, indien dit 
enigsins van toepassing is dat daar ooreenkoms moet wees. 

Kan jy jouself ooit ten volle ken? En in ag genome die 
kardinale rol wat omgewing speel in die “kennis” van wie jy 
is, WIE IS JY WERKLIK? 

Donderdag 20 Mei 2004 

Toepassing van ’n teorie/Die SELF en omgewing 

So ek wil nie hier weggaan nie, want ek weet wie ek is hier. 
Wat ook beteken as ek hier weggaan orn te woon in ’n plek 
soos Pretoria of Bronkhorstspruit en ek definieer wie ek is 
dáár, ek ook nie dáár sal wil weggaan nie, om dieselfde rede. 

Jy sal nie wil weggaan van ’n plek nie, tensy jy ontevrede 
is met wie jy is op daai plek. Ontevredenheid van hierdie aard 
sal lei daartoe dat jy sal aanhou weggaan van plekke tót jy ’n 
plek vind waar jy nie net wéét wie jy wil wees nie, maar waar 
jy kan wéés wie jy wil wees. 

[Die beginsel: As jy weet wie jy is op ’n bepaalde plek, en 
tevrede is met wie jy is op daai plek, as ekonomiese en ander 
faktore in daai plek verder van so ’n aard is dat jou kanse op 
oorlewingbeter is as op ’nanderplekwaarjyjouselfinteorie 

ook kan vestig, is dit verstaanbaar en redelik dat jy sal wil bly 
net waar jy is.] 

Dinsdag 25 Mei 2004 

Identifiseer jou SELF - en hoe dit aan jou geïdentifiseer 
word 


Die SELF, hoe die persoon sy eie SELF áán hom- of haarself 
identifiseer, en ook hoe die persoon sy of haar SELF aan die 
gemeenskap identifiseer. Laasgenoemde is egter nie ’n 
eenrigting gesprek nie - die taal waarin die individu sy of haar 
SELF aan die gemeenskap identifiseer, is nie deur die individu 
bedink nie, maar word benut met die komplimente, as’t ware, 
van die gemeenskap waarvan die individu deel is. 
(Voorbeelde van taalkonsepte wat benut word sluit in “man”, 
“vrou”, “sterk”, “slim”, “leier”, “skrywer”, “ryk”, “arm”, 
“intellektueel”, “ateïs” en “Christen”, om net ’n paar te noem.) 

In my geval het ’n gemeenskap wat hoofsaaklik uit blanke 
Afrikaansprekendes bestaan, my SELF áán myself 
geïdentifiseer. Tans identifiseer ek myself as volwassene 
aan ’n ander gemeenskap - Oosters, Chinees - met behulp van 
taal wat ek besig is om te bemeester en ander data waarvan ek 
bewus geraak het deur persoonlike ervaring. 

Dinsdag 1 Junie 2004 

Die “huidige” Dalai Lama was gebore as Tenzin Gyatso. Ses 
dekades gelede was hy driftig besig om net ’n gewone laitie te 
wees toe ’n paar monnike eendag opdaag en hom te vertelle 
het hy’s nie wie hy dink hy is nie, maar eerder die soveelste 
inkarnasie van iemand anders. Imagine dit. 

Sondag 6 Junie 2004 

Vertrou in jouself 
Ek het myself gevind 
Wees jouself 

Jy moet jou naaste liefhê soos jouself 
Ken jouself 
Onseker oor jouself 
Ek lag vir myself 

“Ky-malixino-wo. ” 

“Huh?” 

“Ky-malixino-wo. Jy meen jy weet nie wat dit is nie?” 

“Geen idee nie.” 

“Dis ’n sentrale konsep in die begrip van wat die mens is!” 
“Nog nooit daarvan gehoor nie.” 

“Jy maak ’n grap, reg? Hoe op aarde kan jy funksioneer as ’n 
intelligente aardbewoner sonder om te weet wat die ky- 
malixino-wo is?” 

“Wel, ek weet nie. En tog funksioneer ek ...” 

“Dit is Afrikaans, jy weet? Dis nie Russies of Spaans of 
Japannees nie!” 

“Kan ons oor iets anders praat?” 

Aanvaar jouself - al is dit net om tyd te spaar 

Dinsdag 8 Junie 2004 

Ek aanvaar die partikulariteit van my agtergrond. Ek dink en 
skryf meeste van die tyd in Afrikaans, my vel is “wit”, my 
gelaatstrekke gedikteer deur die gene afkomstig van my 
hoofsaaklik Germaanse voorouers. 

Ek kan verander hoe ek lyk. Ek kan ook moeilik wees en 
my taalagtergrond verwerp - omdat ek dit nie gekies het nie, 
en myself dwing om net in Engels te dink en te skryf. Ek kan 
selfs meer radikaal wees en ’n ander taal (as Engels) kies, die 
taal bemeester, en uiteindelik net in daai taal dink en skryf. 
Aan die einde van so ’n proses - wat jare se harde werk sal 
verg - sal ek ’n pragtige illustrasie wees van ’n “self-made 
man”. 

Ek is egter bereid om so ’n radikale illustrasie te laat vaar 
ter wille van tyd en energie, en bloot die partikulariteit van my 
fisiese voorkoms, en my moedertaal en kulturele agtergrond 
merendeels te aanvaar soos dit is, en as goed genoeg te ag as 
instrumente wat die proses van self-ontdekking en self- 
formulering fasiliteer. 

Klein huis, groot wêreld 

Dinsdag 8 Junie 2004 

Wat relevant is, en wat nie relevant is vir die “eienaar” van die 
SELF, is een van die belangrikste oorwegings om in ag te 
neem in die SELF-definiëringsproses. 

’n Voorbeeld hiervan is opinies. Watter aangeleenthede 
relevant genoeg is vir ’n persoon om ’n opinie oor te formuleer 
en watter nie, vereis kennis oor die SELF. 

Dit volg dus dat hoe kleiner die omgewing waarvan jy 
bewus is, hoe minder die data wat jy ontvang, en hoe makliker 
dit derhalwe is om jou SELF te vind/te definieer. 

As ek byvoorbeeld in ’n groot stad woon en gereeld 
omgaan met ’n wye verskeidenheid mense, en bewus is van 
politieke vraagstukke strekkend van Noordoos-Asië tot die 
Midde-Ooste tot Sentraal Afrika, Europa en Noord-Amerika, 
en van omgewingsvraagstukke, etiese vraagstukke, 
godsdienskwessies en vele ander onderwerpe waaroor 
mens ’n opinie kan hê, sal my proses van identiteitsdefíniëring 
aansienlik langer neem as wat die geval sal wees met ’n ou 
wat grootgeword het in ’n klein dorpie, daar woon as ’n 
volwassene, en uiteindelik daar sal sterf as ’n bejaarde. 

Mens sou graag wou sê - want woon meeste van ons nie 
maar in die “groter” wêreld nie? - dat dit beter is om bewus 
te wees van meer, en dat dit vervelig is om jou hele lewe 
binne ’n beperkte omgewing te slyt. Argumente kan ook 
gemaak word oor “kennis is mag”, oor gebrek aan meer of 
beter inligting wat lei tot vrees vir dit waarvan sommige 
mense moontlik net vaagweg bewus is, en gebrekkige kennis 
wat lei tot misverstand en diskriminasie teenoor dié wat nie 
“soos ons” is nie. 

Die onderwerp van groot wêreld versus klein dorpie is nie 
wat my op die oomblik interesseer nie; my huidige 
verhouding met die “groter” wêreld is ook van so ’n aard dat 

ek geen motivering het om ’n saak uit te maak vir deelname 
daaraan, al dan nie. 

Die interessante vraag vir my op hierdie stadium is, kan jy 
jou SELF ooit volledig defmieer in ’n “groot” omgewing waar 
nuwe verhoudings gereeld aangeknoop word, waar 
vraagstukke kom en gaan, en waar nuwe data invloei op ’n 
daaglikse basis terwyl jy nog nie eens verlede maand se 
koerante of Tirne magazines klaar gelees het nie? Ek glo nie. 

Natuurlik is vraagstukke waaroor jy posisie moet inneem 
as deel van jou identiteit minder belangrik as verhoudings. Die 
waarde van minder, maar meer betekenisvolle verhoudings, 
insluitende positiewe familiebande, word dus weereens 
beklemtoon. (Ek het nie probeer om dit in te werk nie, dit het 
net as ’n voor die hand liggende antwoord na vore getree op 
wat vastigheid gee vir die SELF in ’n immerveranderende 
wêreld. Dit wil dus blyk dat ek weereens na ’n rondte van 
intellektuele bepeinsing op ’n brokkie insig afgekom het wat 
“almal weet”.) 

’n Balans kan derhalwe voorgestel word tussen “klein” 
wêreld by die huis, en “groot” wêreld buite die tuinhekkie; 
voorkeur in prioriteit ten gunste van eersgenoemde gee aan 
die einde van die dag aan mense ’n duideliker defínisie en 
sterker oortuiging van die SELF. 

Maar nou dat ek daaraan dink ... is dit nie wat meeste 
mense reeds doen nie? Natuurlik! Mense is briljant! (Net 
jammer hulle weet dit nie.) 

Oorgelewerde kennis, en ou skroewe 

Dinsdag 15 Junie 2004 

Baie mense doen die “regte ding” sonder om te veel daaroor 
te besin. Vir my het dit lank gevat om sekere dinge te leer - 
die tipe dinge wat, as ek vir mense sal sê, “Hierdie is die 
gevolgtrekkings waartoe ek gekom het na jare se bepeinsing,” 
hulle sal reageer met, “Ons weet klaar hierdie dinge. Ons pas 
dit al vir jare in ons eie lewens toe. Het jy regtig nodig gehad 
om te sit en dink daaroor?” 

Wat is verkeerd met my? Het ’n skroef jare gelede al 
losgegaan in my kop? Is ek onnosel? Nee (moes ek baie vinnig 
skryf voor ek die moontlikheid kon oorweeg). 

Wat gebeur het was dat ek geloof verloor het in dit wat 
aangebied was as “die waarheid” en “die manier hoe dinge 
werk”. Ek het alles bevraagteken, en moes derhalwe van 
vooraf my eie wêreldbeeld en verwysingsraamwerk 
konstrueer, met behulp waarvan ek kon funksioneer as ’n 
volwassene buite die malhuis. 

Uiteindelik het ek wel sommige “ou” waarhede opnuut 
aanvaar - die verskil is dat ek wéét hoekom. En om te verstaan 
hoekom ek glo waarin ek glo, moet jare se lewe aan die 
“buitekant” die moeite werd maak. 

Legkaart mense 

Donderdag 17 Junie 2004 

Sommige mense eindig op as karikature van die data wat hulle 
uit die omgewing kry oor wat hulle moet wees en hoe hulle 
moet optree. Hierdie legkaart karikaturc is oënskynlik 
onbewus van hoe duidelik die nate wys tussen die soms geykte 
onderdele waaiuit hulle sosiaal funksionerende persona’s 
saamgestel is. 

Ek? Ek is bewus van die legkaartstukke waaruit my eie 
sosiaal funksionerende persona saamgestel is. Ek weet ook dat 
ek kan kies om vele van hierdie brokkies data oor myself enige 
tyd te verwerp (of indien ek dan nie so radikaal wil wees nie, 
dit ten minste te verander). 

As ek byvoorbeeld praat en skryf in Taal A, is dit nie 
omdat ek glo Taal A is ’n beter kommunikasiemedium as Taal 
B nie, dis omdat ek meer gemaklik is daarmee vanweë my 
agtergrond, en as gevolg van ’n leeftyd se blootstelling 
daaraan wat my meer bekwaam gelaat het om myself uit te 
druk in hierdie taal. My voorkeur vir Taal A is ’n keuse ter 
wille van effektiwiteit en tydsbesparing, met sentiment - 
wat ’n algemene gevoel is wanneer dit kom by die taal 
waarmee ’n mens grootgeword het - van sekondêre belang. 

Is ons almal nie aan die einde tot ’n betekenisvolle graad 
legkaart karikature vir so lank as wat dit effektief is nie? 
Indien ons in ’n meer self-kritiese fase van ons lewens een stel 
legkaartstukke vervang met ’n ander stel wat beter pas, of 
beter lyk, is ons dalk nie meer karikature nie, maar bestaan 
ons nie steeds uit stukkies wat gesny en gevorm is dcur mense 
wat voor ons hier was nie? 

Identiteit, die SELF, en die resultaat van alles 

Woensdag 23 Junie 2004 

Vier jaar gelede het ek ook aan myself gedink as ’n skrywer, 
maar op ’n daaglikse basis, van opstaan tot slaap, was ek vir 
alle praktiese doeleindes my inkomste genererende professie. 
Wat was hierdie inkomste genererende professie? Ek was ’n 
Engelse onderwyser wat, in alle eerlikheid, meestal misluk het 
in die taak wat ek gehuur was om te doen, vyf dae uit elke 
week. Ek het aan myself gedink as ’n skrywer, en ek hét 
geskryf (die hele “Persoonlike Agenda: Boek EEN” is ’n 
bewys daarvan), maar ek het nie die oortuiging gehad oor 
myself en my identiteit wat ek nou het nie. Ek was, tot ’n groot 
mate, ’n onvervulde, gefrustreerde persoon omdat ek 
onvervuld en gefrustreerd was in my beroep. 

Vyf honderd jaar gelede in Europa - tydens die pre- 
industriële era - was die posisie van die familie in die feodale 
hiërargie een van die belangrikste bepalers van persoonlike 
identiteit, ten minste sover dit die gemeenskap aangegaan het 
in wie se midde die persoon hom- of haarself bevind het. Die 
arbeidsrol wat ’n persoon vervul het (indien dit enigsins nodig 
was dat hy of sy enige arbeid moes verrig), was ook gekoppel, 
tot ’n betekenisvolle graad, aan geboorte. 

Dit kan dus gesê word dat identiteit, in die Europa van 500 
jaar gelede, hoofsaaklik gedikteer is deur noodlot - waar die 
persoon gebore is, en die posisie wat sy of haar familie beklee 
het in die feodale hiërargie, en ook deur die behoeftes van die 
gemeenskap - wat tesame met noodlotsdata, die persoon se 
arbeidsrol bepaal het. 

Sedert die ontdekkingsreise, en die gevolglike 
ekonomiese, politieke, wetenskaplike en industriële 
rewolusies, het professie ingetree as ’n addisionele, en 
kardinale bepaler van identiteit. Die mens wat sy of haar 
bestaan slyt in die geïndustrialiseerde wêreld het tot ’n mate ’n 
keuse van watter rol hulle wil speel in die gemeenskap, watter 

spesifieke behoeftes van die gemeenskap hulle wil vervul, en 
selfs wacir hierdie rol gespeel en die behoeftes vervul sal 
word, of dan in watter gemeenskap. Finansiële mag kan 
genoem word as ’n verdere faktor wat mense se beskouing van 
hulself affekteer, asook hoe hulle hul identiteit definieer. Geld 
is ook ’n groot gelykmaker - verhale van mense wat in slote 
gebore was en in paleise opeindig is wel steeds raar, maar dit 
gebeur. 

As dit kom by die vraag na wie jy is, kyk meeste mense 
dus steeds na die kaarte wat aan hulle uitgedeel is - plek van 
geboorte, geslag, voorkoms en talente, sosio-ekonomiese 
status van familie, en spesifiek in die geval van volwassenes, 
ook na professie - wat status en rol in die gemeenskap 
definieer. 

Meeste van bogenoemde gedagtes was voorheen genoteer in 
hierdie literêre projek, so wat is die punt daarvan om dit weer 
te noem? 

Dit was tot onlangs vir my ’n private plesier om te glo ek 
wys die “waarheid” uit aan mense wat miskien geglo het ’n 
goeie werk en baie geld is die beste waama hulle kan strewe 
in die lewe. Ek wou sulke mense nader roep, ’n antieke 
trommeltjie oopsluit, en binne in sou hulle dan ’n Groter 
Waarheid sien: “Jy ken nie jou WERKLIKE self nie! Wat jy 
op hierdie stadium van jou lewe is, is net ’n resultaat van 
noodlot, omgewing, en gebeure wat jóú lewe onderskei van 
die volgende persoon s’n. Jy leef onder die illusie dat jy weet 
wie jy is; ’n illusie wat jou nietemin in staat stel om te 
funksioneer as ’n Mens-in-Hierdie-Tyd-en-Plek.” 

Die bedoeling was dat eers wanneer ’n mens in jou eie siel 
terugkyk en jou “ware self’ identifiseer, kan jy aanspraak 
maak op volle mensheid, op die feit dat jy (uiteindelik) weet 
wie jy “werklik” is. Ek het gereken dat om jou “ware self’ te 
ontdek - of dan te definieer - die Groot Prys is aan die einde 
van ’n lang, en baie persoonlike reis. 

Nuwe insigte het egter bogenoemde beskouing begin 
ondermyn. (Ook hierdie vars insigte is reeds genoem, maar 

siende dat dit immers die onderwerp aanspreek van die 
waarde van ’n enkele menslike lewe, reken ek dis in die haak 
om weer die saak aan te raak.) Wat, sou ek dan reken, is 
belangriker as die ontdekking en defmiëring van die “ware 
self’? Die antwoord: RESULTATE VAN JOU LEWE. 

Ons almal arriveer as klein bondels vlees en bloed op 
hierdie planeet, ons gil ons mensheid uit aan almal wat wil 
hoor, raak ouer en groter, en uiteindelik breek die dag aan wat 
ons weer die toneel verlaat. Die vraag, aan die einde, behoort 
nie te wees of jy bestaan en gefunksioneer het as jou Eie Ware 
Self nie, maar watse resultate jy agterlaat van jou tyd op aarde. 

Het jou lewe meer positiewe as negatiewe resultate 
opgelewer? Sal die wêreld ’n sug van verligting slaak wanneer 
jy jou laaste woorde uiter? Het jy net daarna gestreef om jou 
eie behoeftes te vervul, en so lank as moontlik so gelukkig as 
moontlik te wees? Is dit belangrik vir jou om positiewe 
resultate van jou bestaan agter te laat? Wat ís positiewe 
resultate? Hierdie is vrae wat elke persoon vir hom- of 
haarself kan, en behoort te beantwoord. 

Ek het ’n paar beginsels ontdek en ’n paar maatreëls 
geïmplementeer wat dit vir my moontlik maak om as ’n 
redelik normale volwassene te kan funksioneer in die tyd en 
wêreld waarin ek gebore is. Ek het ook ontdek dat die lewe 
buite my woonsteldeur tot ’n groot rnate ’n spel is, en dat as 
jy die reëls kan ontsyfer en jouself tot ’n bevredigende graad 
kan versoen daarmee, jy moontlik ’n gelukkige lewe kan lei, 
en aan die einde sal kan verklaar dat jou lewe die moeite werd 
was. 

Tog, as ek kan kies, sal ek my lewe wil leef as ’n 
bewustelike poging om meer positiewe resultate as negatiewe 
resultate te bewerkstellig wat ek kan agterlaat, eerder as net 
om te weet ek was gelukkig en my lewe was die moeite werd, 
of selfs dat ek geslaag het daarin om my “ware self ’ te vind. 
(Wat is die waarde van ’n hoogs ontwikkelde bewussyn van 
jou eie self, as dit nie uiteindelik positiewe resultate oplewer 
van jou tyd op hierdie planeet nie?) 

Kan ’n mens verder gaan en vra na die resultate van elke 
dcigl Elke weekl Goed dan, die gemiddelde resultate van elke 
jaarl Kan ’n mens “positiewe resultate” koop kort voor die 
einde van jou lewe? Wie bereken die kwaliteit van die 
resultate? En wat is die moontlikheid dat die mooiheid van ’n 
enkele dag of selfs ’n enkele oomblik verlore kan gaan in die 
gejaag om ’n positiewe erfenis agter te laat van jou bestaan? 

Ongeag wat jy glo oor die waarde en betekenis van jou eie 
lewe, of oor wat die lewe vir jou die moeite werd maak, 
ongeag die belangrikheid wat jy heg aan resultate van jou 
lewe, bly een ding aan die einde staan: JOU LEWE SAL 
UITEINDELIK RESULTATE OPLEWER. Of hierdie 
resultate meer positief as negatief gaan wees, hang tot ’n baie 
groot mate af van jouself, en van die keuses wat jy maak op ’n 
daaglikse basis. 

Die GEGEWE SELF, en die rol van 
intellektuele 

Vrydag 25 Junie 2004 

(Hoe min kan mens van jouself weet, en nog steeds 
funksioneer, as ’n volwasse mens, binne die grense van wat as 
“nomiaal” gereken word deur die gemeenskap?) 

Sonder mense kan geen gemeenskap staande bly nie. Sonder 
voldoende getalle mans en vrouens, en mense met 
verskillende talente en vermoëns, kan geen gemeenskap 
gesond bly en vooruitgaan nie. 

Die Gemeenskap - die liggaam van mense wat ’n stel 
kulturele, linguistiese en ander waardes deel op ’n partikulêre 
plek - verskaf aan die individu ’n soms voorlopige maar 
nietemin wcrkbai'c identiteitsmodel/self-model wat 
saamgestel is uit noodlotsdata, kulturele data, en soos die jare 
aanstap, behoeftes van daai partikulêre gemeenskap in daai 
partikulêre tyd. Meeste mense aanvaar hierdie GEGEWE 
model van wie en wat hulle is - tot verskillende grade, maar 
die vereiste minimum kwota word behaal onder die bevolking 
vir die gemeenskap om ten minste staande te bly. 

Wat dan gemaak met mense wat skepties is, en ki itics, wat 
alewig rondkrap vir antwoorde op wat vele reken onnodige 
vrae is; mense vir wie dit oënskynlik ’n lewenslange strewe is 
om die formules te ontdek van hoe dinge werk, mense wat nie 
dinge wil aanvaar soos dit tans is nie? Die Gemeenskap kan 
uiteindelik nie staande bly sonder ook die bydrae van hierdie 
mense nie - insluitende sommige wetenskaplikes, 
sielkundiges, sosioloë, historici, filosowe en akademici uit 
ander velde, skrywers, digters, kunstenaars en musikante. 

Die primêre bydrae van hierdie individue is om 
voortdurend aan mense idees te bied waardeur hulle 
moontlik ’n beter begrip kan ontwikkel oor hul eie bestaan. 
Hierdie individue moet ook dien as teenwig vir irrasionele 

groepspolitiek, en verwante dcstmkticwc bewegings wat in 
onseker tye aan mense ’n vaster begrip gee van wie en wat 
hulle is, van wat hulle rolle in die gemeenskap behoort te 
wees, en van die waarde en betekenis van hulle lewens. 
Natuurlik is daar intellektuele wat juis sulke destruktiewe 
idees die wêreld injaag. Vir presies hierdie rede is dit 
belangrik om konstruktiewe idees te bevorder, en die advokate 
van hierdie idees aan te moedig. 

Intellektuele neem dit dan op hulleself om die lede van die 
breë gemeenskap bewus te maak van die destruktiewe aard 
van sekere opvattings, ideologieë en verwante bewegings. 
Hulle speel ook ’n leidende rol in die voortdurende proses 
waardeur onderskeid getref word tussen dit wat Beskaafde 
Gemeenskap staande hou in grond vrugbaar vir groei en 
vooruitgang, en wat dit by die nate laat lostrek. 


[Hoeveel verstaan die “gewone” man of vrou op straat reeds 
van wat hulle gemeenskap by die nate sal laat lostrek, en op 
watter punt moet die Intellektuele Voorhoede in die Stryd vir 
Gesonde Gemeenskap op die seepkassies spring? 

Ek glo dat as meeste werkende volwassenes te besig is om 
sogenaamd meer akademiese vraagstukke soos byvoorbeeld 
die verhouding tussen taal en “waarheid” te bepeins, hulle 
heel moontlik ook te besig sal wees om Rome om hulle te sien 
val - wat soos meeste mense weet, nooit in een dag gebeur 
nie. 

Intelligensie is nie wat hier ter sprake is nie - ’n mediese 
dokter is nie noodwendig slimmer as ’n chemiese ingenieur 
net omdat hy verstaan hoekom laasgenoemde se maag aanhou 
pyn nie. So ook met die Intellektuele Voorhoede, wie se 
belangstellings, en passie vir sekere sake hulle oë beter instel 
daarop om dinge raak te sien voor dit pynlik sigbaar is vir 
almal, en moontlik te laat is.] 

Oor wedergeboorte, en ’n “nuwe” SELF 


[’n Term het teen hierdie tyd my bewussyn binnegedring wat 
my so opgewonde gehad het dat ek amper een middag 
vriendelik was met ’n taxibestuurder. Voor ek egter voortgaan 
om dit te gebruik, laat my toe om weereens die betekenis toe 
te lig. 

Die “gegewe self’ is ’n handige term om die 
betekenisvolle invloed te beskryf van sekere faktore - soos 
genetika, kulturele agtergrond, taal, en tyd en plek van 
geboorte - op wie en wat ’n individu is, lank voor hy of sy 
groot woorde leer soos “identiteit”, “selfbewussyn”, of “doel 
van my bestaan”. Die “gegewe self ’ is dus ’n persoonlike 
realiteit jare voor die individu kritiese vrae begin vra soos 
“Wie is ek?” en “Wie wil ek wees?”] 


Vrydag 25 Junie 2004 

Om ’n vlak van persoonlike ontwikkeling te bereik wat ek 
noem VERLIGTING, moet die gegewe aspekte van wie en 
wat jy is eers gekonfronteer en tot ’n groot rnate aanvaar word. 
Die GEGEWE SELF kan egter nooit ten volle vervang word 
met die VERLIGTE SELF, of enige ander vorm van die self 
wat beskou kan word as meer “eie” en derhalwe meer “eg” 
nie. Die GEGEWE SELF - of dan aspekte daarvan - bestaan 
tot die oomblik van fisiese dood. 

* * * 

Die Gegewe Self - die produk van onder andere 
noodlotsfaktore soos geslag en tyd en plek van geboorte, en 
sterk beïnvloed deur die persoonsmodel wat voorgehou word 
as die mees toepaslike in ag genome noodlotsfaktore en 
kulturele waardes en behoeftes van die gemeenskap - kan 
gemanipuleer word volgens alternatiewe persoonsmodelle. 

Een voorbeeld wat genoem kan word is die jong vrou 
van ’n konserwatiewe familie, wat in haar vroeë twintigs haar 
huis op ’n klein plattelandse dorpie verlaat vir die groot stad 
waar sy haarself na ’n paar jare transformeer in ’n flambojante 
aktrise. ’n Meer radikale voorbeeld sal wees die persoon wat 
gebore is as ’n man, ’n geslagsoperasie ondergaan, trou, en die 
res van sy/haar lewe slyt as ’n vrou. ’n Minder dramatiese 
voorbeeld is die geval van ’n man, afkomstig uit ’n 
Calvinistiese familie, wat op ’n stadium gereken is as iemand 
wat die spirituele behoeftes van sy gemeenskap sal dien as ’n 
prediker, wat as ’n volwassene sy geboortegrond verlaat om 
heil (en verbeterde identiteit) te vind op ’n ander kontinent, 
met beelde van ou filosowe en afgestorwe skiywers wat dien 
as sy alternatiewe self-modelle. 

Wat gebeur is dat die individu die gegewenheid van wie 
en wat sy is, konfronteer. As hierdie eksistensiële oomblik 
bereik word, kan die persoon weereens kyk na die wêreld om 
haar, en haarself (weereens) twee vrae vra, “Wie is ek?” en 
“Wie wil ek wees?” Fisiese beperkinge van die 
Oorspronklike, of dan Gegewe Self wat nie verander kan word 
nie, asook partikulariteit van ontstaan (tyd en plek van 
geboorte, asook sosio-ekonomiese agtergrond, en so meer), 
moet noodwendig aanvaar word. 

Die oomblik wat die persoon die punt bereik wanneer sy 
verklaar dat sy haar gegewenheid sien, wanneer sy aanvaar 
waaroor sy nooit ’n keuse gehad het nie en wat sy (werklik) 
nie kan verander nie (ongeag of sy wil of nie), kom sy te staan 
voor ’n nuwe waardering van haarself in haar partikulêre 
omgewing - MITS sy glo aan die potensiaal om haarself te 
kan transformeer, al is dit steeds binne die raamwerk van 
werklike gegewe beperkinge. 

* * * 

Om gegewenheid te konfronteer, te erken, en te glo aan die 
asemrowende moontlikhede wat binne die bereik is van ’n 
redelik intelligente persoon, is onontbeerlike bestanddele van 


76 



die Proses van Wedergeboorte - en moontlik, maar nie 
noodwendig nie, die geboorte van die VERLIGTE SELF. 

* * * 

Terloops, wat beteken dit as iemand sê hy’s ’n “wedergebore 
Christen”? Dit beteken dat hy sy “ou self ’ “gekruisig” het, 
met ’n “nuwe self ’ wat die plek van die oue inneem. Dit word 
uit die aard van die saak veronderstel dat die “nuwe self ’ beter 
is, skoon van die “sonde” van die “ou self’. Die 
geloofsgemeenskap verwag ook dat hierdie persoon - die 
nuwe bekeerde - sy “nuwe self’ moet wéés, om 
geloofwaardigheid te verleen aan sy aanspraak op 
“wedergeboorte”. Filosofies, en literêr, is dit briljant, en 
kleurvol ... 

Bewys die SELF I Formule wat lei tot 
resultaat 

Sondag 27 Junie 2004 

Bewys jou ... nee, bewys die SELF 

Twee dosyn uitlanders sit om tafels vol bier en kos, oë gefokus 
op ’n groot skerm met lewendige rugby-aksie. Die uwe sit so 
te sê met sy neus teen die skerm, sy mond vol vars pizza toe 
hy reken: “Dis goed om weer tussen mense te wees. The proof 
of the pudding is, after all ... nee wag, the proof of self is, 
after all, in the eating ... ook nie, the proof of self is in 
appearing \” 

Die formule wat lei tot resultaat 

Wat is die verskil tussen my en Josef Stalin, of tussen my en 
Bill Gates? Die verskil is resultate van ons lewens. 

Ek, Josef Stalin, en Bill Gates was al drie gebore in 
partikulêre plekke, op partikulcrc tye, in gemeenskappe met 
partikulêre behoeftes. As Stalin in 1979 gebore was in plaas 
van 1879, in dieselfde doip in Georgië, met ’n relatief 
soortgelyke huislike agtergrond (aangepas vir 1979 
werklikheid), sou sy lewe ander resultate opgelewer het. 
Dieselfde kan gesê word as ek in 1771 gebore was, en nie in 
1971 nie. Die belangrikheid van noodlotsdata - waar jy 
gebore is, wanneer, en as wie se kind, asook gebeure later in 
jou lewe waaroor jy geen beheer het, of gehad het nie - asook 
die behoeftes van die gemeenskap kan NOOIT onderskat 
word as bydraende faktore tot die eindresultate van ’n 
partikulêre mens se lewe nie. 

Die enigste ander faktor wat ’n betekenisvolle rol speel, is 
keuses. Stalin het gekies teen die pad wat sou gelei het daartoe 
dat hy ’n priester sou word, en gekies ten gunste van 
aansluiting by Lenin en die Bolsjewiste. So ook het ek 

byvoorbeeld gekies teen watse betrekking ek ook al in Suid- 
Afrika kon losslaan, en gekies ten gunste van English teaching 
in Taiwan om myself aan die lewe te hou. Die keuses wat 
Josef Stalin gemaak het, het ’n dramatiese invloed gehad op 
wie en wat hy geword het, en op die resultate wat hy 
bewerkstellig het van sy bestaan. Die keuses wat ek sover in 
my lewe gemaak het, het ook ’n dramatiese invloed gehad op 
wie ek is op die huidige oomblik, en op die resultate wat ek 
sover bewerkstellig het van my bestaan. 

Die volgende formule kan dus voorgestel word: 
RESULTAAT VAN JOU LEWE = NOODLOT + 
BEHOEFTES VAN DIE GEMEENSKAP + PERSOONLIKE 
KEUSES. 

Wat GEGEE word, en wat jy KIES 

Dinsdag 29 Junie 2004 


Dis my verjaarsdag vir nog 29 minute, so ek glo dis 
toelaatbaar om ’n handige, dog onverifieerbare statistiek die 
lug in te stuur: 99% van die wêreldbevolking funksioneer 
omdat hulle hul Gegewe Selwe meestal onkrities aanvaar, en 
slegs onderskeidende identiteit ontwikkel uit die gegewe 
moontlikhede, en volgens keuses wat direk verband hou 
met ’n spesifieke tyd en plek. Aan die ander kant, konffonteer 
1 % van die wêreldbevolking hulle Gegewe Selwe, aanvaar dit 
wat hulle nie kan verander nie (soos dat die persoon gebore 
was in Pretoria, in die Republiek van Suid-Afrika op Dinsdag 
29 Junie 1971) ongeag of hulle dit anders sou verkies het of 
nie, en fokus verder op ’n proses van selfdefmiëring, wat altyd 
binne ’n partikulêre raamwerk sal bly (ek kan nie ’n hond 
word nie, selfs al wil ek), maar wat nietemin die resultaat tot 
gevolg sal hê dat die persoon kan verklaar dat hulle hul “eie” 
mens geword het - ’n poëtiese konsep meer as wat dit tegnies 
waar is. 

Wcit is ek dus? 

Die begin: Ek is ’n man, gebore in Suid-Afrika, seun van 
Afrikaanssprekende ouers wat die afstammelinge is van 
meestal Europese kleinboere, soldate, diensknegte en 
ambagsmanne wat in Suid-Afrika gearriveer het ’n paar eeue 
gelede. Ek het grootgeword binne ’n partikulêre kulturele 
omgewing, met partikulêre opvattings oor goed en sleg, en 
met partikulêre idees oor wat mens behoort te doen met jou 
lewe, hoe mens behoort te leef, waar, en met wie. Dit is my 
GEGEWE Self. 

Die storie gaan voort: Op 33-jarige ouderdom het ek 
myself tuis gemaak in Kaohsiung, ’n stad op die suidwestelike 
kus van Taiwan. Ek verdien ’n inkomste en hou myself 
derhalwe aan die lewe deur Engelse klasse aan te bied by ’n 

paar plaaslike skole. Ek woon alleen in ’n drie slaapkamer 
woonstel, in ’n buurt vol Chinese burgeroorlog veterane en 
hulle afstammelinge. Ek praat soms op enige dag ewe veel 
Chinees as Afrikaans; ek gebruik ’n fiets as my primêre 
vervoermedium; en ek spandeer meeste van my tyd deur te 
skryf. Hierdie dinge is alles verteenwoordigend van my 
GEKOSE Self - gebou op die fondasie van my Gegewe Self, 
en binne die beperkte moontlikhede van tyd en plek. 

Dit is ek, om 23:47 op die aand van Dinsdag 29 Junie 
2004. 

Woensdag 30 Junie 2004 
00:11 

Hierdie aangeleentheid van GEKOSE versus GEGEWE self 
sal belangstelling prikkel by die 1% wat reeds deur ’n 
bewustelike en aktiewe proses van selfkonfrontasie en 
selfdefmiëring gegaan het, en by nog ’n fraksie van mense wat 
“dink oor hierdie dinge” maar by wie die proses nog in ’n 
elementêre fase is. 

(Hierdie proses van selfkonfrontasie en selfdefiniëring vind 
plaas op meer as een vlak. Die verskil in my eie geval is dat 
ék konstant notas maak daaroor; derhalwe is ek baie bewus 
van die proses; ek kan ook die spore wat ek getrap het, terug 
volg, en sodoende vir ander wys hoe een persoon - ek - by ’n 
sekere punt gearriveer het.) 

11:05 

As Absolute Gegewe Self - kom ons definieer dit as iemand 
wat onkrities die bron van sy of haar self, naamlik die 
omgewing waarin hulle gebore en gevorm is, huldig as 
voortrefliker as enige ander bron - aan die een uiterste van die 
spektrum is, wat is op die ander ent? Is dit om uit jou 
gegewenheid te groei en sover as moontlik die produk te word 

van jou eie proses van selfdefiniëring? Is dit waarna ons almal 
moet streef? 

Belangrik soos dit mag wees, glo ek nie dit behoort die 
hoogste strewe te wees vir enige mens nie. Wat belangriker is 
- en ek het vroeër ook hierdie opinie uitgespreek, is die 
resultate van jou lewe. Beide (Hoofsaaklik) Gegewe Self en 
(Tot ’n Groot Mate) Gekose Self is middels tot hierdie doel. 

In sommige gevalle is die persoonsmodel wat aan ’n 
individu “gegee” word, voldoende om positiewe resultate te 
kan bewerkstellig. In ander gevalle moet die persoon verder 
gaan as die gegewe model. Hoekom so? Moontlik vir geen 
ander rede nie as dat die persoon NIE GELUKKIG OF 
TEVREDE IS (OF WAS) MET SY GEGEWE SELF NIE! 

Beide self-modelle het egter ten doel om die persoon in 
staat te stel om in die eerste plek te kan funksioneer, en in die 
tweede plek (hopelik positiewe) resultate van hulle lewens te 
bewerkstellig. 

* * * 

VRAAG: Wat is die verskil tussen dié wat onseker is oor 
hulleself, en dié wat (oënskynlik) nie met hierdie tipe 
persoonlike dilemma opgeskeep sit nie? 

ANTWOORD: In albei gevalle kyk die persoon na wie hulle 
is as gegewe - geslag, voorkoms, sosio-ekonomiese 
agtergrond, aanlegte, intelligensie en ander genetiese faktore, 
asook pai tikulêrc verhoudings wat bepaal wie en wat hulle is 
sonder dat hulle ’n keuse daaroor gehad het; dit wil sê al die 
faktore wat deur die noodlot aan hulle gegee is sonder dat 
hulle ’n keuse gehad het daaroor. Keuses oor die jare dra wel, 
uit die aard van die saak, by tot die wie-en-wat waarmee die 
persoon gekonfronteer word in hul Groot Eksistensiële 
Oomblik, maar ook dit is altyd relatief tot die gegewe faktore. 
(Dit is belangrik om te noteer dat positiewe keuses in ’n 
konteks waar negatiewe keuses ook maklik genoeg gemaak 
kan word, tot die krediet is van die persoon wat dit gemaak 

het, ongeag gunstige gegewe faktore wat bevorderlik was tot 
die positiewe keuse.) 

’n Persoon wat haarself bevind in die “seker oor haarself ’ 
kategorie, is tot ’n betekenisvolle graad tevrede met wie en 
wat sy is, en wil heel moontlik voortgaan om te wees wie en 
wat sy is. Hierdie persoon se konfrontasie met haarself was, 
en is steeds, ’n oorwegend positiewe ervaring. Hierdie 
persoon kan voortgaan om te funksioneer as ’n relatief tevrede 
wie-en-wat. 

Iemand in die “onseker oor homself’ kategorie, gaan 
deur ’n periode wat gekenmerk word deur ’n sogenaamde 
identiteitskrisis - onsekerheid oor wie en wat hy is, 
onsekerheid oor sy plek in die wêreld, en onsekerheid oor die 
waarde van sy partikulêre lewe. Gevoelens van vervreemding 
van sy omgewing, onvergenoegdheid en selfminagting is in 
vele gevalle ineengestrengel met hierdie onsekerheid oor 
homself. Hierdie persoon konfronteer sy “gegewe self ’ en ag 
dit as NIE GOED GENOEG NIE. 

In beter gevalle is hierdie tipe selfkonfrontasie die begin 
van ’n soektog na ’n meer bevredigende identiteit, vir wat 
uiteindelik ’n meer bevredigende bewussyn van die self sal 
bewerkstellig. Vele ervaar egter dié tipe selfkonfrontasie as 
pynlik en traumaties. Hierdie individue begryp nie altyd die 
redes vir hulle gevoelens van vervreemding nie. Hulle 
diagnoseer te maklik hul onvergenoegdheid verkeerdelik as 
die resultaat van persoonlikheidsgebreke: “Ek weet nie 
hoekom ek altyd so negatief is oor alles nie. Daar moet iets 
verkeerd wees met my.” Uiteindelik intensiveer selfminagting 
onvergenoegdheid net soveel as wat dit ’n resultaat is daarvan. 
Verdere vervreemding tussen die individu en betekenisvolle 
ander - familie, selfs vriende - is ’n byna onvermydelike 
resultaat. 

Duisende, selfs miljoene lewens word elke dag versuur 
deur wanbegrip aangaande hierdie verskynsels. Talle lewens 
word ook veels te vroeg, en onnodiglik beëindig deur 
negatiewe emosies wat die persoon tot so ’n mate oorweldig 
dat hy of sy voel dit nie langer uitstaanbaar is nie. 

EKSTRA NOTAS: 


1. ’n Verdere moontlikheid is dat jy dalk relatief tevrede is 
met jou gegewe self, en tevrede is met jou gegewe omgewing, 
maar méér wil hê van die goeie waaroor jy reeds beskik. Die 
redes hiervoor kan te make hê met persoonlike ervarings wat 
jou steeds, ten spyte van jou relatiewe tevredenheid, honger 
laat vir bevestiging van jou eiewaarde, of dit kan doodgewoon 
aangevuur word deur avontuurlus. 

2. Daar is sekerlik ook die moontlikheid dat jy nie eens oortuig 
is van jou gegewe self nie, waar selfs die data wat aan jou ’n 
aanduiding behoort te gee, so gefragmenteerd en teenstrydig 
is, dat selfs ’n soeke na wie jy veronderstel is om te wees, jare 
mag vat. 

* * * 

Oorwegend Gegewe Self en Tot ’n Groot Mate Gekose Self is 
albei self-modelle wat die persoon in staat stel om te 
funksioneer as ’n Individuele Entiteit. Albei self-modelle stel 
die persoon in staat om keuses te maak en oor te gaan tot 
sekere aksies wat uiteindelik lei tot sekere resultate. ’n Verskil 
kan gevind word tussen individuele manifestasies van hierdie 
twee tipes in die graad van tevredenheid met betrekking tot 
selffunksionering, asook in die kwaliteit van die resultate wat 
bewerkstellig word. 

Enkele dae gelede het ek myself geag as ’n “1” en iemand 
wat funksioneer as oorwegend gegewe self, steeds ’n “0”. Nou 
verklaar ek egter dat ek uiteindelik ook weer ’n “1” is - 
dieselfde as die persoon wat as oorwegend gegewe self 
funksioneer. 

Wat was ek dan voorheen - of dan in wisselende grade 
vandat ek hoërskool verlaat het tot op ’n punt in die onlangse 
verlede? Ek was meestal ’n “0”, vir die eenvoudige rede dat 
ek soveel van my gegewe self verwerp het, dat ek dit moeilik 

gevind het om te funksioneer in die tyd en wêreld waarin ek 
gebore was. 

Ek kan dus weer my plek inneem in die “ordinary current 
of life” [soos Dostojefski skryf in Crime and Punishment ], 
omdat my GEKOSE SELF (die resultaat van aanvaarding van 
gegewe aspekte wat nie verander kan word nie, plus 
selfdefmiëring, plus keuses) ’n werkbare altematief is vir wat 
goed genoeg is vir ’n groot persentasie van die 
wêreldbevolking (naamlik OORWEGEND GEGEWE 
SELF). 

Ek weet nou wie ek is, omdat ek dit self gedefinieer het. 
Ek weet wát ek is, omdat ek dit self uitgesorteer het. En ek 
weet waar my plek in die wêreld is, want ek het dit besluit. 

(Is daar ’n kwalitatiewe verskil tussen my “1” en die 
gemiddelde “1”? Moontlik, en moontlik nie. Wat belangrik is, 
is dat ek my klassifikasie verander het van “problematiese 
funksionering” na “bevredigende funksionering”, nie 
noodwendig van “fimksioneel” na “beter” nie. 

Was die hele proses die moeite werd as ek nie heter is as 
die gemiddelde nie? Natuurlik, want ek leef.) 

* * * 

[Hoogs tevrede met hierdie nuwe insig het ek voortgegaan 
met die toepassing daarvan op my eie lewe. Verskoon dus 
asseblief enige herhaling.] 

Beginnende plus-minus 1994 het ek nie ’n funksionerende self 
gehad nie; of, ek het ’n funksionerende self gehad, maar ek 
was so gevul met onsekerheid (en angs as resultaat daarvan) 
dat ek nie ’n volhoubare funksionerende self gehad het nie. 
Die verskil, in my geval, tussen wie-en-wat-1994 en wie-en- 
wat-2004 is dus tussen “funksionerende self, maar gevul met 
angs en onsekerheid wat beteken voortgesette funksionering 
kan nie as vanselfsprekend aanvaar word nie” en 

“funksionerende self met oortuiging wat beteken voortgesette 
funksionering is hoogs waarskynlik”. 

Is my aantekeninge oor hierdie proses werklik relevant vir 
enige iemand anders - in ag genome die noue verband met my 
eie partikulêre lewe, en die faktore wat dit gemaak het wat dit 
is? 

Deels omdat niemand daarvan hou om tyd te mors nie, sal 
ek noodwendig positief wil antwoord. Maar ek kan verder 
gaan en sê dat ek nie die enigste individu is wat sekere aspekte 
van my gegewe self nie wou (of wil) aanvaar nie. Ek glo dus 
dat my noukeurige aantekeninge, oor ’n proses wat my jare 
geneem het om te identifiseer, waarde het vir meer mense as 
net myself. Plus, as ek eendag my kop stamp en ek van vooraf 
moet begin om myself te leer ken, sal dit uit die aard van die 
saak weereens vir myself ook van waarde wees. 

Hoekom rebelleer ’n tiener? 


Saterdag 3 Julie 2004 

Ek reken ’n tiener wat volgens algemene standaarde in ’n fase 
van rebellie verkeer, reageer teen sy eie self, teen die mense 
wat hy verantwoordelik hou vir wat hy sien as sy 
onbevredigende gegewe self, en moontlik ook teen die 
omgewing waarbinne hierdie gegewe self gebore en getoë is. 

Dit kan dalk toegeskryf word aan die feit dat ek meer 
blootgestel word aan tieners in ’n sekere stratum van die 
samelewing, maar dit wil tog voorkom asof die “rebelse 
tiener” ’n meer algemene verskynsel is in ontwikkelde, 
geïndustrialiseerde lande, waar gefragmenteerde 
gemeenskappe ’n enkele stedelike landskap deel, en rykes en 
armes soms op ’n daaglikse basis skouer skuur, teenoor 
gemeenskappe waar ’n bestaansekonomie die norm is, met 
nouer, meer tradisionele verbintenisse tussen individuele lede 
van die gemeenskap, en ’n nouer kulturele en sosio- 
ekonomiese verband tussen verskillende plaaslike 
gemeenskappe. 

Mens kan dalk die mening uitspreek dat tieners in 
stedelike areas in geïndustrialiseerde lande meer rede het om 
swak toegerus te voel vir die lewens wat hulle wil leef, of selfs 
vir wat van hulle verwag word. Tieners in hierdie omgewings 
is immers meer bewus van ander individue in dieselfde 
gemeenskap, of in ander gemeenskappe - beide plaaslik, of in 
ander areas - wat ten minste blyk veel beter toegerus is as 
hulle. 

Ek glo ook - hoewel ek net ’n beskeie opinie hieroor kan 
waag - dat die spesifieke ekonomiese omgewing waarin 
tieners hulself indirek bevind, of waarin hulle weet hulle 
hulself gaan bevind as volwassenes, bevorderlik is vir 
gevoelens van ontoereikendheid. Sosio-ekonomiese status - 
waarin die tiener homself bevind volgens sy ouers se 
ekonomiese aktiwiteite, en ook wat hy reken moontlik sy 

voorland gaan wees as volwassene, asook kompetisie met 
tydgenote wat betref materiële besittings, verskerp ook 
innerlike konflik by die tiener tussen sy beskouing van dit wat 
hy is op daai oomblik, en dit wat aan hom voorgehou word as 
die ideaal. 

Laastens glo ek dat te veel volwassenes, of dan in hierdie 
geval spesifiek dié volwassenes wat in ontwikkelde lande die 
rol moet vervul van ouers van tieners, nie die vaagste begrip 
het van die prosesse van identiteitsvorming nie, en ook geen 
idee het van die mees elementêre filosofiese vraagstukke 
waarmee tieners gekonfronteer word nie. Hierdie gebrek aan 
die kant van die ouers dra by daartoe dat tieners antwoorde op 
die vrae na WIE, WAT en PLEK op hulle eie maniere probeer 
formuleer, en soms op enige manier wat naastenby 
bevredigend is. Onkunde is weereens die sondebok. 
Verligting is weereens verlossing ... 

“Ek, nou” en verwante notas 

Sondag 4 Julie 2004 

Is “Persoon A” dieselfde mens as wat sy was vyf jaar gelede? 
Ten spyte van veroudering, en in ag genome die effek van 
leefstyl op haar voorkoms en fisiese welstand, is sy heel 
moontlik steeds herkenbaar as dieselfde persoon. Psigies is sy 
egter bloot verwant. Om te beweer dat sy psigies dieselfde 
mens is, is nie te verskillend as om te beweer dat ek en een 
van my twee susters dieselfde mens is nie, net omdat ons van 
dieselfde baarmoeder afkomstig is. 

Volgens wet is hierdie persoon steeds “Persoon A”. Sy is 
steeds verantwoordelik vir kontrakte wat sy vyf jaar gelede 
aangegaan het. Sy kan ook steeds verantwoordelik gehou 
word vir kriminele dade wat sy moontlik gepleeg het vyf of 
tien jaar gelede. 

Sy dra ook steeds die vreugdes en die las van keuses wat 
sy gemaak het, of insidente waai'by sy betrokke was enige tyd 
gedurende haar verlede. 

Die SELF bly egter nie konstant nie. “SELF-2004 van 
Persoon A” is psigies slegs verwant aan “SELF-1999 van 
Persoon A”. 

Dit kan verder gevra word of “SELF, Mei 2004 van 
Persoon X” dieselfde is as “SELF, Julie 2004 van Persoon X”, 
of slegs verwant. Die antwoord is weereens dat die twee slegs 
verwant is, maar heel waarskynlik nader verwant as “SELF, 
1995 van Persoon X” en “SELF, 2003 van Persoon X” (’n 
partikulêre waarheid vir Persoon X, wat nie noodwendig 
toegepas kan word op Persoon A nie). 

Mens kan selfs meer tegnies raak en vra na die verhouding 
van “SELF, 4 Julie 2004 om 16:34 vanPersoonX” tot “SELF, 
4 Julie 2004 om 16:33 van Persoon X”. Die antwoord is 
dieselfde: steeds slegs verwant, maar die graad van 
verwantskap is heel waarskynlik nouer as in die geval van 
byvoorbeeld “Mei-SELF” en “Julie-SELF”. (Weereens is 

enige sprake van verwantskap in die geval van Persoon X nie 
noodwendig geldig vir Persoon A nie, omdat vyf minute - 
selfs een minuut - ’n dramatiese verskil kan maak in een mens 
se lewe, terwyl relatief min dalk verander oor die verloop 
van ’n maand in ’n ander persoon se lewe.) 

Oorsprong van die SELF (en het reptiele 
siele?) 

Maandag 5 Julie 2004 
’n Kort dialoog 

“Het jy al ooit gewonder oor die ontstaan van die self? Wat 
kan moontlik die oorsprong wees van die self?” 

“Wel, geboorte is seker ’nredelike antwoord.” 

“Defmieer ‘geboorte’.” 

“Biologiese skeiding van moeder en kind. Ek sou sê die 
spesifieke oomblik is die knip van die naelstring. Ek reken dis 
die mees dramatiese oomblik van skeiding tussen die twee 
fisiese entiteite.” 

“So die oomblik wat die naelstring geknip word, is die 
oomblik van geboorte van die self, die oomblik wat die nuwe 
mens bewus is van sy eie, afsonderlike bestaan?” 

“Dit klink sinvol genoeg, dan nie?” 

“Sou jy sê net die mens - lid van die spesie Homo sapiens 
- het ’n bewussyn van ’n eie unieke bestaan? Sou jy sê diere 
het ’n soortgelyke bewussyn?” 

“Watse diere?” 

“Baie mense sou seker eerste dink aan honde en katte.” 

“Troeteldiere, maar dan sekerlik ook bobbejane, 
sjimpansees, gorillas ...” 

“Goed, kom ons sê dan alle soogdiere.” 

“Of dan alle soogdiere wat naelstringe het.” 

“Rotte?” 

“Wel, rotte is soogdiere ... en muise.” 

“En walvisse. Maar as ’n rot beskik oor ’n bewussyn 
van ’n eie unieke bestaan, wat van ’n volstruis? En as jy reken 
dat ’n volstruis nié ’n bewussyn het van ’n eie unieke bestaan 
nie, hoekom nie?” 

“Volgens ons redenasie is dit omdat ’n volstruis nie ’n 
soogdier is nie. Omdat volstruise eiers lê, is daar geen 
dramatiese oomblik van skeiding nie.” 

“Dit klink nie reg dat ’n gewone huismuis ’n bewussyn 
het van ’n eie unieke bestaan, maar nie so ’n groot... kreatuur 
soos ’n volstruis nie, net omdat hy uitbroei. Dit sal beteken 
dat ’n reusagtige kreatuur soos ’n dinosourus ook nie ’n 
bewussyn gehad het van ’n eie unieke bestaan nie, net omdat 
daar nie ’n naelstring oomblik is, of was nie. En wat van 
eierlêende soogdiere?” 

“Wel, ’n eierlêende soogdier lê ’n eier, so daar’s in elk 
geval nie ’n naelstring nie. Kom ons sê dan vir die oomblik 
dat volstruise, en ander groot eierlêende kreature ook beskik 
oor ’n bewussyn van eie bestaan.” 

“Wat van insekte? Wat van kleiner organismes? 

“Amebes?” 

“En parasiete, en bakterieë. Hoe pas hulle in by die hele 
ding?” 

“Dis moeilik orn te sê. Kom ons hou vir die oomblik by 
soogdiere en die groot eierlêers.” 

“Reptiele? As ’n volstruis kwalifiseer, moet ’n krokodil 
kwalifiseer. En as die grootste slang kwalifiseer, moet die 
kleinste slang kwalifiseer...” 

“Kom ons gaan net eers terug na die vraag oor die 
ontstaan ... maar wag ’n bietjie, waarvan praat ons nou 
eintlik? Wat presies ís die ‘self ?” 

“Ons het ’n paar minute gelede verwys na die bewussyn 
van ’n eie afsonderlike bestaan. Kom ons kyk wat sê ’n 
woordeboek ...” 

[Die volgende terme en definisies kom uit Psigologie- 
Woordeboek, deur Gouws, Louw, Meyer & Plug (1979)] 

self 

’n Term met ’n verskeidenheid van betekenisse, waarvan die 
volgende die belangrikste is: 

1. Die persoon se siening van homself, dit wil sê ’n sinoniem 
vir SELFKONSEP. 

2. A1 die persoon se eienskappe, dit wil sê die 
PERS OONLIKHEID. 

3. Die kem van die persoonlikheid, dit wil sê ’n sinoniem vir 
PROPRIUM. 

4. Die agent of uitvoerder van gedrag, dit wil sê die “ek”. 

5. Die substraat van gedrag, dit wil sê ’n sinoniem vir PSIGE. 

6. (W. James) Enigeen van ’n reeks aspekte van ’n persoon 
soos dit in verskillende lewensituasies of -areas na vore tree, 
bv. die sosiale self, die religieuse self en die beroepself. 

selfkonsep 

’n Persoon se siening en evaluasie van homself. Dit sluit 
kognitiewe, emosionele en evaluatiewe elemente in. 
Sinonieme: SELFBEGRIP, SELFBEELD en SELF. 
Vergelyk. IDEALE SELF en LIGGAAMSBEELD. 

ideale self 

(C. R. Rogers) Die totaliteit van eienskappe waaroor die 
individu graag sou wil beskik. Die veronderstelling is dat die 
persoon sodanige wense koester om aan voorwaardes vir 
aanvaarding te voldoen. 

liggaamsbeeld 

’n Persoon se subjektiewe voorstelling van sy eie liggaam. Dit 
kan een of meer van die volgende aspekte insluit: die 
subjektiewe en min of meer bewuste idee wat ’n persoon op 
elke oomblik van die posisie, houding en beweging van sy 
liggaam het; ’n persoon se kenmerkende ervaring van sy eie 
liggaam; en ’n persoon se evaluasie van sy liggaam of dele 
daarvan in terme van aspekte soos aantreklikheid, manlikheid, 
vroulikheid of gesondheid. 

persoonlikheid 

’n Term wat in sy wydste betekenis dui op die geïntegreerde 
en dinamiese organisasie van ’n individu se psigiese, sosiale, 

morele en fisiese eienskappe, soos dit in sy wisselwerking met 
sy omgewing, en veral met ander persone, tot uiting kom, en 
soos bepaal deur die interaksie tussen konstitusionele en 
omgewingsfaktore. Aangesien die persoonlikheid geleidelik 
ontwikkel gedurende die individu se lewensloop en dus nooit 
staties is nie, dui die term gewoonlik op die patroon van 
eienskappe op ’n gegewe tydstip gedurende die individu se 
lewe. 

proprium 

(G. W. Allport) Die kern van die persoonlikheid. Dit behels 
daardie aspekte van die persoon waarby hy hom nóú en intiem 
betrokke voel, byvoorbeeld sy belangrikste waardes en 
doelstellings. 

psige 

Die hipotetiese substraat of draer van alle belewenis en 
gedrag. [...] ’n Verskeidenheid terme word naas psige gebruik 
om te verwys na die hipotetiese substraat van gedrag, bv. gees, 
persoon, persoonlikheid, individu, en organisme. Sinonieme: 
SIEL en SELF. 

siel 

1. (Teologie) Die onsterflike (en nie-materiële) aspek van die 
mens. [...] 

“Ek hou van die dele oor liggaamsbeeld en psige. Wat sê hulle 
oor die ideale self?” 

“Hulle veronderstel ’n mens koester die beeld van ’n 
ideale self omdat hy of sy aanvaar wil word.” 

“Aanvaar wil word? Ek het ’n ideale beeld van myself, 
maar as meer mense as die huidige handvol my aanvaar sal ek 
beslis op my senuwees raak!” 

“Ek weet nie of jy dit opgetel het nie, maar nie een van die 
outeurs van daai definisies slaag regtig daarin om ’n vinger te 
lê op hulle teiken nie. Dis asof almal probeer om ’n redelike 
glibberige koekie seep vas te vat.” 

“Kom ons kyk: persoon se siening van homself ... al die 
persoon se eienskappe ... die kem van die persoonlikheid ... 
die agent of uitvoerder van gedrag ... enigeen van ’n reeks 
aspekte van ’n persoon soos dit in verskillende lewensituasies 
na vore tree ... ’n persoon se evaluasie van homself ... die 
geïntegreerde en dinamiese organisasie van eienskappe ... die 
draer van alle belewenis en gedrag ... die onsterflike en nie- 
materiële aspek van die mens ...” 

“Soos ek sê, ’n glibberige koekie seep. Kom ons 
konsentreer eers op die mens se bewussyn van ’n eie self.” 

“Bewussyn van ’n eie self? Onthou net, as die self ‘X’ is, 
kan die self nie ook ‘bewussyn van X’ wees nie.” 

“Dalk is die self nie ’n ‘X’ nie, dalk is die self 
bewussyn ... van ... iets, of alles. Tog kan ‘self nie gelyk 
gestel word aanbewussynnie ... Kryjy ooit die gevoel dat jy 
iets probeer verwoord waarvoor jou woordeskat heeltemal te 
primitief is?” 

“Gereeld.” 

“Nietemin, die bewussyn van ... eie lewende, 
liggaamlike, afsonderlike bestaan moet tog êrens ontstaan, op 
een of ander punt moet dit gaan van ‘niks’ na ‘iets’, van ‘0’ 
na ‘ 1’. As hierdie punt nié lê by die knip van die naelstring 
nie, na watter ander moontlikhede kyk ons?” 

“Konsepsie?” 

“Kan nie wees nie ... kan jy jouself voorstel ’n bevrugte 
eiersel met ’n bewussyn, wat nog te sê van ’n gesofistikeerde 
bewussyn van eie bestaan?” 

“Kan dit gesê word dat die self nie van een oomblik na ’n 
volgende ontstaan nie, dat dit eerder stadig ontwikkelT ’ 

“Kan dit gesê word dat die liggaam nie van een oomblik 
na ’n volgende ontstaan het nie, omdat dit stadig ontwikkel?” 

“Laat ek sien of ek dit reg verstaan. Die mens se fisiese 
liggaam ontstaan uit die moeder - en vir deeglikheid moet dit 
genoem word, nadat die moeder se eiersel bevrug was met ’n 
fisiese bydrae van die vader. Volgens die naelstring-teorie kan 
dit dus gesê word dat die pasgebore mens se bewussyn van 
hom- of haarself ook ontstaan uit die moeder, in die sin dat 

daar aanvanklik net een bewussyn was - dié van die moeder, 
dan na tien of twintig of dertig weke kan breinaktiwiteit by die 
fetus bespeur word, maar sekerlik niks wat genoem kan 
word ’n bewussyn van eie unieke bestaan nie - daar’s geen 
persoonlikheid nie, geen siening van homself nie, geen 
evaluasie van homself nie, en dan, die oomblik as die 
naelstring geknip word, is daar ongetwyfeld meer as een geval 
van bewussyn - die moeder se bewussyn, en die geboorteling 
se bewussyn.” 

“Bewussyn van eie, afsonderlike bestaan miskien, maar 
steeds geen persoonlikheid nie. Ek meen, geen pasgebore 
baba het enige siening van homself nie, geen self-evaluasie 
nie ...” 

“Nog nie, maar jy kan nie ontken dat iets dramaties gebeur 
het van die een oomblik na die volgende nie.” 

“Laat dit mens nie dink aan Frankenstein wat sy projek 
animeer, en ’n bewussyn gee van homself, met ’n elektriese 
skok nie? Behalwe in die geval van die pasgebore mens is die 
elektriese skok die knip van die naelstring.” 

“Maar in die storie het die elektriese skok ook 
breinaktiwiteit gestimuleer. Uit die breinaktiwiteit het 
bewussyn ontstaan. In die geval van werklike mense, is die 
fetale brein reeds aktief weke voor geboorte, weke voor die 
knip van die naelstring. Of die fetus bewus is van enige iets, 
en indien wél, van wát, is natuurlik ’n ander vraag.” 

“Laat ek ’n stelling maak: Ek is nou, op hierdie punt, 
Maandag 5 Julie 2004 om 12:48 in die middag bewus van 
myself as ’n afsonderlike entiteit, verwyderd van lewelose 
objekte in my omgewing (behalwe vir die stoel waarop ek al 
vir ure sit), en fisies verwyderd ook van alle ander lewende 
kreature. As ek nou moet sterf van skok of iets, gaan net ék 
dood. As iemand anders in die omgewing op hierdie oomblik 
sterf aan byvoorbeeld ’n hartaanval, sterf net daai persoon - 
ék gaan voort. Ek is bewus van hierdie afsonderlikheid. Ek is 
ook bewus van ’n ander tipe verbintenis, wat in alledaagse 
spraak genoem word ’n emosionele verbintenis, met mense 
wat ek al ken vandat ek ... wel, vandat ek kan onthou. Ek is 

verder bewus daarvan dat ek ’n redelik eiesoortige 
persoonlikheid het, dat ek ’n bepaalde beskouing het van 
myself, en dat sekere aspekte van my persoon na vore tree in 
verskillende situasies. Ek is bewus van al hierdie dinge. My 
vraag is nou, op watter punt het ek die eerste keer bewus 
geraak - van myself, van my afsonderlikheid, van my bestaan 
as ’n afsonderlike entiteit? En indien hierdie punt nie die 
ontstaan is van dit waarna uiteindelik verwys kan word as die 
self nie, wat is dan?” 

“Dis moeilik om ’n vinger te druk op een enkele punt. 
Mens moet jouself ook herinner daaraan dat ‘self nie gelyk 
gestel kan word aan breinaktiwiteit nie, en ook nie 
noodwendig gelyk gestel kan word aan bewussyn nie.” 

“En breinaktiwiteit beteken ook nie noodwendig dat daar 
bewussyn is nie.” 

“Nietemin, selfs as die ‘self, of ’n bewussyn van eie 
unieke bestaan verstaan word as resultaat van ’n stadige 
proses wat in klein inkremente gebeur, moet daar steeds ’n 
punt van ontstaan wees. Daar móét, noodwendig, ’n punt van 
ontstaan wees! Waar hierdie punt lê, wanneer hierdie oomblik 
plaasvind van meer-word-as-net-vlees-en-bloed, hoe 
elementêr ook al, raak die kem van die mens se eksistensie.” 

“Dan spekuleer ons nie eens oor die moontlike 
ooreenkoms tussen die mens se bewussyn en waardering van 
sy eie bestaan, en wat ander soogdiere ervaar nie.” 

“En voëls, reptiele, visse, insekte ... bome?” 

Organe, republieke en ander onderwerpe 

Sondag 11 Julie 2004 

Koma, geheueverlies, en bewussyn van die self - verhouding 
van die liggaam met die “psige” 

My selfbewussyn en my vermoë om kritiese denke óór die self 
te hê terwyl my eie self geensins ongemaklik raak nie, word 
direk geaffekteer deur die behoorlike funksionering van my 
belangrikste organe. 

Die details van my partikulêre selfbewussyn - taal, kultuur, 
etnisiteit - hou direk verband met die opgang van die 
Hollandse Republiek tot vooraanstaande seemoondheid asook 
gepaardgaande ekonomiese groei en selfs 
vooruitstrewendheid op die gebied van kuns gedurende die 
sewentiende eeu. 

* * * 

Both “sense of self ’ and “identity” are essential for something 
to function. What is this somethingl 

* * * 

Familie en vriende is belangrik, selfs noodsaaklik vir ons 
bestaan, omdat ons reken hulle ken ons. Hulle - “weet wie ek 
is”. 

* * * 

Dit voel asof ek in die regte boord op en af hardloop, maar 
nog nie by die regte boom op blaf nie. 

* * * 

Johnny Clegg sê, “Spirit is the joumey, body is the bus.” 

Miskien moet ’n mens meer spesifiek wees en sê: The body is 
the bus, sense of self and particular identity is the driver, and 
the “spirit’’ is the passenger that needs both the body, and the 
self-identity to get where it needs to go. But, go where? 

Die voller betekenis van die “gegewe 
self/gekose self ’ idee 

Woensdag 14 Julie 2004 

Ek gaan myself begin irriteer as ek aanhou om dit te sê, maar 
ek dink nie ek is bewus van die volle betekenis en implikasie 
van die gegewe self/gekose self idee nie. 

Feit is dat mense soms dekades opbrand in ’n poging om 
uit te sorteer wat hulle veronderstel is om te doen. Hulle 
spandeer jare opsoek na “regte” antwoorde, hulle “werklike” 
self, hulle “regte” plek, waar hulle “regtig” behoort ... sonder 
om te besef hulle het basies twee keuses: aanvaar hoofsaaklik 
jou gegewe self en funksioneer as sulks, binne die partikulêre 
raamwerk van gegewe tyd en plek, of kies wie en wat jy wil 
wees, en wáár. 

Soos ek voorheen ook vermeld het, sal laasgenoemde 
keuses altyd ingeperk word deur gegewe self, noodlotsdata en 
behoeftes van die gemeenskap, en tot veral gegewe tyd. Tog, 
OPSIES BESTAAN. 

Sommige mense sal moontlik altyd slagoffers bly van 
gegewe tyd en plek, maar vra jouself ’n belangiike vraag: Is 
ek ’n verslane slagoffer van gegewe tyd en plek, of is daar 
ruimte vir my om keuses te maak? 

Is “Brand Smit” ’n werkbare Homo sapiens 
model? 

Vrydag 16 Julie 2004 

Vraag vir bepeinsing: Ons is wat ons is (spesifieke “ek”) ten 
einde ons behoeftes te kan vervul. Indien ons behoeftes nie 
vervul word nie, kan dit gesê word dat wie en wat ons is, 
verkeerd is? 

Hoekom is “ek” spesifiek tot omgewing? Indien die Homo 
sapiens in harmonie is met sy omgewing, as hy naastenby 
dieselfde lyk en klink as meeste ander Homo sapiens in die 
omgewing, en indien hy funksioneer binne die grense van 
aanvaarbare gedrag, sal hy ’n redelike kans geniet om sy 
behoeftes te kan bevrediging. 

Wat beteken dit dan dat Homo sapiens “Brand Smit” 
migreer het vanaf Habitat Suid-Afrika na Habitat Taiwan? Dit 
beteken dat sy behoeftes nie bevredig was in eersgenoemde 
habitat nie; en selfs al het hy tot en met sy migrasie oorleef 
op ’n daaglikse basis, het hy die rooi lig van naderende 
vernietiging van sy persoonlike bestaan gesien flikker (ek 
praat geensins hier politiek nie - ek praat spesifiek van myself 
as individu). 

Wat beteken dit dat Homo sapiens “Brand Smit” in 
Habitat Taiwan wil aanbly? Dit beteken hy ag hierdie 
spesifieke habitat as meer gunstig vir langtermyn behoefte 
bevrediging. 

“Maar,” sal ’n mens sê, “van sy belangrikste behoeftes 
word nie tans bevredig nie, en as geluk hoofsaaklik ’n 
sintuiglike aangeleentheid is, is hy hoofsaaklik nie gelukkig 
nie.” 

Wat staan ’n mens te doen? 

“Brand Smit” het geword iemand wat kan oorleef in die 
spesifieke habitat waar hy homself tans bevind. Hy reken 
verder die identiteit wat hy vir homself geprakseer het, sal dit 

moontlik maak vir hom om ook sy behoeftes te kan bevredig 
in ander omgewings. Maar onrus broei ... sy identiteit is net 
oënskynlik ’n werkende model! 

Is my Homo sapiens model goed genoeg om my behoeftes 
te kan bevredig op hierdie spesifieke plek en in hierdie tyd? 
Indien nie, wat doen ’n mens? En wat beteken dit? 

Saterdag 17 Julie 2004 

Gister se punt was, as ’n modeme Homo sapiens se behoeftes 
nie bevredig word nie, dan is sy identiteit - hoe hy homself 
verbind met die wêreld om hom, wat as primêre funksie het 
om die persoon in staat te stel om sy behoeftes te bevredig - 
nie voldoende nie, of verkeerd. 

[Nog ’n moontlikheid is dat daar doodgewoon nie genoeg kos 
en water vir almal in die omgewing is om hulle dors te les en 
te eet tot hulle versadig is nie.] 

* * * 

Die primêre doel van identiteit is om die Homo sapiens in staat 
te stel om sy behoeftes te bevredig in die spesifieke tyd en 
plek waar hy óf gebore was, óf waar hy homself bevind op ’n 
latere stadium van sy lewe. 

’n Vraag kan dan gevra word: Werk my identiteit, of werk 
dit nie? Is wie en wat ek is (gegewe, of self-gedefinieerd na 
kritiese proses) ’n werkbare Homo sapiens model wat my in 
staat stel om my behoeftes te bevredig? Indien nie, wat is die 
probleem? Is wie en wat ek is die probleem - met ander 
woorde, ly ek aan een of ander ongesteldheid of afwyking wat 
my verhinder om my behoeftes te bevredig? Of is wie en wat 
ek is spesifiek in hierdie omgewing die probleem? Indien 
laasgenoemde, het ek twee opsies: ek moet my identiteit 
aanpas volgens die norms en waardes van die omgewing 
waarin ek myself bevind ten einde my kanse op oorlewing te 
versterk, of ek moet migreer na ’n ander omgewing waar wie 

en wat ek is ten minste nie my kanse op oorlewing te veel sal 
ondermyn nie. 

Verskyning I Ken jouself I Gebuigde wêreld 

Woensdag 21 Julie 2004 

Verskyning is die probleem 

Insigte en frustrasies van die afgelope week of so, aangehelp 
deur die feit dat ek skryfmateriaal van so vier jaar gelede 
hersien op die oomblik, het ’n patroon gevorm van 
onvergenoegdheid met hoe ek verskyn aan die wêreld op die 
oomblik - dieselfde probleem as vier jaar gelede, maar 
grootliks afwesig toe ek in Taiwan gearriveer het en nie nodig 
gehad het om betekenisvolle sosiale verskynings te maak nie. 1 
Hierdie verskyningsprobleem hou direk verband met 
behoeftes (veral aan intieme kontak) wat nie tans bevredig 
word nie. 

Voorheen - soos vier jaar gelede - sou ek dit nie behoorlik 
verstaan het nie. Ek sou net geweet het “Ek is nie gelukkig 
nie” of “Ek is geífustreerd,” en ek sou gewens het ek het meer 
geld gehad om beter klere en miskien ’n beter ryding te kon 
koop, en ek sou lyste gemaak het vol items wat sou dui op ’n 
meer ideale self. 

Nou weet ek die probleem is nie noodwendig wie en wat 
ek is, of die betrokke omgewing nie, maar spesifiek hoe ek 
verskyn aan die wêreld - hoewel dit nie geïsoleer kan word 
van ander dinge nie. Ek is dus relatief gelukkig met myself, 
op my eie, in my eie privaat herberg in Benewelde Lig, maar 
wat my pla is hoe ek verskyn. VERSKYNING is die 
probleem. 

Dat ek die probleem nou beter kan identifiseer en 
duideliker kan verwoord is ’n aanduiding van die 


1 Vir die leser wat nie die depressiewe prosa van die tweede helfte van 2000 te siene 
gekry het nie, of wat dit oorgeslaan of geïgnoreer het, kortliks: ek moes in 2000 
skielik weer sosiale verskynings maak, wat in 1999 grootliks onnodig was omdat daar 
feitlik geen ander Suid-Afrikaners in Kaohsiung was nie. 

ontwikkeling van my begrip van dinge gedurende die afgelope 
vier jaar. 

Net toe jy reken jy ken jouself 

Vra vir iemand, “Wie is jy?” Verskerp die druk miskien effens 
deurby te voeg, “Ek vermoedjy weet nie regtig wie jy is nie.” 

Die reaksie van menige persoon op so ’n ongeskikte 
stelling illustreer die uitdaging waarvoor elkeen van ons staan: 
Kan jy verwoord wie jy dink jy is? Kan jy uitdrukking gee 
daaraan? 

Woensdag 28 Julie 2004 

Die gebuigde wêreld 

Gedagte by Gebuigde Doip stasie: Ek het nie ’n probleem met 
die “mooi wêreld” nie; ek het ’n probleem met die prys 
waarteen mense lidmaatskap aan hierdie wêreld aanskaf. 

In die verbruikersamelewing offer vele mense daagliks 
kreatiwiteit en ure op - verloën hul ware natuur, as’t ware - 
ten einde krediet te bewerkstellig waarmee hulle lidmaatskap 
aan die sogenaamde mooi wêreld kan koop. 

Dit was my posisie ’n paar jaar gelede 2 ; dit is my posisie 
nou. 

Skoonheid sonder substansie is, in die finale telling, net ’n 
mooi dop. 


2 Soos vervat in die stukkie teks, “Die mooi wêreld,” in “Persoonlike Agenda, Boek 
Een” 


105 




Wat sou jy wees as jy nie VERSKYN het nie? 

Woensdag 4 Augustus 2004 

As jy nie nodig gehad het om te verskyn nie, sou jy nie veel 
van ’n sogenaamde identiteit nodig gehad het nie. Of miskien 
moet ek eerder sê, die manier hoe jy wel aan jouself sou dink 
as jy nie nodig gehad het om te verskyn nie, sou nie die 
goedkeuring van die gemeenskap nodig gehad het nie - 
menende in daaglikse gesig-tot-gesig verskynings. 

Identiteit wat herken en tot ’n mate goedgekeur word deur 
die gemeenskap word dus hoofsaaklik benodig vir 
VERSKYNING. In ag genome hierdie verbintenis tussen 
identiteit en verskyning op bepaalde tydstip en plek, wat sou 
die waarde daarvan wees om nie te verskyn nie? 

[Nota op 10 Augustus 2007: Identiteit word hoofsaaklik 
benodig vir verskyning? Ek sit nou alleen agter my rekenaar, 
en ek het op hierdie oomblik nodig om te weet wie ek is.] 

[Nota op 23 Mei 2012: Ek sit nou alleen agter my rekenaar en 
ek dink aan myself op ’n spesifieke wyse, wat vir alle 
praktiese doeleindes daarop neerkom dat ek identiteit het. 
Hoekom? Omdat ek daagliks verskyn aan mense, en dan 
tussen verskynings inskuif agter die rekenaar ... waar ek 
nie ’n knoppie kan afskakel na iets wat laat flikker wie ek is 
nie. Plus, dalk vereis die werk wat ek doen, soos hierdie 
skryfmateriaal, dat ek identiteit moet hê. Hoekom? Want wat 
ek skryf, is verteenwoordigend van my, en sal absoluut 
betekenisloos wees as “ek” nie verskyn aan die leser as mens- 
met-identiteit nie. Die leser sal nie kan vereenselwig met wat 
ek skryf nie, en sal derhalwe niks ernstig opneem wat ek sê 
nie. Dus, hoewel ek nie tans verskyn aan enige iemand nie, 
het ek steeds identiteit want ek onthou wie ek was tydens my 
mees onlangse verskyning, en ek het nodig om oor identiteit 
te beskik op kort kennisgewing - as iemand byvoorbeeld aan 

die deur klop. En selfs as jy alleen is, doen jy dalk werk wat 
identiteit vereis.] 

Man in die spieël I Groei I Renaissance man 

Sondag 1 Augustus 2004 

Wie is daai man in die spieël? (En hoekom kyk hy so na 

my?) 

Die uitdaging, soos ek reeds teen dié tyd al soveel keer 
geresiteer het dat sommige lesers se kop seker wil draai by die 
blote sig van die woorde, is ... om te verskyn as wie en wat jy 
werklik is. (Daar, dit was nie so erg nie, was dit?) 

My punt op hierdie oomblik is egter dat ’n mens soms 
terugval op ou verskynings wat nie meer werklik geldig is nie, 
maar wat vertrou kan word vir goeie reaksie. Hierdie tipe 
situasie los homself weldra op, op ’n natuurlike wyse - of dan 
hopelik so, anders sal die selfverloëning ’n oop, brandende 
sweer word. 

Dit is egter bclangrik om, as ’n mens miskien in ’n 
spesifieke situasie anders verskyn het as hoe jy jouself sien, jy 
nie sonder versuim ’n badkamerspieël moet gaan soek om 
paniekerig vir jouself te gil, “Wie is ek ... of wie is jy?!” nie. 
Weet, en verstaan dat selfs al verander jou beeld van jouself 
met die verloop van tyd, jy moontlik steeds soms as jou “ou 
self ’ sal verskyn ter wille van veiligheid, of positiewe reaksie, 
of positiewe resultaat in ’n spesifieke situasie. 

Die ideaal is uit die aard van die saak dat jou huidige, en 
hopelik geloofwaardige self voldoende vertroue sal opbou 
sodat jy kan verskyn as wie en wat jy is, op enige spesifieke 
tydstip van jou lewe. 

Maandag 2 Augustus 2004 

Om te groei en te ontwikkel en uitdrukking te gee - of om 
te kies om dit nie te doen nie 

Jy ervaar die werklikheid. Dit is moontlik om uitdrukking te 
gee aan hierdie partikulêre ervaring. 


108 



Jy het ook ’n identiteit. Dit is moontlik om jou begrip te 
verbeter van wie jy is, wat jy is, en wat jy met jou lewe wil 
doen. 

Jou keuse, op hierdie oomblik, is of jy hierdie dinge wil 
erken, hierdie moontlikhede, en om voort te gaan met die 
proses van persoonlike groei en ontwikkeling, of nie. 

Woensdag 4 Augustus 2004 

In “Renaissance Man” verander Danny De Vito se karakter 
die omgewing waar hy woon en werk van ’n kantoor in die 
middestad en ’n huis in ’n middelklasvoorstad na ’n militêre 
opleidingkamp. Hy vind dat hy in werklikheid nie ’n 
advertising ou is nie maar ’n “teacher”. Hy raak skielik 
toegewyd aan wat hy doen, en hy voel vir die eerste keer in 
jare dat hy êrens behoort. En, siende dat die formule altyd reg 
werk in movies, vind hy natuurlik ook die liefde van sy lewe. 

Identiteit van God I Ek is wie ek was 

Woensdag 4 Augustus 2004 

Identiteit, en die identiteit van God 

Vir vele mense wat hul eie identiteit wil uitsorteer, is dit ’n 
voorvereiste om eers die identiteit van God uit te sorteer. God 
is die “hoof ’ van hulle godsdiens; godsdiens is ’n primêre 
instrument waardeur hulle beantwoord wie en wat hulle is, en 
wat hulle met hul lewens moet of wil doen. As hulle nie seker 
is oor die identiteit van God nie, kan hulle nie seker wees van 
hulle eie identiteit nie. Ook, as hulle seker kan wees oor wie 
en wat God is, kan hulle sekerheid vind oor wie en wat húlle 
is, of moet wees. 

Vrydag 6 Augustus 2004 

Ek-is-wie-ek-was (al is ons net verwant) 

Notas uit Stellenbosch 1994, Korea 1996 tot ‘98, 
Johannesburg ‘98, en Taiwan 1999 tot 2004 dui aan dat ek 
steeds dieselfde persoon is, maar dit wys ook hoe hierdie 
“persoon” verander het. Dit behoort selfvertroue op te wek om 
te wéét mens kán van omgewing verander, en steeds dieselfde 
bly ... steeds “ek” wees ... steeds dieselfde identiteit behou ... 
voortgaan om te funksioneer as iemand wat in wese verwant 
is aan die “ek” van gister, en tien jaar gelede, op ’n halfdosyn 
plekke op twee kontinente. 

Gedagte twee + Gedagte een 

Saterdag 7 Augustus 2004 

Gedagte twee: Identiteit het te make met die vraag na wie ons 
is. Begrip oor wat gebeur tydens die proses van 
identiteitsvorming kan help om die vraag te beantwoord 
hoekom ’n individu is soos hy is, hoekom hy doen wat hy 
doen, leef waar hy leef, saam met wie hy dit doen, hoe hy 
verskyn aan die wêreld, hoe hy geld verdien, en hoekom 
hierdie spesifieke detail en nie ander nie. 

Gedagte een: Dis Saterdag 7 Augustus 2004. Dis 13:10 in die 
middag. Ek sit op ’n vliegtuig oor die ... Indiese Oseaan. 

Op 3 Mei hierdie jaar het ek vir ure gestaan en skryf in my 
notaboek. Wat ek geskryf het daai dag het uiteindelik daarop 
neergekom dat ek ’n self gedefinieer het in Taiwctn waarmee 
ek gelukkig is. Dit was ook duidelik dat ek moeg was 
daarvoor om te sê, “Ek is op pad ... hierdie is nie my werklike 
lewe nie ... ek werk aan ’n paar planne ... moontlik oor ses 
maande sal ook ek ’n lewe hê wat ek met trots my eie sal kan 
noem ...” 

Ek het op daai Maandag verklaar: Ek hét ’n lewe. Hierdie 
lewe is in Taiwan. Dis nie ’n volmaakte lewe nie, maar dis ’n 
goeie lewe. En dis my lewe. 

Ek het ’n identiteit vir myself uitgesorteer waarmee ek 
gemaklik is, en op ’n plek waar ek hierdie partikulêre “Ek is” 
kan wees. 

Wie is ek dan? Ek is ’n man in sy vroeë dertigs wat woon 
in Taiwan, wat skryf, Engelse klasse gee, Chinees studeer, en 
wat werk aan langtermyn-besigheidsprojekte. Ses maande 
gelede sou ek spesifieke etikette gehang het om hierdie dinge 
wat ek doen, etikette partikulêr aan die tyd en groter 
omgewing wat ek bewoon soos “skrywer”, “onderwyser” of 
“student”. Ek het niemand anders nie as Karl Marx te danke 
vir die idee dat jy jouself eerder net moet bepaal tot wat jy 

dóén, en die etikette laat vir dié wat dit om verskeie redes 
nodig het. 


“For as soon as the distribution of labour comes into being, 
each man has a particular, exclusive sphere of activity, which 
is forced upon him and from which he cannot escape. He is a 
hunter, a fisherman, a herdsman, or a critical critic, and must 
remain so if he does not want to lose his means of livelihood; 
while in communist society, where nobody has one exclusive 
sphere of activity but each can become accomplished in any 
branch he wishes, society regulates the general production and 
thus makes it possible for me to do one thing today and 
another tomorrow, to hunt in the morning, fish in the 
afternoon, rear cattle in the evening, criticise after dinner, just 
as I have a mind, without ever becoming hunter, fisherman, 
herdsman or critic.” 

~ Karl Marx, The German Ideology (1845) 

Maatreëls en “werklike” identiteit 

Vrydag 13 Augustus 2004 

Ons tref maatreëls om ongerieflikhede soos eensaamheid te 
verlig, en hierdie maatreëls raak verweef met hoe ons onsself 
sien, en hoe ons verskyn aan die wêreld. Tot watter mate is 
“ek-as-resultaat-van-maatreëls” die “ware ek”, en tot watter 
mate is die maatreëls amper ’n hindemis tot wie jy “werklik” 
is? Of moet maatreëls eenvoudig aanvaar word as een van die 
boustene van identiteit op dieselfde wyse as wat ’n mens die 
erflike inligting in DNS aanvaar as boustene van identiteit? 
Tog, maatreëls verander maklik met omgewing ... wat jou 
terugbring by die glibberigheid van “werklike” identiteit. 

Identiteit, oorlewing, funksionering 

Maandag 23 Augustus 2004 


[’n Herhaling van vorige gedagtes, noodsaaklik om die 
betekenis van sekere begrippe duideliker te maak.] 

Identiteit dien ’n DOEL; die doel is OORLEWING. 

Om te kan oorleef, moet die persoon kan FUNKSIONEER. 

Om te kan funksioneer, het die persoon IDENTITEIT nodig. 

Hoekom? Sodat hy onder meer homself kan identifiseer aan 
ander in die gemeenskap en sodoende die waarskynlikheid 
kan versterk dat sy behoeftes bevredig sal word. 

Identiteit word saamgestel uit inligting wat voorsien word 
deur ’n partikulêre omgewing, op ’n partikulêre historiese tyd. 

Verloor jouself, of wend jouself aan 

Vrydag 3 September 2004 
(Johannesburg) 

Dis eenvoudig, dis voor die hand liggend, en almal weet dit, 
maar dis nogmaals handig om te noem: ten einde te oorleef, 
het jy nodig om te funksioneer. Identiteit (al die antwoorde op 
die “Wie is ek?” vraag) dien ’n doel, en hierdie doel is om jou 
in staat te stel om te funksioneer in ’n partikulêre omgewing, 
op ’n partikulêre tyd. 

Die vraag is dan: Is dit wie jy werklik is? 

Dit wil voorkom asof daar voorgestel word dat ten einde 
jouself werklik te kan vind, jy jouself moet verloor. Dit is ’n 
risiko in die partikulêre omgewings en tyd waarin ons leef. 
Ten einde te kan oorleef, moet ons kan funksioneer, en ten 
einde te kan funksioneer, het ons nodig om onsself te kan 
voorstel aan ander in ons omgewing (ons moet onsself 
identifiseer, en het derhalwe nodig wat genoem word 
“identiteit”). 

Dit kan verder gesê word dat die omgewing (of 
omgewings) waarin van ons verwag word om te funksioneer 
- en dan binne sekere neergelegde grense van 
aanvaai'baarheid, nie bevorderlik is daarvoor om sulke reuse 
stappe te neem soos om jouself te “verloor” nie. (As daar ’n 
Kaart van die Psige was, sou so ’n plek waar jy jouself kon 
verloor, gemerk gewees het met die waarskuwing, “Hier lê 
drake!”) 

Die enigste manier hoe ’n mens dus jou “ware self ’ kan 
ontdek in hierdie lewe, is om te onttrek na ’n plek waar jy 
steeds kan oorleef, maar sonder om te funksioneer in 
gemeenskap met ander mense (waarvoor jy sogenaamde 
identiteit benodig). 

Interessant om te kyk wat twee spesifieke godsdienste te sê 
het op hierdie gebied. 

Tot ’n mate is dit wat Boeddhisme voorstel - onttrek van 
die wêreld, moenie geheg raak aan aardshede nie, en spits 
jouself toe daarop om voor te berei vir die uiteindelike 
vrylating van die onsterflike element van jou persoon uit die 
oënskynlik eindelose siklus van lewe en dood. 

Die Chiistclikc geloof vertel weer van Jesus wat ’n 
partikulêre identiteit gehad het, en relatief goed gefunksioneer 
het in die tyd en omgewing waarin hy gebore was, as beide 
timmerman en prediker - laasgenoemde was relatief 
suksesvol tot en met sy dood. Hy het geleef volgens sy 
oortuigings, en uiteindelik gesterf vir dit waarin hy geglo het; 
anders gestel, toe die keuse aan hom gestel was om sy 
oortuigings af te water of te sterf daarvoor, het hy geweier om 
homself, of sy oortuigings te verloën. Jesus het homself- wie 
en wat hy was as mens - opgeoffer; hy’t gesterf in, en volgens 
die Christelike geloof, vir hierdie wêreld, en uiteindelik 
geword, volgens Christelike dogma, wie hy werklik is - God. 
Volgens Christelike leerstellings het hy derhalwe gesterf as ’n 
partikulêre mens ... en Universele God geword. 

[Sekere teoloë, en slim dominees, sal moontlik daarop wys dat 
Christus reeds as Partikulêre Mens ook Universele God was. 
Hoewel dié punt van allergrootste teologiese belang is, is 
hierdie teks nie die korrekte platform om meer aandag te gee 
aan hierdie onderwerp nie.] 

* * * 

Miskien is die doel van hierdie lewe nie om te gaan waar die 
drake lê nie, naamlik, om jouself te “verloor” nie, maar om 
betrokke te raak, kant te kies, en jou self as’t ware aan te bied 
vir ’n “goeie saak”. 

Wend jouself dus reeds in hierdie lewe aan vir die 
verwesenliking van goeie dinge, en berei jouself daardcui' 

voor vir wat ook al wag na jou aardse bestaan. (Ek is bewus 
van die dramaties nuwe rigting waarin ek my kompas draai.) 

* * * 

“I’ve converted to a new faith.” 

“Oh? What’s it called?” 

“It’s called ... oh heck, I don’t know what it’s called. Does 
it matter?” 

* * * 

Ek herhaal wat ek reeds geskryf het in ’n vorige nota: Miskien 
is die doel van hierdie lewe nie om jouself te verloor ten einde 
jou ware, reiner self te vind nie, maar om jouself, wie en wat 
jy nou is, aan te wend tot ’n goeie saak. 

[Hoekom nie net jouself “aanwend” tot jou eie geluk nie? 

Ek ken my eie redes, my eie motiverings, wat vir my goed 
genoeg is en wat nie. Ek kan derhalwe nie hierdie vraag vir 
enige iemand anders as myself antwoord nie ... vir nou.] 

Los fragmente wat aansluit by “Verloor 
jouself, of wend jouself aan” 

Maandag 6 September 2004 

Vrees is die Fondasie waarop die Huis van Lewe en 
Funksionerende Identiteit gebou is. Die vraag is, wat lê 
begrawe onder die huis? 

* * * 

Die opsies: Onttrek of Raak Betrokke 

* * * 

“Vervul jou doel op aarde deur betrokkenheid met die 
wêreld.” 

Serve your puipose and leave ... or stay and enjoy the show 
for as long as your ticket is valid? 

* * * 

As onttrekking die antwoord is, wat is dan die sin van die 
manier hoe geboorte plaasvind? 

* * * 

Die Boeddha het sy vrou en pasgebore kind verlaat, en die 
wildernis binnegestap. 

Jesus het betrokke geraak. Hy’t vertroosting gegee, pyn 
verlig waar hy kon, en homself - sy fisiese self - opgeoffer 
vir ’n “goeie saak”. 

Mohammed het ook betrokke geraak. Hy’t oorlog gemaak 
om die wêreld te transformeer sodat mense hul lewens op 
“korrekte” wyse kan leef (volgens sy oortuigings). 

* * * 


Siddhartha Gautama (die Boeddha) het onttrek die wildernis 
in. Mohammed het ook aanvanklik onttrek - na ’n grot. Jesus 
het veertig dae en nagte in die woestyn gespandeer. 

Beide Jesus en Mohammed het onttrek ... en toe hetro kk e 
geraak. 

Selfs Nietzsche se held - die uiteindelike “superman” - 
het vir tien jaar onttrek, en toe begin met ’n poging om mense 
uit onkunde te verlos. 

* * * 

Dus: Onttrek ... en herverskyn as ’n getransformeerde mens 
- een met ’n agenda, ’n saak waarvoor jy bereid is om te sterf? 

Verloor jouself, of wees jouself... 

Dinsdag 7 September 2004 
00:40 

As iemand my moet vra wat die eindresultaat is van tien jaar 
se dink en skryf oor “dinge”, sal ek aanvanklik etlike temas 
wil noem. In praktiese terme kom dit egter daarop neer dat ek 
toenemend voel ek verstaan hoe dinge werk, dat ek gereed is 
om aan te beweeg. Ook dat die dag tot dag stryd om 
oorlewing, om behoeftevervulling, ’n spel is waaraan ek nie 
werklik meer wil deelneem nie. Wat amper blyk ’n 
selfmoordwens te wees, is eerder wat ek nou onttrekking 
noem - om te “sterf ’ as deelnemer in hierdie wêreld. Hoewel 
die idee, oppervlakkig gesien, aanloklik is - geen lang 
argumente of verduidelikings meer nie, geen konvensies of 
reëls nie, huiwer ek steeds by die kmispad: onttrek, of raak 
betrokke? 

(En dan is daar die moontlikheid dat die afgelope vyf of 
tien jaar - my laaste jaar op Stellenbosch, twee jaar in Korea 
en sover amper ses jaar in Taiwan, wel gesien kan word as my 
onttrekking van die wêreld.) 

’n Paar maande gelede het ek gesê: Vind jouself. 

Nou sê ek: Verloor jouself, of wéés jouself vir ’n goeie 
doel. 

08:19 

Hoe sou jou persoonlikheid, jou identiteit, wie en wat jy is, 
gelyk het as dit nie gebou was op vrees nie - vrees vir honger, 
vir ai mocdc, vir pyn, vir die dood, of vir eensaamheid? 

14:16 

Weereens, as jy uiteindelik op die punt kom waar jy verklaar 
dat jy weet wie jy is, en jy weet ook hoekom jy dit is en nie 

iets of iemand anders nie, dan besef jy moontlik dat die soeke 
na jou “ware, naamlose self’ maar nog net begin het. 

Jy staan dan voor ’n keuse: verminder die noodsaaklikheid 
om te wees wie jy nou is - ter wille van funksionering in ’n 
partikulêre omgewing - deur jouself te onttrek van die wêreld 
(relatief gesproke); óf, kies ’n rol en begin om die rol te vervul 
(wetende dat dit ’n rol is), en pas jou kennis, jou ervaring, jou 
vaardighede en jou persoonlikheid toe op ’n wyse wat jou 
lewe waarde gee in ’n partikulêre omgewing, en op ’n 
bepaalde tydstip van die wêreldgeskiedenis. 

In ander woorde: Wees wie jy (nou) is, ter wille van ’n 
goeie saak. 


121 



Wie is ek werklik? 


Sondag 12 September 2004 

Teen hierdie tyd beskik ek oor genoeg data oor myself om 
myself te kan herken as ek verby ’n spieël stap, en om (meeste 
van die tyd) te reageer as die naam geuiter word wat my ouers 
33 jaar gelede gekies het om my te noem, en wat ek oor die 
afgelope 33 jaar aanvaar het as goed genoeg vir alledaagse 
gebruik. Ek het ook onlangs ’n plato bereik in my religieus- 
filosofiese soeke na wat dit beteken om mens te wees. Ek 
het ’n redelike goeie idee wat my gelukkig maak. Ek kan 
met ’n aanvaarbare graad van selfvertroue optree in ’n 
verskeidenheid situasies. En ek kan sonder te veel gebabbelry 
verduidelik wát ek met my lewe wil doen, wáár, en met wie. 

So trap ek laat vanmiddag op my fiets verby ’n kwekery. 
Die vreemdste gedagte dring homself toe by my op. As ek 
regtig baie geld het - nie noodwendig biljoene nie, maar veel, 
veel meer as wat ek nodig het om myself bloot te onderhou, 
sal ek vir my potplante koop. Nie net een nie, dosyne. Ek sal 
my hele sitkamer herrangskik; portrette wat op boekrakke 
staan gemaak is, sal opgehang word; kitare sal geskuif word 
na ’n ander plek toe, meubelstukke sal stoorkamer toe geskuif 
word; alles om plek te maak vir al die potplante. 

Die data waaroor ek beskik oor die onderwerp van Brand 
Smit as Persoon sluit die volgende in: “Brand Smit hou van 
plante, want hy hou van die natuur. Ten spyte daarvan hou hy 
tans geen potplante aan in sy woonstel nie, omdat al die plante 
wat hy in die verlede aangehou het, gevrek het vanweë ’n 
gebrek aan versorging. Die redelike gevolgtrekking kan dus 
gemaak word dat Brand Smit nie werklik ’n plant persoon is 
nie.” 

Dit daar gelaat. 

Ek sit nou al vir ’n geruime tyd met ’n probleem. My 
emosionele landskap word weer genadeloos geteister deur ’n 
Storm van Skeptisisme. Tot my eie verleentheid (siende dat 

ek gereken het dat ek sulke amateuragtige lewenskwessies 
agtergelaat het in ... Julie?) wonder ek weer wat die punt van 
alles is. Waarvoor lewe ons?! 

Freneties slaan my vingers dus op ’n daaglikse basis weer 
deur die staalkabinet vol antwoorde: Bevrediging van 
Behoeftes, Wiskunde en Wetenskap, Vind/Definieer en Wees 
Jouself, Liggaamlike Bestaan as Deel van ’n Baie Lang 
Proses, Liefde en Samesyn ... en voort skiet die een lêer na 
die ander verby. 

Dit is wel so dat ek pas teruggekeer het na Taiwan na vier 
weke in Bronkhorstspruit. Dit is ook so dat ek net weer 
gewoond geraak het aan die steenkoollug van die Hoëveld in 
die laat winter, en aan pekanneut terte vir R27 by die 
groentewinkel, en aan die mooi vrou wat die til slaan by die 
Spar. En, goed, ek het my ouers, my jonger suster, en vir die 
laaste twee weke ook my ouer suster (en haar eersgeborene) 
elke oggend gesien in my rondtes deur die huis tussen 
Huisgenoot lees en smoke breaks onder die boom in die hoek 
van die tuin. 

Hierdie is nie Augustus 2003 nie. Dis nie Februarie 2004 
nie. Dis nie 2002, 2001, 2000, ’99, of enige ander periode van 
my lewe nie. Dis September 2004. Ek reageer steeds op 
dieselfde klanke wat geuiter word as iemand my aandag wil 
trek, en (behalwe vir die snor wat ek mórc gaan afskeer) lyk 
ek nog steeds dieselfde. Maar my grysstof dikteer deesdae 
ander ambisies en visioene as “repatriasie na die land van my 
geboorte, trou en kinders”, ensovoorts. Ek weet dus dit is nie 
die feit dat ek terug is in Taiwan wat my strot weer verstop 
met ongeloof nie. Die ongeloof was daar terwyl ek 
Huisgenoot gelees het in die laatwinterson op die plot buite 
Bronkhorstspruit. Ek het die irriterende gekrap aan die hol 
kant van my siel gevoel terwyl ek die waarde van die 
Hoëveldse wye oop spasies oorweeg het in die dink van diep 
gedagtes. 

Aangenaam was die verrassing dus toe ek vanmiddag 
verby die kwekery rol oor ’n natgereënde pad, en ek boul my 


123 



sinisme vir die oomblik plat met so ’n ou grap soos wat ek sal 
doen met meer geld. 

Wetenskaplik soos ek hierdie aangeleenthede gewoonlik 
benader, het dit my ’n goeie kwartier gevat voor ek die vraag 
voldoende gekwalifiseer het om te kon antwoord. “Ek sal vir 
my ’n helse klomp plante koop,” het ek hardop gedink. “Ek 
sal ook vir my ouers elke maand geld stuur, of hulle dit nodig 
het of nie. Dan sal ek weer in Desember op vakansie gaan ... 
en vir my 20 VCD’s koop, op één slag ... én die Alphaville 
Grecitest Hits CD.” Later die aand (voelende ietwat goed oor 
my boekrakke wat weer ’n slag reggepak is) gooi ek toe 
sommer by dat ek ook ten minste een keer per week by ’n 
deftige restaurant sal gaan eet. (“Omdat ek nog altyd gehou 
het van goeie kos,” het ek gereken.) Ek sal ook heelwat 
kapitaal belê in nuwe tegnologie. Ek sal vir my ’n nuwe 
rekenaar koop, ’n digitale video kamera, en die nuutste tipe 
selfoon op die mark. Ek sal ook vir my ’n nuwe klanksisteem 
aanskaf - my getroue Aiwa Discman laat my nie toe om 
Metallica teen ’n volume te luister wat nie my 
korttermyngeheue verwoes nie ... wat was ek besig om te sê? 

Die welbekende ffase, “Ek is ...”, word gewoonlik voltooi 
met allerhande brokkies data, wat tradisioneel insluit ’n naam, 
geboortedatum, familie en vriendskaplike verbintenisse, hoe 
jy geld maak, waar jy woon en ander inligting wat in die eerste 
plek vir jouself sê wie jy is, en daarna ook die proses fasiliteer 
waarmee jy jouself voorstel aan ander mense. 

Wat myself aanbetref kan ek noem dat ek, Brand Smit ... 
wag, laat ek dit op ’n ander manier doen: 

Ek, Brand Smit ... is ’n man ... is 188 sentimeter lank, weeg 
meer as 90 kilogram, wykende haarlyn op die voorkop, hare 
op my bolip ... wil minder as 90 kilogram weeg, sal nie omgee 
as my hare teruggroei nie ... is Suid-Afrikaans ... het geen 
sterk begeerte om ’n burger te wees van ’n ander staat nie ... 
het tot lewe gespring in die etniese groep wat histories 
geklassifiseer is as óf “Boer” óf “Afrikaner” ... is tans 

woonagtig in woonstel nommer 4~2, Laan 2, Ci Hui Xin Cun, 
in die stad Fengshan, in die Kaohsiung Distrik van Taiwan ... 
wil hier woon, of in Hong Kong, Guangzhou, Shanghai, 
Beijing, Londen of miskien Parys, en ek sal nie omgee om ’n 
tuinwoonstel in Bronkhorstspruit te besit nie ... is geleer as 
kind dat geloof in die leerstellings van hoofsaaklik die 
Protestantse Kerke die enigste manier is om na fisiese dood 
voort te bestaan in die “Hemel” ... is tevrede met my huidige, 
vae oortuigings oor God, Jesus, die Onsterflikheid van die 
Siel, en Lewe na Fisiese Dood ... verdien geld as ’n Engelse 
onderwyser ... sal eerder geld wil verdien as ’n entrepreneur 
in samewerking met ander mense wat ook ’n profyt maak uit 
my projekte, sodat ek nie die heeltyd betrokke hoef te wees 
met bemarking en verspreiding nie ... is iemand wat tans nie 
TV kan kyk selfs as ek wil nie ... wil wees iemand wat die 
opsie het om TV te kyk eerder as om stukke soos hierdie op ’n 
Maandagaand te skryf... is iemand wat nie baie geld spandeer 
nie, anders as op die nodigste kmidcnicrswarc, flieks, 
sigarette, en goedkoop video CD’s ... wil wees iemand wat 
meer geld het orn te spandeer wanneer ek iets wil doen, of ’n 
artikel wil aanskaf... ensovoorts ... ensovoorts ... wie stel in 
elk geval belang in hierdie goed? As die dag langer was, het 
ek myself heel waarskynlik dood gerook. Net sowel, dus. 

Die volle waarheid I Eksistensiële vraag 

Donderdag 16 September 2004 

Die volle waarheid, eensaamheid, en praktiese reëlings 

Ek voel steeds alleen, maar nie soveel as ’n jaar of drie gelede 
nie. Een rede is omdat ek nou weet mense het mekaar nodig 
vir die vervulling van ’n reeks behoeftes - beide emosioneel 
en fisies. Indien die behoefte weggeneem word, verander 
alles. 

* * * 

Die opvatting in talle kulture is dat die mens ander mense 
nodig het, dan nie? 

Ja, omdat “talle kulture” probeer uitwerk hoe om basiese 
vertroosting te bied aan die enkeling in die aangesig van ’n 
verskriklike realiteit. Dis ’n praktiese reëling - soos jou naam. 
Dis nie die Volle Waarheid nie. 

Maandag 20 September 2004 

Vir die rekord 

Ek kontempleer al vir weke lank ’n keuse, in verskeie vorms: 
Om te leef vir hierdie wêreld, of om te “sterf’ in hierdie 
wêreld. 

As ek kies om te leef, is my huidige half-lewe nie goed 
genoeg nie. 

As ek kies om te “sterf’, is my huidige half-dood ook nie 
goed genoeg nie. 

* * * 

Sommige mense vind dit uiters stresvol om te verskyn in die 
wêreld; uit die aard van die saak probeer hulle dit soveel as 
moontlik vermy. Ek begryp dit. 

Eksistensiële vraag 

Die vraag bly: Moet ek voortgaan om te wees wat ek 
uitgewerk het ek wil wees in ag genome al die gegewe faktore 
- om as “Brand Smit” ’n verhouding te bewerkstellig met die 
wêreld, en as “Brand Smit” te verskyn aan die wêreld op ’n 
daaglikse basis, om ’n hopelik konstruktiewe rol te speel en ’n 
positiewe bydrae te maak terwyl ek funksioneer, vir alle 
praktiese doeleindes, as “Brand Smit” ... OF ... onttrek ek uit 
die spel, en staak my verskyning en gepaardgaande rol en 
funksionering as “Brand Smit”, en kyk waarheen dit my vat? 

Woestyn of stad, en ’n beginsel 

Dinsdag 21 September 2004 

WOESTYN of STAD? 

Om jou identiteit-ter-wille-van-funksionering te verloor, of 
om dit te aanvaar en te wees ter wille van ’n (goeie) doel ... 
sê jy stap al vir jare lank in sirkels en loop kiuis en dwars oor 
dieselfde areas maar jy kry dit reg om lank genoeg koers te 
hou, en jy kom by die rand van die STAD, net voor jy die 
WOESTYN betree, waar jy nie meer hoef te funksioneer 
volgens konvensies van tyd en plek nie, en jy draai om en stap 
terug, weer die STAD binne, om met die kennis wat jy het oor 
wie en wat jy waarlik is, en wie en wat jy moet wees om te 
oorleef en te funksioneer, jou lewe te leef in diens en 
nastrewing van ’n Goeie Saak ... tot die tyd aanbreek wat jy 
die WOESTYN in ’n ander gedaante sal betree. 

Donderdag 23 September 2004 

’n Beginsel... 

Vele van ons bly vasgevang in ’n lewe wat nie die beste is wat 
ons kan bewerkstellig nie, want om verstellings te maak, sal 
meer energie verg as wat dit vat om die huidige, soms 
frustrerende lewe bloot te onderhou op ’n daaglikse basis. 

Dit is hoekom verandering gewoonlik volg op ’n 
bliksemstraal wat ons tot aksie skok - ’n gebeurtenis of 
insident wat ons huidige bestaan ondraaglik maak. 

VERSKYN of VERDWYN? 

Donderdag 23 September 2004 

Vir jare het ek gesoek na wie ek is, en probeer uitwerk hoe ek 
moet verskyn aan die wêreld. Ek het uiteindelik tot die insig 
gekom dat jy jou “gegewe self’ moet konfronteer, moet 
aanvaar wat jy nie kan verander nie, en dan in ag genome die 
gegewe materiaal, asook gegewe tyd en plek, moet definieer 
wie jy wil wees, hoe jy aan die wêreld wil verskyn, of jy 
enigsins ’n rol wil speel in die wêreld, watse rol jy wil speel, 
waar jy hierdie rol wil speel, asook hoe jy beplan om in jou 
behoeftes te voorsien op die plek waar jy is en in ag genome 
wie jy gedefinieer het jy wil wees en watse rol jy wil speel, of 
watse bydrae jy wil maak. 

Een vraag bly egter na jy hierdie dinge uitgesorteer het: 
WIL JY VERSKYN? 

Indien jy kies om wel te verskyn, skop al jou antwoorde 
op bogenoemde vrae in. 

Sou jy kies om nié te verskyn nie, verander alles. Dit maak 
meeste van jou antwoorde nutteloos, met nuwe vrae wat 
beantwoord moet word om ’n ander stel behoeftes te vervul 
(of soortgelyke fisiese behoeftes, maar sielkundig 
verskillend). 

Dit is die vraag wat ek op hierdie punt van my lewe 
kontempleer. Wil ek wees wie ek (tans) is, op die plek waar 
ek gekies het om hierdie “ek” te wees, en die rol vervul wat 
ek vir myself gedefmieer het, of wil ek verdwyn ... of dan 
slegs minimale, en meestal anonieme verskynings maak ten 
einde my basiese fisiese behoeftes te vervul? 

Sondag 10 Oktober 2004 

Noodwendige verloop van spirituele ewolusie? 

Jy raak moeg daarvoor om jouself te verduidelik aan ander 
mense. Jy raak ook toenemend bewus van jou eie karikatuur 

in verskyning aan die wêreld. Jy begin toenemend ’n behoefte 
te ervaar om te onttrek. 

Is dit ’n noodwendige verloop van spirituele ewolusie? 
Kan dit vermy word dat jy jouself toenemend wil losmaak van 
die wêreld? 

Oor ape en (sogenaamde) oorspronklikheid 

Donderdag 7 Oktober 2004 

Mens word gebore met min of meer geen identiteit nie, 
behalwe vir ’n naam. Binne enkele maande, of dalk ’n jaar of 
drie, begin jy ander mense in die omgewing se gedrag en taal 
na-aap. Soos jy ouer word, smelt hierdie na-apery saam met 
ander maatreëls om jou persoonlike veiligheid te bevorder - 
maatreëls wat relevant is tot partikulêre tyd en plek. 

Wanneer ’n persoon ver genoeg weg beur van dit wat 
ander na-aap en goedvind vir hulself, gebeur dit dat die etiket 
van “oorspronklik” om hul nekke gehang word. Hierdie etiket 
is natuurlik nooit ten volle a kk uraat nie, want selfs die 
sogenaamde “oorspronklike” kry sy idees van êrens af, geklee 
in ’n taal wat hy nie self geprakseer het nie. 

Die punt hier is graad. Sommige mense aap ander so slaafs 
na dat mens skaars ’n verskil kan bespeur tussen die een wat 
nageaap word, en die aap self. En dan is dit natuurlik moontlik 
dat selfs die model ’n kloon is van iemand anders wat weer 
aanvanklik iemand anders slaafs nageaap het wat, êrens in die 
verre verlede, iets gedoen het wat tot ’n betekenisvolle graad 
verskil het van dit wat ander in daai tyd en plek nageaap het 
as Modelle van Funksionerende Volwassenheid. 

Sê ek mense is gemeganiseerde vlees-kreature wat 
geprogrammeer word deur die soms subtiele, en soms 
eksplisiete voorskrifte van ander in die omgewing. Uhm ... 
nee. Net omdat ek op die oomblik ’n paar denims aanhet, is 
nie te sê ek noem myself “Elvis” nie. Net omdat die buurvrou 
haar hare tease, is nie te sê sy weet wie Dolly Parton is nie. 
My punt is eerder dat iemand - wat ek aan gebrek aan ’n beter 
woord ’n “oorspronklike” sal noem - byvoorbeeld op een 
wonderlike dag besluit het om in die tradisionele 
werkersgewaad van denims te klim om inkopies te gaan doen, 
of om op enige ander uitstappie te gaan as na die naaste 
fabriek, en die wêreld was nooit weer dieselfde nie. 


131 



Die Nuwe Mens - kleuter, tiener, of jong volwassene - 
kyk na ander in die omgewing vir leidrade oor hoe om op te 
tree, wat om aan te trek, wat om wanneer te sê, en oor watter 
klanke gevorm moet word om bepaalde resultate te 
bewerkstellig. Dit is ’n natuurlike proses. Selfs die rebel wat 
die eerste keer ’n paar denims aangetrek het om te verskyn 
in ’n ander omgewing as een waar sy hande vuil sou raak, het 
opgetree na ander aksies eers geneem was - denim klere was 
ontwerp en vervaardig lank voor hy dit begin dra het buite sy 
werksplek. Sy aanpassing van hierdie verskynsel, aan die 
ander kant, was relatief oorspronklik (dis nou te sê as daar 
regtig ooit so ’n Eerste Denim Rebel was). 

Enkele ander voorbeelde kan genoem word waarmee 
meeste lesers kan vereenselwig: die woordeskat en 
uitdrukkings wat mense benut om hulself in die guns van 
ander te bring; die wyses waarop anns geswaai word op ’n 
dansvloer; die tipe motorvoertuig waarop besluit word; die 
arbeid wat mense kies om te verrig om ’n inkomste te 
genereer; die juweliersware wat mense aanskaf om aan hul 
ledemate te hang; die oortuigings wat mense huldig 
aangaande godsdiens, politiek, en wat mens met jou lewe 
moet doen. 

Is dit belangrik om nié te doen wat die spreekwoordelike 
almal doen nie? Om nie te lyk of te klink soos meeste van jou 
tydgenote nie? Om nie met jou lewe te doen wat omtrent almal 
wat jy ken met hulle lewens doen nie? My antwoord op hierdie 
vrae is intiem verweef met my eie siening van sake, met my 
eie agtergrond, met my eie onsekerhede en vrese, en met my 
beskouing van ’n groot persentasie van my tydgenote. 

Ek glo wel dat daar drie moontlikhede is: 1) om slaafs na 
te volg wat deur jou omgewing voorgeskryf word ter wille van 
aanvaarding deur ’n spesifieke gemeenskap; deur Wie Jy Is te 
vorm om die aambeeld van wat aan jou voorgehou word as 
die norm van tyd, omgewing en gemeenskap; 2) om te kyk na 
wat aan jou voorgehou word as die norm van tyd, omgewing 
en gemeenskap, sommige van hierdie dinge te aanvaar, en 
sommige te verwerp in ’n KRITIESE EN KREATIEWE 

PROSES, en dan te verskyn aan die gemeenskap as ’n 
eiesoortige weergawe van wat breedweg aanvaarbaar is, en as 
sulks te funksioneer; en 3) om na voorbeelde en leidrade te 
soek buite jou onmiddellike tyd, omgewing en gemeenskap, 
en ’n model van verskyning en funksionering te definieer wat 
tot so ’n mate verskil van wat oorspronklik aan jou voorgehou 
is, dat jy en jou lewe ’n primêre voorbeeld word wat ander sal 
oorweeg in hul eie soeke na leidrade en antwoorde op vrae 
wat, sal ons toegee, almal op een of ander stadium wakker 
hou. 

Vir as enige iemand vergeet het 

Saterdag 23 Oktober 2004 

Ons het nodig om te funksioneer, en om dit te kan doen het 
ons inligting nodig - wie ons is, wat ons is, wat ons nodig het, 
wat ons wil hê, en wat ons moet en mag doen om te kan kry 
wat ons nodig het en/of wat ons wil hê. 

Ons moet ook ’n omgewing skep, of ons deel bydra in die 
skepping van ’n omgewing, wat bevorderlik is vir ons om te 
word wat ons wil wees. 

Hierdie proses van “word” moet egter nie beperk word tot 
mense wat net hul eie agendas dien nie, wat net hul eie 
behoeftes en begeertes najaag nie. Die deelname van 
individue in ’n groter proses wat gemik is op ’n resultaat 
waarby meer as net ’n enkele persoon of ’n handvol individue 
sal baat, moet altyd opreg en aktief aangemoedig word. 

Hoekom? Vir een rede, soos jy bydra tot die verbetering 
van iemand anders se omgewing, so dra iemand anders by tot 
die verbetering van joune. Ons deel ook omgewings, beide in 
die groter sin van die woord en in ’n meer plaaslike sin. As 
ons almal bydra tot die verbetering van ons gemeenskaplike 
omgewings, trek ons almal individueel voordeel daaruit. 

’n (nuwe) Bestaan in drie noodsaaklike stappe 

Dinsdag 9 November 2004 

[Nie die eerste vermelding van hierdie gedagtes nie, maar wie 
hou telling as iets in stappe uitgedruk kan word?] 

Stap Een: Konfronteer jou Gegewe Self, en aanvaar wat jy nie 
kan verander nie. 

Stap Twee: Definieer, in ag genome onveranderbare aspekte 
van jou Gegewe Self, wie jy wil wees, hoe jy wil verskyn aan 
die wêreld, en watse rol jy wil speel. Besluit of jy sal verkies 
om alleen te wees, of saam met ’n ander persoon. Besluit ook 
wáár jy alleen jou lewe wil spandeer, of waar jy dit sáám met 
iemand wil doen. 

Stap Drie: In ag genome al bogenoemde besluite, stel was op 
watter wyses jy in jou daaglikse behoeftes kan voorsien wat 
nie net nié die Self wat jy wil wees, sal verloën nie, maar wat 
dit wie jy wil wees, jou rol, en jou ideale bydrae tot die 
samelewing, sal bevorder. 

Die sondes van die BRON word besoek ... 

Dinsdag 16 November 2004 

Die mens ontvang die inligting wat aan hom ’n aanvanklike 
aanduiding gee van wie en wat hy is of veronderstel is om te 
wees - die boustene waarmee identiteit saamgestel word - 
van ’n BRON, of dan verskeie “agente” van die BRON. 

My vraag is, wat as die BRON om verskeie redes 
gebrekkig is, of bederf? (Wat sou dit beteken om ’n bron 
bederf te noem?) 

Ook, wat is die doel van die BRON? Is dit nie om die mens 
in staat te stel om te funksioneer in ’n partikulêre plek en tyd 
nie? Dan moet die BRON sekerlik volgens hierdie doel 
beoordeel word. 

Wanneer is ’n BRON bederf? Hoeveel mense se 
programmering en funksionering moet gebrekkig wees tot ’n 
groot mate as gevolg van die BRON voordat die BRON as 
fataal bederf gcag kan word? 

As ’n primêre doel van die BRON is om mense in staat te 
stel om ’n goeie idee te ontwikkel van wie en wat hulle is en 
funksionering moontlik te maak, wat is die primêre doel van 
die mens se bestaan? Om identiteit te bewerkstellig en 
suksesvol te funksioneer? Wat is “suksesvolle 
funksionering”? Oorlewing? Ek glo nie. 

Ek glo as die BRON bederf is, verlaag dit die 
waarskynlikheid dat mense hul ware einddoel sal 
verwesenlik. ’n BRON wat bederf is, is soos ’n kanker wat 
geïdentifiseer en uitgesny moet word om die liggaam ’n kans 
te gee om te oorleef. 

[Ek het ’n verwysing in die laaste paragraaf na “ware 
einddoel” laat deurglip. Is daar so iets? Is dit verder moontlik 
dat ’n “bederfde BRON” steeds kan lei tot ’n goeie lewe 
wat ’n goeie doel dien, juis as gevolg van die lewensreis 
waarop ’n persoon geforseer is deur die “bederfde BRON”?] 

Vrye en onvrye verskynings 

Donderdag 2 Desember 2004 

As mens te veel gebuk gaan onder voorskrifte van wat jy mag 
sê en wat nie, wáár jy sekere dinge mag sê en waar nie, hoe jy 
dinge sê en hoe nie, en as jy gebuk gaan onder die voorskrifte 
oor watter woordeskat jy mag uiter en watter nie, is jou spraak 
- die primêre wyse waarop meeste mense uiting gee aan hulle 
werklikheidservaring - nie vry nie. Indien jy nie vryelik uiting 
kan gee aan jou werklikheidservaring nie, of dit slegs doen op 
wyses wat aan jou voorgeskryf word, is jy nie vry nie. En 
siende dat die wyse hoe jy uitdrukking gee aan jou ervaring 
van die werklikheid tot ’n groot mate bepaal hoe jy verskyn 
aan die wêreld, word dit uiteindelik deel van WIE JY IS. Wie 
jy is, is dan tot ’n betekenisvolle graad die resultaat van onvrye 
selfuitdrukking. Wie jy is, is dan ’n resultaat goedgekeur 
volgens die voorskrifte van ’n spesifreke tyd en plek. 

Vrydag 3 Desember 2004 

“Betrap jy my nou tydens ’n anonieme verskyning. Nou moet 
ek skielik weer iemand wees!” sê “Brand” aan sy vriend [O.] 
toe laasgenoemde hom uit die bloute konfronteer waar hy ’n 
sigaret staan en rook buite ’n 7-Eleven. 

’n Ietwat slordige proses 

Donderdag 16 Desember 2004 

KONFRONTEER (jouself) 

... aanvaar (wat jy nie kan verander nie) 

... verander (wat binne jou vermoëns is om te verander) 

DEFINIEER (wie jy wil wees) 

WORD (wie jy gedefinieer het jy wil wees) 

Natuurlik volg die drie stappe nie netjies op mekaar nie. Jy’s 
besig om iets of iemand te WORD. Jy besef dis nie wat of wie 
jy wil word nie. Jy KONFRONTEER jouself... hoewel jy dit 
eintlik reeds gedoen het toe jy besef het jy wil nie wees wat jy 
besig was om te WORD nie. Jy was ook reeds onbewustelik 
besig om jouself te DEFINIEER toe jy besef het jy wil nie 
wees wie jy besig was om te WORD nie. Jy gaan voort met 
jou DEFINISIE terwyl jy jouself KONFRONTEER. En, 
omdat jou lewe nie vir een sekonde stilstaan nie, gaan jy 
gedurende hierdie hele KONFRONTEER en DEFINIEER 
proses voort om te WORD. 

Insigte op Vrydagoggend 17 Desember 2004, 
soos hulle gearriveer het 

!)[•••] 

2) In die klas, ’n paar minute later, is ek besig om die Engelse 
name van ’n dosyn groente aan ’n groep vyfjai'igcs te leer. Ek 
vra vir die een kind - ’n nuweling - iets in Chinees, en ek 
reken dat hy nie te verbaas lyk dat ek as Westerling, nie een 
van “sy mense” nie, Chinees kan praat nie. Dink ek verder, 
“[vervolg]” 

* * * 

Nuwe insig! Is daar iets soos “Tevrede Gegewe Self’? Ek glo 
dit is ’n kwessie van graad, op ’n spektrum wat strek van 
“absolute selfminagting, gevaar vir self en gemeenskap” tot 
“oortuig sy is ’n inkarnasie van een of meer gode”. 
(Interessant dat in beide gevalle die persoon ’n goeie kans 
staan om opgesluit te word in ’n inrigting.) 

In die middel kry jy ... sal ons maar sê, 99% van die 
volwasse mensdom? Die formule, Konfronteer (aanvaar, 
verander), Definieer, en Word is dus geldig vir meer as nege 
uit elke tien mense! 

Vraag: Inligting, opsies en moontlikhede spruit steeds 
uit ’n partikulêre bron. Watter bron? Meestal die Gegewe 
Bron, en in die geval van ’n minderheid, uit Meer As Net 
Gegewe Bron. 

Nog ’n vraag: Wat is jou Gegewe Bron? 

Laaste vraag: Wat is gegewe? (Stel ’n lys op ...) 

* * * 

(Terug na die vorige nota:) 

Dink ek toe verder: Hierdie kind verwag heel moontlik dat alle 
volwassenes (ten minste) Chinees kan praat, want dit is sy 
gegewe taal, en hy’t sover nog geen rede gehad om die 
verskynsel van Chinees as Absolute Taal te bevraagteken nie. 

Wanneer sal hy die absolute waarde van die Chinese taal 
bevraagteken? Wanneer hy gekonfronteer word met, of 
homself bevind in ’n omgewing waar ’n ander taal, soos 
Engels of Japannees of Spaans, deur meeste lede van die 
gemeenskap beskou word as dominant. 

Dit is op hierdie oomblik, wanneer wat voorheen beskou 
was as absolute gegewe blootgelê word as nie die enigste 
moontlikheid nie, wat die vonke begin spat op die 
skrynwerkerstafel van identiteit. 

[’n Ander voorbeeld wat genoem kan word, is dié van ’n jong 
persoon wat sy of haar vormingsjare in relatiewe isolasie 
deurgebring het, en wat nie net partikulêre taal nie, maar ook 
partikulêre religieuse verwysingsraamwerk as absoluut 
beskou het. Wat gebeur wanneer hierdie jong persoon 
skielik ’n betekenisvolle periode van tyd spandeer in ’n 
omgewing waar ’n ander taal, en ander religieuse simbole as 
standaard beskou word? Natuurbk hang dit af van 
persoonlikheid en persoonlike situasie, maar die 
waarskynlikheid is groot dat die persoon vrae sal begin vra 
aan mense wat hulle sal sien as gesagsfigure, en uiteindelik ’n 
ander identiteit sal ontwikkel as wat die geval sou wees indien 
hulle sou voortgaan om in relatiewe isolasie te leef.] 

3) Volgende klas dink ek hoe sommige taalkundiges reken 
kinders moenie te vroeg ’n “vreemde” taal geleer word nie, 
soos in die geval van Engels in Taiwan. 

Reken ek, as Engels van jongs af as ’n gegewe aangebied 
word veral by die huis - die belangrikste bron van 
gegewendheid, sal dit nie bevraagteken word nie, maar 
heelhartig geabsorbeer word saam met al die ander gegewe 
data. 

Wonder ek toe watse data gee ouers - as primêre gewers 
van data - aan hul kinders, nie net in terme van taal nie, maar 
in terme van morele waardes, gedrag, en dan veral vir latere 
toepassing, moontlikhede vir ’n volwasse bestaan. Natuurlik 
sal ’n duisend stenrme in ’n honderd verskillende tale opgaan 
wat almal verskillende antwoorde gee, of soortgelykes, met 
verskillende detail. My punt, egter, is dit: verander die 
gegewe, en jy beïnvloed fundamenteel die eindresultaat. (En 
weet ouers wat hulle gee?) 

Ten einde reken ek, ek het nie al hierdie insiggewende 
brokkies data ontvang toe ek in die bed gelê het, of toe ek agter 
die rekenaar gesit het nie. Ek het dit gekry in klaskamers gevul 
nret ’n klomp raserige kinders, en ook buite in die straat op 
pad na die klaskamers. 

Gevolgtrekking? Verskynings buite my woonstel dien ’n 
doel, en voorsien in vele gevalle stimulus vir nuwe beskouings 
en insigte. 

Hoekom “gly” sommige Christene soms terug op die “ou 
pad”? Een moontlike rede is omdat hulle nie gemaklik is met 
hul nuwe religieuse identiteite nie - identiteite wat hulle nie 
self gedefinieer het nie, maar wat aan hulle voorgeskryf is. 
(Wat my ’n nuwe gedagte gee: gegewe, gekose, en 
voorgeskrewel) 

Daar word soms gepraat van mense wat “vol” is van hulleself. 
My vraag is, waarvan is hulle vol - van dit wat aan hulle gegee 
is, of van iets wat hulle self uitgerig het? Ook, wat is die 
teenoorgestelde daarvan orn “vol” te wees van jouself? 

Oor prosesse, frases en keuses 

Woensdag 22 Desember 2004 

Die prosesse wat bevorderlik is 

Om Taiwan toe te kom, baie tyd op my eie te spandeer, te dink 
oor dinge en te skryf, was bevorderlik vir my om te formuleer 
wat my gegewe is, te defmieer wat ek wil wees en ’n rol te 
kies wat toepaslik is vir my. 

Vir ’n ander persoon is ouerskap, om ’n kind van hul eie 
te hê, bevorderlik vir soortgelyke resultate - of indien dan nie 
soortgelyk nie, miskien goed genoeg vir die persoon om ’n 
bestaanstoestand te bewerkstellig wat ek sal herken as 
soortgelyk aan die stand van my eie lewe. 

Oor frases en keuses 

“Om jouself te vind” ~ die konvensionele ffase 

“Om wat aan jou gegee is, te konfronteer; om binne die 
raamwerk van wat aan jou gegee is, asook partikulêre tyd en 
plek en behoeftes van die gemeenskap te definieer wie jy wil 
wees; om te besluit watse rol die toepaslikste is vir jou in ag 
genome al bogenoemde, en dan aksies te neem om hierdie 
wie-en-wat te word” ~ my woordkeuse 

Die aanhoudende herverskyning van ou 
materiaal... en natuurlik oor verskyning 

Vrydag 24 Desember 2004 

Ek kan sê ek oordoen dit op die oomblik, dat ek moet ophou 
om tot vervelens toe ou materiaal te hersien. Waaroor dit egter 
gaan, is die sinchronisasie van interne en eksterne 
verskynings. As ek aan myself verskyn ... as ek bestaan in my 
woonstel, is ek ’n skrywer - maar meer as dit, ek is ’n 
noteerder van fantastiese insigte wat ek glo ek nie soseer 
uitdink, as ontvang nie. 

Die oomblik wanneer ek egter die wêreld buite my 
woonstel bcti'cc, en veral dan as ek sosicile verskynings maak, 
is ek net ’n 33-jarige man van Suid-Afrikaanse herkoms, 
Afrikaans van taal en kultuur, wat al ses jaar in Taiwan woon, 
en geld verdien - soos honderde ander Westerlinge in hierdie 
stad - as ’n Engelse onderwyser, en wat meeste van die tyd 
nie saam met ’n intieme metgesel gesien word nie. Dis al. 

Dis nie meer goed genoeg nie. Eksterne verskynings moet 
noodwendig hersien word. 

Maandag 27 Desember 2004 

Nog iets: self-waarneming, self-definiëring, verskyning ... 
self-waarneming, self-defíniëring, verskyning ... Dis ’n 
deurlopende proses. Pati'onc word gevestig wat herhaal word; 
verstellings word gemaak; onakkurate inligting, en 
verskynings wat nie strook met jou selfbeskouing nie, word 
reggestel; nuwe aspekte van identiteit word gedefinieer, of 
aspekte wat meer gepas is vir die omgewing waarin jy jouself 
bevind; verskynings word weer gemaak; jy neem jou “self’ 
weereens waar; jy dink weer, definieer weer, verskyn weer ... 

Om te word wat jou sal bring waar jy moet 
wees 

Woensdag 29 Desember 2004 

Feit is, ek funksioneer nou beter as ’n mens as wat vier jaar 
gelede die geval was. Ek is meer bewus van die Reëls van die 
Spel, en ek het geleer hoe om volgens die reëls te speel sonder 
om myself te verloën. Ek is meer oortuig van my relatiewe 
waarde in die Breë Gemeenskap, en dan spesifiek ook in die 
Gemeenskap van Partikulêre Taal en Kultuur waaraan ek 
verbind is met die spreekwoordelike naelstring. Ek is meer 
oortuig van wie ek is, en ook van wie ek wil wees. Ek verstaan 
meer van waar ek vandaan kom, asook wat die waarde 
daarvan is vir die beantwoording van vrae oor wie ek is en 
waarheen ek op pad is. Ek verstaan ook die redes en 
motiverings vir hierdie spesifieke toekomsvisie. Ek is 
derhalwe meer oortuig van my plek in die Groter Wêreld, en 
rneer oortuig van my eie self as ek in ’n plaaslike kroeg of 
eetplek instap, of arriveer by ’n braai. Laastens, omdat ek 
nou ’n bietjie Chinees kan lees en praat, kan ek beter 
funksioneer in die partikulêre omgewing waar ek elke dag 
woon en werk as wat die geval was ’n paar jaar gelede. 

Dit is uiteindelik so prakties soos die verskil tussen ’n 
fietswiel wat probleme gee, en een wat werk soos hy 
veronderstel is om te werk. Enige een wat al ooit fiets gery 
het, sal die verskil kan waardeer tussen ’n wiel met gebreekte 
speke, ’n deurgeloopte buiteband en ’n lekkende binneband, 
en ’n wiel met nuwe speke, ’n nuwe, goeie kwaliteit 
buiteband, en ’n splintemuwe binneband. Die een is 
doodgewoon beter. Die een is eenvoudig meer geskik om jou 
te bring waar jy moet wees. 

Nog ’n jaar I Bobbejaan spanner 

Vrydag 31 Desember 2004 

Aantekeninge ter afsluiting van nog ’n jaar 

Neem jouself waar - versamel data - konfronteer jou 
gegewens - definieer wie jy wil wees, waar, met wie, watse 
rol jy wil vervul, en watse resultate jy van jou bestaan wil 
agterlaat. 

* * * 

Maak ’n bydrae tot die proses wat ander in staat sal stel om 
gelukkige, produktiewe, vervullende lewens te lei, en om te 
streef na goeie resultaat. 

* * * 

Hoeveel van wat ons doen is werklik keuse, en tot watter 
graad word ons gedring deur kragte binne ons wat ons nie so 
mooi kan vasvat met írases soos “vrye wil” nie? 

* * * 

Gedagte van gisteraand op pad na die Carrefour: Writing has, 
in the end, outmanoeuvred, outsmarted, outgunned, and 
outlasted every other possibility of what I had ever wanted to 
do with my adult life. 

* * * 

Bobbejaan spanner in die een hand, pen in die ander, 
herinner ek myself daaraan dat as mens aandring daarop dat ’n 
ou woonstel in ’n werkersklasbuurt help om te definieer wie 

jy is en wil wees, mens nie te veel moet kla as jou pype verstop 
raak, of disintegreer nie. 

Siende dat ons op hierdie onderwerp is, en siende dat ek 
beplan om hierdie nota die laaste te maak van die huidige 
literêre projek, wat anders as woonplek definieer wie jy is, of 
wie jy wil wees? 

Ek sou sê, die musiek waama jy luister; hoe jy geld 
verdien; wat jy doen - kan ek maar die bobbejaan spanner 
gaan bêre? - wat jy doen as jy nie besig is om geld te verdien 
nie; die klere, en moontlik juweliersware, wat jy dra; of jy ’n 
motorkar het, en indien wel, watse tipe kar; indien jy nie ’n 
kar het nie, op watter wyse jy rondbeweeg as jou bestemming 
te ver is om te stap; mense met wie jy sosialiseer; hoe gereeld 
jy sosialiseer, waar, en wat julle doen (suip, dans, visvang, 
kegelbal of ander moontlikhede); wat jy eet, en wat jy nie eet 
nie (pizza, bier en oliebolle elke dag sal iets sê van wie jy is 
en wil wees - of nie omgee orn te wees nie; ’n vegetariese 
leefstyl sal iets ander sê); hoe goed jy daarin slaag om in jou 
eie behoeftes te voorsien, spesifiek wanneer jy dit vergelyk 
met die standaard van die gemeenskap in wie se midde jy 
jouself bevind op ’n daaglikse basis (om byvoorbeeld drie 
keer per dag mieliepap sonder suiker te eet in ’n gemeenskap 
waar meeste mense gewoond is aan drie gebalanseerde etes 
per dag, sal benewens gevolge vir jou gesondheid ook sekere 
implikasies hê vir jou selfbeskouing); as jy so vooruitstrewend 
is om soms op vakansie te gaan, waarheen jy gaan, vir hoe 
lank, saam met wie, en wat jy doen terwyl jy op vakansie is; 
jou aktiewe belangstellings (sluit aan by wat jy doen as jy nie 
besig is om geld te maak nie); of jy rook, of ander 
tabakprodukte gebruik, en indien wel, watse tabakprodukte 
(sigarette, sigare, pyp) en selfs watter handelsmerk; of jy 
dwelms gebruik en indien wel, watse dwelms, waar, saam met 
wie, hoe gereeld, en in watse hoeveelhede; in watter dorp, stad 
of land jy woon, en ook hoe lank jy al daar woon, en hoe 
gereeld jy verhuis (indien enigsins); (en uiteindelik, na dertien 
ander items) of jy getroud is, en indien wel, wie jou 

huweliksmaat is (en selfs tot ’n mate, hoe jou huweliksmaat 
se antwoorde op hierdie lys vergelyk met jou eie); of jy/julle 
kinders het of nie; indien jy ongetroud is, of jy tans in ’n 
intieme verhouding betrokke is; indien nie, vir hoe lank jy al 
enkellopend is; indien jy wel in ’n verhouding is, hoe lank jy 
al betrokke by hierdie persoon is, en selfs hoe gereeld jy in 
soortgelyke verhoudings was tydens jou volwasse lewe; of jy 
steel, of jouself skuldig maak aan ander onwettige gedrag; 
indien wel, watse kriminele gedrag, en hoe gereeld; of jy ooit 
betrokke raak in fisiese konflik; indien wel, met wie, om 
watter redes, hoe gereeld, en waar; of jy bystand lewer aan 
ander wat hulp benodig; indien wel, aan wie jy bystand lewer, 
hoe gereeld, en watse persentasie van jou tyd en geld 
opgeneem word deur hierdie bystand; indien jy geen tyd of 
geld spandeer om bystand te lewer aan jou medemens nie, 
watse redes jy sou gee daarvoor; (word vervolg ...) 

Kern van persoonlikheid I Persoonlike 
woordeskat 

Woensdag 5 Januarie 2005 

Kan die kem van ’n persoon se persoonlikheid verander 
word? 

Ek glo nie, want dis tot ’n groot mate ’n gegewe genetiese 
disposisie. Dit hang ook af van hoe “verander” gedefmieer 
word. Ek glo die kem van ’n bepaalde persoonlikheid kan 
aangepas word, en op sekere wyses volgens wil en keuse 
aangewend word. Maar of die kem verander kan word, is ’n 
ander vraag. 

[“Some facets of our personality are inherited,” volgens die 
webblad, Mental Health and Fitness.] 

[Wat bedoel ek met “kem”? Op watter wyse is die kern apart 
van die “res” van persoonlikheid? Is daar ooit iets soos ’n kem 
van ’n bepaalde persoonlikheid, of is daar bloot aspekte? Of 
is daar meer dominante aspekte van persoonlikheid wat 
argumentsonthalwe hanteer kan word as die kern?] 

Donderdag 6 Januarie 2005 

14:42 

Elke mens is bewus van hom- of haarself. 

Die vraag is, is hierdie bewussyn goed? Indien nie, 
hoekom nie? 

Het jou huidige bewussyn te make met gegewe 
noodlotsdata, of met verskyning op ’n spesifieke plek? Indien 
eersgenoemde, wat kan verander word? Indien laasgenoemde, 
wat kan verander word? Ook, moet jy noodwendig op daai 
spesifieke plek verskyn? 

21:06 


Die punt is om ’n persoonlike woordeskat op te bou wat jou 
bestaan definieer, wat definieer wie en wat jy is, en wat jy 
doen met jou lewe. ’n Groot deel van my skryfwerk van die 
afgelope paar jare het oor presies dit gegaan: om ’n spesifieke 
woordeskat op te bou. 

Vrydag 7 Januarie 2005 

Die mens, soos ander diere, gebruik sintuie - sig, gehoor, 
gevoel, reuk - om te weet wie hulle is, en om hulle plek in die 
wêreld te vind, keer op keer. 

Bewys jou identiteit I Om niemand te wees 

Sondag 16 Januarie 2005 

In die movie, Life As A House sê die hoofkarakter aan die 
einde iets soos, “l’ve built myself the house that 1 wanted to 
be.” 

* * * 

“I will not get lost,” sê Thibault in die film, Just Visiting. “You 
can only be lost if you have no purpose, and I have purpose.” 

Maandag 17 Januarie 2005 

As jyjou paspoort, identiteitsboekie, bankkaarte en alle ander 
persoonlike dokumentasie verloor, is daar geen manier wat jy 
jou identiteit kan bewys nie - behalwe natuurlik deur ander 
mense wat kan verifieer wie jy is, en selfs tot ’n mate wát jy 
is - goeie mens? slegte mens? betroubaar? onbetroubaar? 
kiimineel? swendelaar? onderwyser? kunstenaar? tandarts? 
bankklerk? gelowige? leuenaar? waarhcidsvcrtcllcr? vriend of 
kennis? broer of suster of neef of niggie? As jy op ’n plek is 
waar niemand jou ken nie, of waar niemand gevra kan word 
nie, is jy niemand ... is jy wie jy sê jy is. En niemand - kan 
van vooraf begin. 

[Selfs al het jy paspoort, identiteitsboekie, bankkaarte en 
ander persoonlike dokumentasie, as jy op ’n plek is waar 
niemand jou ken nie, is jy niemand.] 

* * * 

Tom Cruise se karakter in Vanilla Sky: “What is the answer to 
99 out of 100 questions? Money.” 

Bron en funksie van identiteit 


Woensdag 19 Januarie 2005 

“Look at how they dress! This is the seventies! Somebody 
should tell them. It’s no wonder they get pointed at in the 
streets, if they go around looking like that!” 

“Maybe. But they don’t complain about it, do they? They 
endure everything - mockery, hate, even disgust. That’s the 
price they’re willing to pay to remain who they are.” 

Gesprek tussen ’n jong vrou en ’n ouerige Joodse man in 
verwysing na ultra-ortodokse (Harediese, of meer spesifiek in 
hierdie geval, Hassidiese) Jode in Antwerpen, 1972 (in die 
film, Left Luggage). 

My vraag: as “ultra-ortodokse Joodsheid” in die primêre sin ’n 
bron van identiteit is, wat mense in staat stel om te funksioneer 
in ’n spesifieke omgewing en tyd (al is dit in ’n relatief 
geïsoleerde omgewing, en al herinner die kleredrag aan ’n 
vroeër tyd), het dit enige meer waarde as funksionering om ’n 
“ultra-ortodokse Jood” te wees? 

Is dit die enigste funksie van identiteit? 

En as spesifieke religie tot ’n mindere of meerdere mate ’n 
bepaler is van identiteit, en die waarde van identiteit gekoppel 
is aan die funksionering van die individu in spesifieke tyd en 
plek, wat kan gesê word oor sulke ekstreme bronne van 
identiteit as Hassidiese Judaïsme, of fundamentalistiese Islam, 
of ’n soortgelyke weergawe van die Christelike religie? 

Ek skiet nie noodwendig die idee van konserwatiewe 
eenvormigheid te alle tye en in alle plekke af nie, maar ek wil 
tog weereens vra: kan ’n bron van identiteit verkeerd wees? 
Wanneer doen godsdiens, as belangrike bron en bepaler van 
identiteit en voorgeskrewe bewussyn, meer skade as goed? 

[Spesifieke Identiteit X werk goed in Spesifieke Plek X en op 
Spesifieke Tyd X. Indien Spesifieke Identiteit X nie slaag 
daarin om die individu in staat te stel om te fiinksioneer in ’n 
spesifieke omgewing en in ’n spesifieke tyd nie, moet die 
individu óf verstellings aanbring aan sy identiteit, of verhuis 
na ’n omgewing waar daai spesifieke identiteit meer gepas sal 
wees. Indien tydreis ’n opsie was, sou dit ook voorgestel kon 
word.] 


154 



Woordelose bewussyn 

Maandag 31 Januarie 2005 

Ek het nou net in die bed gelê. Ek was bewus van my liggaam. 
Ek was ook bewus van die gedagte dat ek bewus was van my 
liggaam. Ek kon ook onthou dat ek op ander tye, vroeër tye, 
bewus was van my liggaam. Ek kon ook onthou dat ek toe 
gedink het, of geweet het, dat ek bewus was van my liggaam. 

Bewussyn ontwikkel; dis nie net een oomblik skielik daar 
nie. Tog moet daar ’n kritieke oomblik wees - die 
waterskeidingsoomblik in die ontwikkeling van 
selfbewussyn. 

Daar kan sekerlik geen twyfel wees dat ’n fetus na 30 of 
so weke ’n bewussyn het nie. Die fetus se bewussyn en dié 
van die pasgebore baba (tot en met ’n paar maande) is wel 
uniek in die geskiedenis van die persoon se bewussyn: dis 
woordeloos. 

Verskil tussen woordelose bewussyn, en bewussyn waar 
taal ’n rol begin speel ... 

Dinsdag 1 Februarie 2005 

Seksuele oriëntasie is ’n uitstekende illustrasie van 
gegewendheid, self-waarneming, waarneming van die 
beskouings en sogenaamde waardes van die gemeenskap 
(aangaande dit wat jy waarneem van jouself), en self- 
definiëring - wat gepaardgaan met self-aanvaarding, met die 
defmiëring wat amper ’n formaliteit is (miskien is etikettering 
in hierdie geval ’n meer akkurate term), of... aanvaarding, en 
toepaslike self-definiëring ... 

Vrydag 11 Februarie 2005 

Een Griekse slaai, ’n pastaslaai, ’n halwe aartappelslaai, ’n 
halwe pekanneut tert, en twee koppies groentee later (o, en ’n 
drie uur nap en ’n warm bad): Dit was ’n bietjie van ’n skok 
op my innerlike organisasie om alleen in Melville te wees, die 
slagveld vanwaar ek net betyds, en swaar gewond en beseer 
geretireer het ’n paar jaar gelede. Dis ook snaaks om te 
verskyn as “Brand-(jy-weet? [X])”. 

Klem op persoonlike realiteit 

Vrydag 22 April 2005 

Vir eeue al kontempleer filosowe die vraag na wat realiteit is 
- wat werklik is, en wat nie. 

Tot ’n groot mate aanvaar ek die materiële wêreld soos dit 
aan my verskyn. As ek iets sien wat ek uit ervaring herken 
as ’n “tafel”, dan aanvaar ek die objek voor oë as inderdaad ’n 
tafel. Ek aanvaar ook die geldigheid van die klanke wat 
verwys na die genoemde objek. 

My eie belangstelling lê meer by die individuele “self’. 
Ek aanvaar dat stellings soos, “Ek weet wie ek is” en “Ek glo 
in myself’, en terme soos “selfvertroue” slegs relatiewe 
waarde het - dit is, relatief tot die omgewing waarin die 
persoon homselfbevind. Maak ’nradikale skuif, of’nradikale 
verandering aan die omgewing, en skielik “weet” die persoon 
dalk nie meer so mooi wie hy is nie; hy is moontlik ook nie 
meer so seker van homself nie, en sy sogenaamde 
“selfvertroue” kwyn heel moontlik saam met sy selfkennis en 
gepaardgaande selfgeloof. 

Dit, wat waar is vir die persoon rakende sy eie self op ’n 
gegewe oomblik, dít is wat my aandag hou, nie soseer of ’n 
tafel of ’n telefoon of ’n sny roosterbrood werklik werklik is 
nie. 

Ek weet slimmer mense kan argumenteer dat daar ’n 
verband is - en ek glo daar is, filosofies gesproke. Vanweë 
beperkte tyd kies ek egter om te fokus op wat werklik is vir 
die individuele persoon, óór hom- of haarself. 

My persoonlike religie 

Dinsdag 26 April 2005 


Om “Brand Smit” te wees, is my persoonlike religie. 

As iemand tot “bekering” kom, gaan die gebeurtenis 
gewoonlik gepaard met gevoelens van euforie, en ’n 
verbeterde sin van persoonlike welstand en sekuriteit - plek 
in die kosmos, identiteit, sonde en verlossing, “Ewige Lewe” 
ensovoorts. Die Nuwe Bekeerde kan egter nie net een 
Vrydagaand by ’n samekoms tot bekering kom en - voila! - 
die wonderlike euforie en welstand en sekerheid hou vir ewig 
nie. Hy of sy moet van Dag Twee af gereeld sekere rituele 
uitvoer om sy of haar nuwe identiteit en kosmiese status te 
bevestig. 

DINGE MOET GEREELD GEDOEN WORD OM 
IDENTITEIT EN KOSMIESE STATUS - JOU 
PERSOONLIKE VERHOUDING MET DIE HOOGSTE 
REALITEIT - TE BEVESTIG! 

Ek kan nie net weet ek is “Brand Smit” nie. Dis 
doodgewoon nie goed genoeg nie. Die afgelope week of drie 
se kruipende grysheid het weereens bevestig wat ek ook 
voorheen besef het: AS EK NIE SKRYF NIE, IS EK NIE 
WIE EK SÊ EKIS NIE. 

Om goed genoeg te funksioneer I Belangriker 
as ander 

Sondag 1 Mei 2005 

Punt 1: Ek en [my vriendin, E.] staan by Dorex se toonbank 
en bestel drinkgoed. Ek sien die lang ou met die deurmekaar 
hare tree na vore - omdat hy Engels kan praat, en sy vroulike 
kollega tree terug - omdat sy nie Engels kan praat nie. Ek 
plaas my bestelling, reageer met voldoende maar nie 
oordrewe beleefdheid nie, haal geld uit my beursie, oorhandig 
dit, ontvang kleingeld en ’n kwitansie en ’n strokie met ons 
bestelnommer op, en maneuver tussen die tafels en enkele 
mense na waar ons gaan sit, wagtende vir ons bestelling. 

Twee gedagtes registreer: 1) ek het goed genoeg 
gefunksioneer in die omgewing waarin ek myself bevind het; 
ek was inderdaad ’n redelike en beskaafde organiese robot; en 
2) presies so ’n situasie en gepaardgaande funksionering kon 
my waansinnig gemaak het as die regte dinge nie gekliek het 
op die regte tye nie. 

Punt 2: In ’n sogenaamde kommunistiese staat is slegs 5 tot 
15 persent van die bevolking lede van die Kommunistiese 
Party. Die res vervul hul funksies, maak plekke vol wat min 
of meer belangrik is, en speel hulle min of meer belangrike 
rolle. Die lede van die Party het, in beginsel, belangriker 
ideologiese rolle om te vervul - hulle is inderdaad 
verantwoordelik, of dan relatief tot die res van die bevolking, 
méér verantwoordelik, vir die sukses van die rewolusie. 

Dit laat my toe daaraan dink dat ek dalk soos ’n 
idealistiese rewolusionêr die boodskap probeer verkondig dat 
almal ewe belangrik is, dat almal belangrike rolle het om te 
vervul, dat almal hul ware doel, rol en funksie moet ontdek of 
definieer, en dit dan moet vervul om werklik waarde aan hul 
lewens te gee. 

Maar, miskien is sommige mense belangriker as ander - 
in die Groter Beskouing van Dinge. Miskien is sommige 
mense se roepings, rolle, funksies en doele wat hulle moet 
nastreef doodgewoon belangriker as ander mense s’n. 

Transformasie I Voordele daarvan om nie 
verskyn nie 

Maandag 23 Mei 2005 

Wat is transformasie? 

Ek kyk na myself, en sien ’n fiinksionerende volwasse 
wese. Wanneer die fluitjie blaas in die oggend, begin ook ek 
op my eie pas saam te draf, en teen die einde van die dag 
wanneer die oorlewendes getel word ... wel, is ek sover nog 
elke keer saam getel. As oorlewing die primêre oorweging is, 
máák ek dit as ’n fïinksionerende volwassene in die tyd en 
plek waar ek gekies het om my bestaan te voer. 

Verskeie faktore speel egter ’n rol daarin dat ek oortuig 
voel dat ek beter kan doen, beter kan leef, beter kan 
funksioneer, beter resultate kan wys aan die einde van elke 
dag se bestaan. Die stappe waarop ek sal besluit na deeglike 
oorweging, dit is transformasie. 

[19/06/15: Om te besluit op stappe is nie transformasie nie; 
om oor te gaan tot aksie om die stappe te implementeer, kan 
wel gesien word as die begin van transformasie.] 

Dinsdag 24 Mei 2005 

Die wete dat jy die gras geritsel het, beteken nie dat die slang 
nie werklik is nie. 

* * * 

Wanneer jy nie verskyn nie, hoef jy nie verleë te voel, of 
jouself te verduidelik, of verskoning te maak vir aspekte van 
jou lewe of die toestand van jou woonruimte nie. 

Die voordele van ’n intieme, eerlike en emstige 
verhouding is welbekend. Ek noem maar net dat daar ook 

voordele verbonde is daaraan om nie te verskyn nie - dit wil 
sê, om alleen te wees. 

Ek is sterflik, én onsterflik 

Woensdag 25 Mei 2005 

Ek reken die mens ... of voordat ek vasval in definisies van 
wat “mens” beteken, laat ek konkreet wees: Ek bestaan uit 
twee dele. Die een deel is sterflik, en bestaan op sy beurt uit 
liggaam, bewussyn, persoonlikheid en identiteit (gegewe 
en/of self-gedefinieer). Die ander deel is onsterflik. Omdat ek 
oor ’n beperkte woordeskat beskik, sal ek iaasgenoemde 
“siel” noem. Hierdie twee dele is inmekaar geweef vir die 
duur van my aardse bestaan. 

Wat die doel van hierdie kombinasie is, weet ek nie. Hoe 
die kombinasie ontstaan het, weet ek ook nie (behalwe vir die 
bioiogiese deel). 

EK is albei dele, en tog, indien my iiggaam ophou 
funksioneer, en my bewussyn vernietig word, hou EK op om 
te bestaan - al bestaan die ander deel van my steeds. 

My aardse lewe, die keuses wat ek maak en die resultate 
wat ek bewerkstellig van my lewe, het ’n dramatiese impak 
op my onsterflike deel - nog ’n illustrasie van hoe nóú die 
twee dele gekoppel is. 

Die verbintenis van die twee dele is inderdaad iets wat 
ontdek moet word - hierdie ontdekking kan selfs as ’n doel 
opsig self beskou word. 

Wat is die verskil tussen hierdie oortuiging en die 
Christelike weergawe (beïnvloed deur die pre-Christelike 
filosoof, Plato)? Die Christen glo dat die liggaam sterflik is, 
en die gees (of siel, self, bewussyn, persoonlikheid, “innerlike 
wese”) onsterflik. Ek deel die “gees” of “innerlike deel” op in 
twee - sterflik en onsterflik. 

Ek sal voortaan na bogenoemde verwys as die 25 Mei 2005 
Dekiarasie van Geioof. 

Vrydag 10 Junie 2005 

Daar is mense wat sal kyk na ’n omvattende verslag van hoe 
die mens funksioneer - al die sielkunde, al die keuses wat 
mens moet maak wat neerkom op jy wat jy is. Hulle sal daarna 
kyk en sê: “Fair enough. Maar vat gerus die verslag terug. Ek 
is ’n besigheidsman (of ’n kolonel in die weermag, of ’n 
Engelse onderwyser) - dis goed genoeg vir my. Ek het nie 
nodig om al daai ander slim goed te weet of te verstaan nie.” 
Of: “Ek verstaan hoe die brein werk, hoe die psige werk, maar 
ek is 100% toegewyd aan my rol, my funksie en my arbeid. 
Ek het nie meer as dit nodig nie.” 

Wat was jou proses? 

Dinsdag 28 Junie 2005 

’n Frase wat gereeld gehoor word om braaivleisvure, op 
stoepe of balkonne, langs ’n tafel in ’n restaurant of ’n 
toonbank in ’n kroeg, of ander plekke waar middelstratum 
mid-twenties hul tyd verwyl, is dit: “Ek weet nou wat 
belangrik is in die lewe. Ek weet nou wat ek uit die lewe wil 
hê.” 

Ek is in geen posisie om wat vir hulle belangrik is, of wat 
hulle uit die lewe wil hê, te bevraagteken nie. Die versoeking 
bestaan wel om vir hulle te vra: Wat was jou proses? Op watse 
wyse het jy te werk gegaan om uit te vind of uit te werk wat 
vir jou belangrik is, of wat jy wil hê? Het jy nagte wakker gelê 
en gedink daaroor? Het jy jare lank die moontlikhede 
opgeweeg en oor en oor bedink? Vir maande lank? Weke, 
dalk? Het dit jou “getref’ een oggend op pad werk toe? Was 
dit iets wat iemand gesê het by ’n braai, of op TV, of in ’n 
movie, of op kantoor, of op kampus een dag? Het jy ’n 
deeglike proses van eliminasie gevolg, waartydens jy ’n 
dosyn, of ten minste ’n halfdosyn moontlikhede oorweeg het, 
met al die moontlike pluspunte van elke moontlikheid 
opgeweeg teen al die moontlike nadele en al die moontlike 
risiko’s? Wie se spore volg jy bewustelik of onbewustelik na? 
Hoekom hierdie spore? Watse behoeftes hoop jy om te vervul 
met jou uiteindelike keuse van wat vir jou, as jong 
volwassene, belangrik is? Watse doelwitte sal vervul word in 
die nastrewing van wat jy uit die lewe wil hê? Wat is belangrik 
vir jou vriende, jou broers, jou susters, jou neefs en niggies? 
Stem wat vir jou belangrik is en wat jy uit die lewe wil hê 
naastenby ooreen met wat hulle wil hê, en wat vir hulle 
belangrik is? Indien jy ’n ander pad wil volg as hulle, wat is 
jou redes, jou motiverings? Indien dit wel ooreenstem, wat 
reken jy sou die redes wees daarvoor? En nou dat ons op 
hierdie vraaglyn is, wat was belangrik vir jou ouers, of jou 

ooms en tantes (net vir interessantheid)? Het hulle soortgelyke 
dinge nagestreef as wat jy nou meen om te doen vir die 
volgende veertig of so jare van jou lewe? Is, of was hulle 
gelukkig met hul keuses? Om watter redes sou jy reken was 
hulle tevrede met hul keuses? Was daar dinge waaroor hulle 
spyt was? Wat is hierdie dinge? Is daar drome of ambisies wat 
jy nou reeds afskryf as onrealisties en onvervulbaar? Hoe spyt 
sal jy moontlik oor 10 of 20 jaar wees oor hierdie dinge wat 
jy as onbereikbaar beskou het in jou middel-twintigs? Wat sal 
opmaak vir die drome en ambisies wat jy nooit gaan nastreef 
nie? 

Hierdie is maar enkele vrae waarvoor jy ’n uur of wat kan 
afknyp as dit net jy is - as jy jouself bevind in ’n plek waar jy 
niemand ken nie, waar bekende stemme vir die oomblik nie 
jou eie weergalm, of stil praat, of ondersteun nie. 

Stellings en vrae wat definieer 

Dinsdag 2 Augustus 2005 

Stel jouself die volgende toneel voor: 100 mense is vergader 
in ’n saal. Geen name word gebruik nie. Elke persoon het ’n 
stel wit kaartjies by hom of haar - sê so 50 kaartjies. Op 
hierdie kaartjies skryf die mense dan stellings wat hulle 
defmieer: beskrywings soos, “Ek het ’n lang neus,” “Ek het ’n 
moesie op my voorkop,” “Ek vertel graag grappe,” “Ek hou 
van tuinmaak,” en dan ook ervarings soos, “Ek het geval met 
my fiets toe ek twaalf was en my voortande verloor,” “Ek het 
saam met my ouers deur Europa gereis toe ek 17 was,” “Ek 
het in my middel twintigs vir twee jaar in Suid-Korea 
gewerk,” en so meer. Die kaartjies word dan saamgegooi, en 
elke persoon word dan uitgeken deur hierdie stellings en 
ervarings. Natuurlik sal ten minste die helfte van die mense 
reageer as die stelling, “Ek is ’n man” gelees word. Vele sal 
hul hande opsteek as die stelling, “Ek het bakore” gelees 
word. Sekerlik sal die semi-unieke kombinasies van fisieke 
eienskappe en beskrywings van persoonlikheid die een 
persoon onderskei van ’n ander, maar sal persoonlike 
ervarings die grootste unieke identifiseerder blyk te wees? 

Donderdag 4 Augustus 2005 

As jy nie weet wat jy met jou lewe wil doen nie, wat doen jy 
met jou lewe? Hoe funksioneer jy? Hoekom leef jy soos jy 
leef, waar jy leef, en met wie jy leef? Hoekom doen jy die 
werk wat jy doen? Hoekom dra jy die spesifieke klere wat jy 
dra? 

Ek is seker daarvan daar is interessante antwoorde op 
bogenoemde vrae. Of, meeste mense het in der waarheid ’n 
idee van wat hulle met hul lewens wil doen. Indien dit die 
geval is, wonder ek: “Wat?” En indien iemand dan die vraag 
antwoord, sal ek steeds nuuskierig wees: “Hoekom?” 

Sondag 21 Augustus 2005 

Elkeen van ons is die resultaat van keuses wat duisende mense 
oor die eeue gemaak het, en aksies wat hulle geneem het of 
nie geneem het nie of verkeerd geneem het - van ’n 
impulsiewe besluit om op ’n boot te klim na ’n ander kontinent 
toe, of nie op ’n boot te klim wat uiteindelik op die seebodem 
sou eindig nie, van swaarde wat net-net ’n belangrike orgaan 
gemis het tot ’n voorouer wat eeue gelede ontwykende aksie 
geneem het om te verhoed dat ’n klip wat in sy rigting gegooi 
is, sy skedel kraak en sy lewe daar en dan beëindig. 

Maandag 12 September 2005 

Wie, wat en waarom was prominente vrae vir my die afgelope 
paar jaar. 

“Hoe?” is nog ’n belangrike saak. 

Voorbeelde: Hoe funksioneer jy? Hoe weet jy enige iets? 
Hoe kies jy? 

Vrydag 23 September 2005 

Ek is uitvoerder van gedrag, konstruktief en/of destruktief, 
met Doel X in gedagte, en/of in die naam van Persoon Y, en/of 
ter wille van Persoon Z. 

Identiteit I Sirkel van lewe 


Sondag 2 Oktober 2005 

’n Vraag wat soms hardop gevra word, en soms net in stilte 
gekontempleer word: “Hoe behoort ek te lewe?” 

Woensdag 5 Oktober 2005 

Ek bestaan. Ek bestaan as ’n seun, ’n broer, ’n vriend, ’n 
minnaar, ’n digter, ’n skiywer, ’n onderwyser, en as ’n 
Westerling in ’n land in Noordoos-Asië. 

Ek het nie altyd bestaan in al hierdie hoedanighede nie. In 
watse ander hoedanighede sal ek nog bestaan? 

Saterdag 8 Oktober 2005 

19:08 

As jy net oorleef, het jy nie noodwendig identiteit nodig nie. 
Oorlewing vereis soms net dierlike instink. Indien jy jouself 
wil aanwend tot oorlewing-plus, sal spesifieke identiteit uiters 
handig wees. 

19:10 

Elke oomblik in ’n mens se lewe is ’n volle sirkel van 
lewensdata. Die sirkel is konstant besig om te vibreer, maar 
dit is altyd vol. Sirkel-081005@19:11:38 is nie dieselfde as 
Sirkel-081005@19:11:39 nie. Ooreenkomste wissel van 
99.99% tot veel minder. 

Die mens se lewe is ’n konstante vloei van sirkels - of 
dan, ’n konstante vibrasie soos een sirkel oorgaan in ’n 
volgende sirkel. 

Persoon X is die as waarom Persoon X se sirkels draai. 

Verskille in inhoud van die sirkels raak duideliker hoe 
meer tyd verloop tussen sirkels. Belangrik egter om te onthou: 
elke sirkel is 100% vol. 

Hoe meer data, en hoe meer uiteenlopend die inhoud, hoe 
ryker die lewe. 

Risiko neem ook toe soos data vermeerder. Meer data kan 
egter ook kanse op oorlewing bevorder. 

Om jou keuses te regverdig 

Maandag 17 Oktober 2005 
15:42 

Die kwessie van waar jy jouself vestig herinner my aan iets 
wat Ayn Rand geskryf het (my eie bewoording): omdat 
mens ’n vrye entiteit is en jou keuses uitdrukkings is van vrye 
wil, het jy nodig om jou keuses (aan jouself) te regverdig. As 
ek byvoorbeeld kies om in Taiwan te bly eerder as om terug 
te gaan Suid-Afrika toe, moet ek dit voortdurend aan myself 
kan regverdig ten einde voort te kan gaan om te glo dat dit 
inderdaad die regte keuse is. Soms is dit ’n probleem. 

Ek wonder ook: Hoekom het ons nodig om dit te 
regverdig? 

16:18 

Is dit nie waar nie dat dit soms makliker sou gewees het as 
mens minder keuses gehad het, as jy minder vry was, as’t 
ware? Dat dit makliker sou wees om jou keuses te regverdig, 
want jy sou net jou skouers kon ophaal en sê, “Wat bedoel jy? 
Hierdie keuse was die beste onder die omstandighede.” Of 
nog beter: “Ek het geen ander opsie gehad nie!” 

As jy egter ’n vrye individu is en jou keuses uitdrukkings 
is van jou vrye wil, moet jy dit aan jouself kan regverdig dat 
dit inderdaad, onder die omstandighede, die regte keuses was. 
My vraag is steeds, hoekom? 

Dinsdag 18 Oktober 2005 

Ek het vroeër gewonder waarom ons ons keuses aan onsself 
moet regverdig. Ek reken ek het nou die antwoord. 

As jy in ’n posisie is om elke dag keuses te maak, dan het 
jy nodig om te glo in jou vermoë om keuses te maak. As jy nie 

daaraan glo nie, is dit soortgelyk daaraan om elke dag te moet 
fietsry werk toe, maar elke keer wat jy op die fiets klim, is jy 
onseker van jou vermoë om die fiets vorentoe te beweeg en 
jou balans te behou. Of om elke dag ’n bepaalde werk te moet 
doen, en elke dag te vrees dat jy gaan opfok, en die suur vrugte 
daarvan sal moet eet. 

So is dit met vrye wil, en keuses. Jy moet vertroue koester 
in jou vermoë om die regte keuses te kan maak, of die beste 
keuses onder die omstandighede. Dit is hoekom jy jou keuses 
aan jouself moet regverdig - jy bewys aan jouself dat jy 
bevoeg is om te kan funksioneer as ’n vry individu. Deur 
oortuig te wees daarvan dat jy meeste van die tyd goeie keuses 
maak (of dan die beste keuses onder die omstandighede), 
ontwikkel jy die vertroue om dit die volgende dag weer te 
doen - om weereens, wanneer jy gekonfronteer word met 
belangrike keuses, die beste keuses te maak onder die 
omstandighede. 


[In ’n nota op Maandag 17 Oktober om 09:26 noem ek dat ek 
glo dat “vrye wil nie heeltemal so vry [is] soos wat ons graag 
wil hê dit moet wees nie”. Nietemin, ons is gewoonlik bewus 
van die graad waartoe ons wel die vermoë het om te kan kies 
tussen twee of meer opsies. Indien ons moet erken dat ons die 
vermoë het, of gehad het, het ons nodig om ons keuses aan 
onsself te regverdig.] 

Sondag 20 November 2005 

Ons vlees, en ons bewussyn van bestaan duur op die meeste 
dekades. Ons beendere, insluitende die skedel wat ons 
bewussyn huisves terwyl daar lewe in ons are vloei, mag 
moontlik oor ’n duisend jaar nog steeds bestaan. 

Saterdag 10 Desember 2005 

Ons bestaan is tot ’n mate ’n uitdrukking van vrye wil. Dat 
ons in die eerste plek ontstaan het, was egter nie ons keuse nie. 
Teen die tyd dat ons besef het hierdie “ding” wat ons beleef, 
het ’n naam, en dat dit “lewe” genoem word, was ons reeds 
volwaardige wesens-in-bestaan. 

Waarheid, identiteit, lewe in die stad, en 
Meneer S. Gautama 

Woensdag 18 Januarie 2006 

Ek het vanaand na my laaste klas ’n vreemde sensasie gehad: 
jaloesie. Nog vreemder was die persoon waarop ek jaloers 
was: Siddhartha Gautama, beter bekend as die “Boeddha”. 

Die sensasie het gespruit uit ’n gesprek met ’n student in 
haar middel-dertigs wat ek twee keer per week sien vir ’n 
Engelse klas. Op ’n kol gedurende die klas vertel sy my van 
die nuwe godsdiens wat haar gewese eggenoot aanhang. Ek sê 
toe dit klink na ’n partikulêre waarheid, eerder as ’n “universal 
truth”. 

“ETniversal truth?” vra sy my toe. 

“Yes,” antwoord ek toe, “something that no person can 
deny.” 

“Like what?” 

“Well,” antwoord ek toe, “maybe you can answer that 
question.” (Sy is immers die student.) 

“Love,” sê sy toe versigtig. “All people believe in love.” 

“Love is a virtue,” help ek haar toe reg, “not really a 
truth .” 

Na ’n minuut waartydens sy oor iets anders gepraat het, 
was ek gereed met ’n antwoord. “People are born. People die. 
Those are examples of universal truths that no one can deny.” 

’n Opmerking van haar kant af oor Boeddhisme herinner 
my toe aan ’n leerstelling van daai religie wat ek nog altyd 
gereken het ’n universele waarde het. “All suffering is caused 
by desire,” resiteer ek toe. “That could also count as a 
universal truth.” 

Konsensieus soos sy is, skryf sy dit toe neer in haar 
notaboek. “What do you think of that?” vra sy my toe. 

“1 think it’s not that simple,” antwoord ek. “Say 1 want to 
assist someone in need and act on this desire, but suffer 
painful consequences because of my assistance, where did 1 

go wrong? Should I not have assisted the person in need? Am 
I being punished because of my benevolence?” 

“The Buddha said ...” reageer sy toe, maar ek kon nie 
lekker volg wat sy sê nie (sy is geneig om haarself verskeie 
kere in die verloop van ’n sin te korrigeer, en ek het begin dink 
aan my aandete wat spoedig sou aanbreek). 

“That’s interesting,” sê ek toe sy klaar gepraat het. 

Ons sessie eindig toe kort na ons gesprek oor die Boeddha. 
Toe ek by die klaskamer uitstap, kry ek die sensasie wat ek 
geïnterpreteer het as jaloesie. “Daar’s geen twyfel daaroor dat 
die Boeddha veel wyser was as wat ek is nie, en sekerlik baie 
slimmer,” dink ek hardop. “As ek vir ’n paar jaar in die bosse 
kon verdwyn en my baard en hare laat groei en nooit my tande 
borsel nie - wie weet waarmee ’n mens vorendag kan kom?” 

Op pad terug van die groente-en-vleis plek dink ek toe 
verder: “Miskien moet ek meer uitvind oor hierdié man, die 
Boeddha, en oor die idees wat hy aan die wêreld gegee het.” 

Die rede hoekom ek meer wil weet oor die Boeddha is nie 
om myself uiteindelik as ’n Boeddhis aan die wêreld te kan 
voorstel nie. My identiteit, soos ek myself op hierdie stadium 
van my lewe ken en aan mense voorstel, is voldoende. Ek het 
nie nodig om te sê “Ek is ...” en dan die sin te voltooi met ’n 
verwysing na een of ander religie nie. Godsdiens is vir 
miljoene mense ’n onvervangbare bepaler van identiteit. 
Gelowiges voer ook aan dat die godsdienste waaraan hulle glo 
die draers is van universele waaihcdc - terwyl dit in 
werklikheid die draers is van ’n aansienlike hoeveelheid 
kulturele taboes, voorkeure, vooroordele en reëls wat 
voorgehou word as “waarhede”. Vir vele mense is die soektog 
na ’n identiteit egter van groter belang as waarheid. Godsdiens 
X is dan vir Persoon Y die waarheid, want hy is ’n volgeling 
van Godsdiens X, eerder as dat hy ’n volgeling is van 
Godsdiens X want, soos hy dalk kon verduidelik, “Na 
deeglike oorweging en jare se studie het ek gevind dat hierdie 
religie die mees omvattende begrip verskaf van die lewe soos 
ek dit ervaar, en is dit derhalwe my volgelingskap waardig.” 

Nietemin, die rede hoekom ek meer wil lees oor Meneer 
Gautama is omdat ek nuuskierig is om te weet met watse 
idees ’n man vorendag kom as hy jare lank in die wildemis 
woon, met min, of geen kontak met ander mense nie. Met 
watse begrip van die lewe en van menslike bestaan sal ’n mens 
vorendag kom as jy vir maande lank alleen in die bosse woon, 
nooit skeer nie, nooit jou tande borsel nie, nooit bad nie, nooit 
jou klere was nie, op die grond slaap, water uit ’n rivier drink, 
siek word maar nie dokter toe gaan nie, tandpyn ontwikkel 
maar nie tandarts toe gaan nie; as jy blare en wortels en vrugte 
eet, en geen vleis nie, en jy dae en nagte spandeer deur meestal 
onder ’n boom te sit en te dink oor vrae aangaande die 
menslike bestaan? Met watse antwoorde sal jy vorendag kom? 


Ek het ’n tyd gelede gevra: Woestyn of Stad? Verskyn of 
Verdwyn? bi ag genome waar ek vandaan kom, en in ag 
genome die wêreld waarmee ek bekend is, het ek gekies vir 
Stad, en derhalwe om te verskyn, eerder as om te verdwyn 
soos ’n modeme askeet en om in stilte, en op my tyd, menslike 
bestaan te kontempleer. 

Ek het ook gesê, as ek Stad kies, as ek kies om te verskyn 
as die spesifieke persoon wat ek ontdek het in my kop en in 
my liggaam, en wie ek gedefinieer het om te wees en wie ek 
kies om te wees, kan ek dit nie langer alleen doen nie. Ek 
het ’n maat nodig, het ek neergeskryf in een of ander 
notaboek. 

Enkele weke na ek bogenoemde gedagtes noteer het, het 
ek ’n jong vrou ontmoet. Binne enkele maande het ons gevind 
dat ons dinge in mekaar sien, en het ons geglo dat ons iets by 
mekaar sal vind, wat nie een van ons tot op daai punt in ons 
lewens by ’n ander persoon gesien het of kon vind nie. 

En so is my lewe in die Stad verseker, en my verskyning 
as “Brand Smit” onbepaald hemu. 

Steeds wonder ek: Wat sal ’n mens vind as jy die wildernis 
betree vir ’n onbepaalde tyd, sonder die gerief van ’n tandarts 

of ’n dokter, of die luuksheid van lopende water en ’n 
spoeltoilet en toiletpapier, of die vermaak wat ’n TV, of die 
internet, of koerante en boeke, of vriende, of filmteaters mens 
gee. Inderdaad, wat vind ’n mens sonder liefde - as jy ’n vae 
idee het hoe om te soek wat jy nie noodwendig kan verwoord 
nie? 

“Ek” en die taal wat ons praat 

Donderdag 30 Maart 2006 

Ek dink: tot in my diepste wese kan ek dit aanvoel - the 
mother and child reunion is getting close. 

Toe dink ek: “my diepste wese”? Ons word van jongs af 
geleer dat dit verkeerd is om te sê, “Ek praat met ek” en “E/c 
diepste wese”, maar is dit verkeerd? 

Taal speel ’n kardinale rol in hoe ons oor onsself dink, hoe 
ons oor onsself praat. Maar behoort filosowe of sielkundiges 
nie ’n groter sê te hê oor hierdie spesifieke aangeleentheid as 
taalkundiges nie? 

Is dit regverdigbaar dat taalreëls en taalkundiges aan ons 
dikteer in watse filosofiese terme ons aan onsself moet dink 
en oor onsself moet praat? 

Die woord “my” is ’n besitlike voornaamwoord wat 
gebruik word om eienaarskap aan te dui, soos in, “my huis”, 
“my boek”, “my pen” - maar dit dui ook verhouding aan, soos 
in “my vrou”, “my kind”, ensovoorts. Tog, “ek” en “myself ’ 
is nie twee verskillende entiteite nie - ek IS myself. Is dit nie 
dan meer akkuraat om te sê, “Ek praat met ek,” en “Ek diepste 
wese” nie? 

’n Paar dae weg van Benewelde Lig 

Maandag 10 April 2006 

Dag 9 van my vakansie in Suid-Afrika 

Elke mens het ’n omgewing waar hy of sy optimaal 
funksioneer - waar jy op jou beste is, of waar jy jou beste werk 
produseer. Die omgewings waar ek tans vakansie hou, vereis 
van my ’n bepaalde verskyning - om beleefd te wees, om 
goeie geselskap te wees, om ’n goeie gas te wees, ensovoorts. 
Hoewel ek reken ek oukei doen daarmee, is ek bewus daarvan 
dat hierdie nie die omgewings is waarin ek optimaal 
funksioneer nie. Ek doen geen werk hier nie; ek produseer 
niks; ek skep niks. En hierdie is dinge waaraan ek waarde heg 
om myself te definieer en myself te onderskei van ander 
mense rondom my. 

Donderdag 13 April 2006 

Dag 12 ... 

’n Week in die Kaap, amper twee weke uit Benewelde Lig, 
sien die volgende gedagte as resultaat: 

Religie - ritueel - omgewing met kernpunt - omgewing 
verander - ritueel word nie geadministreer nie vanweë afstand 
van kernpunt - religie word ondermyn 

Identiteit - aksies wat identiteit bevestig- omgewing met 
kernpunt - omgewing verander - aksies wat identiteit bevestig 
kan nie gedoen nie vanweë afstand vanaf kernpunt - identiteit 
word ondermyn 

Resultaat: selfvertroue word ondermyn, spanning verhoog, 
potensiaal vir interpersoonlike konflik neem toe 


179 



Kort-termyn oplossing: geloof 

Dinsdag 13 Junie 2006 
21:20 

Uitstaande kenmerke wat jou lewe op stadium X gedefinieer 
het wat teen stadium Y “verval” het, en kenmerke wat in 
stadium Y jou lewe definieer, wat op stadium X geen rol 
gespeel het nie. Dit impliseer dat jy op een of ander stadium 
stadig maar seker opgehou om X te wees, en begin het om Y 
te word. 

Dus: stop, en begin om te word. 

21:23 

Sekerlik is daar vele mense wat nooit bewus is van hierdie 
proses nie. Die intellektueel verligte persoon is nie net bewus 
van hierdie proses nie, maar kan berekend wees daaroor. 

Dinsdag 5 September 2006 

Ek raak toenemend bewus van die tekortkominge in my 
begrip van die lewe en hoe dinge werk - en ek dink nie dit is 
omdat ek enige iets vergeet het wat ek voorheen verstaan het 
nie! 

Dis soos om ’n boek te lees, om te blaai ... en niks. Jy 
blaai terug: daar’s die teks en die eerste deel van ’n sin, maar 
die sin gaan nie voort op die volgende blad nie - asof dit nog 
nie klaar geskryf is nie. 

Dit sê vir my dat ek moet gaan soek vir die res van die 
teks, of ek moet die regte skrywer opspoor - of ek moet wag 
dat die res van die teks na my toe kom sodat ek self die res 
van die bladsye kan opvul. 

Vir sommige mense raak identiteit ’n krisis wanneer hulle 
besef hulle het veelvuldige keuses, opsies, en moontlikhede. 

Vind eers, definieer dan jouself 

Maandag 25 Junie 2007 


Jy gaan op ’n“soektog” omjouselfte “vind” omdatjy glojy 
“verlore” is - en dan, so glo baie mense, kom jy op ’n punt 
waar jy ontdek wat jy veronderstel is om te wees, of jy sien 
bloot wat oorbly na die “soektog” weggeskraap het wat jy 
gedink het jy moet wees. Dit laat mens dink aan iemand wat 
in ’n winkelsentrum rondstap vol klerewinkels en nie regtig 
weet waarna hulle soek nie, maar wat nietemin probeer om 
soveel as moontlik te sien, en dan hulle reaksies te evalueer 
op wat hulle sien. 

Om jouself te definieer is meer soos iemand in dieselfde 
winkelsentrum wat besig is om klere aan te pas en ’n uitrusting 
bymekaarte sit wat ’nuiterlike manifestasie sal wees van wie 
en wat hy of sy wil wees. Hoe het hierdie persoon in die eerste 
plek uitgewerk wie hulle wil wees? Deur rond te stap, soveel 
as moontlik waar te neem, en hulle reaksies te evalueer. 


183 





Maandag 8 Oktober 2007 

Ek het ’n paar dae gelede twee dokumentêre programme oor 
Noord-Korea gekyk. Enkele opmerkings: Noord-Koreane 
werk met die realiteit waarmee hulle gebore is. Hulle kan nie 
funksioneer asof hulle byvoorbeeld Amerikaners is wat in 
Chicago gebore is nie, want dit sal eenvoudig nie bevorderlik 
wees vir hulle daaglikse voortbestaan nie. Hulle praat 
Koreaans; hulle resiteer hul ede van lojaliteit aan die Beminde 
Leier; hulle werk, eet, slaap, neem deel aan massa- 
uitvoerings, trou, kry kinders, lag, huil, kry swaar; hulle geniet 
die klein dingetjies in die lewe, en die samesyn van vriende 
en familie; hulle ki itisccr nie die staat of die owerhede, of die 
Beminde Leier se lengte of gewig of haarstyl nie; en 
uiteindelik gaan hulle dood. 

Donderdag 21 Februarie 2008 

Die eerlikste verskyning wat mens ooit sal maak, is wanneer 
jy slegs aan jouself verskyn. 

Probleem is, as jy altyd slegs aan jouself verskyn, sal jou 
kanse skraal wees om te ervaar wat beskryf kan word as geluk. 
Of jy ooit sal voel jou lewe het enige betekenis, is ook 
debatteerbaar. So, om geluk te ervaar en betekenis aan jou 
lewe te gee, verskyn jy aan ander mense. 

Hoe belangrik is eerlike verskyning - vir jou? Hoe kan 
eerlike verskyning gedefinieer word? Kan jy geluk ervaar as 
jou verskynings nie eerlik is nie? Kan jou lewe waarde hê al 
is jou verskynings nie eerlik nie? (Ek dink, ja.) Kan jy ’n 
bewussyn hê daarvan dat jou lewe betekenisvol is as jou 
verskynings nie eerlik is nie? Kan jy ’n bewussyn hê daarvan 
dat jou lewe betekenisvol is al beteken jou lewe nie enige iets 


184 



vir iemand anders nie, maar jou beperkte verskynings is 
eerlik? 

Woensdag 5 Augustus 2009 

Sekerlik is daar mense wat sê, “My naam is Jan Burger. Ek 
het al gelees en gehoor dat mense praat van vind jou ware self, 
kies jou eie naam en sulke goed, en ek weet my naam is nie 
wie ek is nie - maar dit werk goed genoeg vir my.” 

Ook: “Ek weet nie altyd wat bedoel word met ’n agenda 
nie. Ek weet ook nie of ek ook het wat party mense noem, ’n 
persoonlike agenda, nie. Ek werk vir ’n saak waaraan ek glo. 
Ek doen my bes om mense by te staan wat sukkel om hulle eie 
koppe bo water te hou. Of my naam Jan of Koos, of Oom of 
Boet is, dit maak minder saak as my aandeel in hierdie stryd. 
Persoonlike agenda? Ek dink party mense fokus dalk te veel 
op hulleself.” 

Dinsdag 10 Augustus 2010 

Dit kom nou al ’n paar maande. ’n Week of twee gelede wou 
ek ’n nota daaroor maak: die Waarheid. 

Die Waarheid is vibrerende subatomiese deeltjies. Dit - 
dit is die werklike, eindpunt-na-jy-al-die-res-afgestroop-het, 
werklik-soos-wat-werklik-kan-wees waarheid. 

Wat ons dink en wat ons doen as deel van hierdie “Uber” 
Realiteit, word óns realiteit, óns lewens. 

Heel waarskynlik nie wat jy dink jy is nie 

Dinsdag 6 Maart 2012 

Soos ek deur my Julie 2004 notas oor die SELF lees, word ek 
herinner daaraan dat die konsep van die “persoon” moeilik is 
om vas te vat. 

Fisies is ’n persoon ’n versameling selle (meer as tien 
triljoen van hulle), wat op hulle beurt bestaan uit proteïne en 
nukleïnesure en ander biomolekules, wat op hulle beurt 
bestaan uit nog kleiner dele genaamd atome, wat weer bestaan 
uit subatomiese deeltjies. Meeste van die selle waaruit die 
mens bestaan, wat hare vorm, en vel, en naels en bloed en 
geraamte, word vervang teen wisselende spoed - van elke 
paar dae tot elke paar jaar. Fisies is ’n betekenisvolle 
persentasie van jou dus nie werklik ouer as ’n paar jaar nie. Jy 
is tot ’n groot mate nie dieselfde versameling selle wat jy was 
tien jaar gelede nie! 

As jy dink die fisieke aard van die mens is moeilik om vas 
te vat, gaan die psigiese aard van die mens jou nog meer laat 
gryp na iets om aan vas te hou. Hoe presies werk geheue? Hoe 
weet jy wie jy is? Hoe vorm persoonlikheid, en hoe verander 
dit? Hoe maak jy keuses? Hoe besluit jy op jou voorkeure en 
jou afkeure? Hoekom hou jy van sekere dinge of van sekere 
mense of plekke, en jy haat ander dinge of plekke, en vermy 
sekere mense soos die pes? Hoeveel besluit jy, en hoeveel 
ontdek jy? Tot watter mate is sogenaamde vrye wil ’n illusie? 

Woensdag 7 Maart 2012 

Moontlikhede vir die onstaan van die SELF: 

Moontlikheid een: Binne enkele oomblikke nadat die kind 
gebore word, is daar ’n “wind” wat deur die vertrek waai. Die 
pasgebore kind se bewussyn van self word kort daarna 
geaktiveer, as’t ware. In hierdie geval sal dit sin maak om te 

vra, “Wie of wat het dit veroorsaak?” Dit maak verder sin dat 
mens by hierdie bewussyn-aktiveerder (of Bewussyn- 
Aktiveerder) antwoorde, of dan ten minste leidrade, sal soek 
oor die doel en betekenis van jou bestaan. 

Moontlikheid twee: Dit is ’n stadige proses wat in klein 
inkremente gebeur: aanvanklik niks, of amper niks; later sal ’n 
mens kan sê dat “êrens tussen Maart en Junie” die kind ’n 
bewussyn van homself ontwikkel het. Dit sal dalk verduidelik 
hoekom ’n pasgebore baba soveel skree. As hulle die woorde 
geken het, sou hulle heel moontlik wou gil: “Wat de hel?! ... 
was die een oomblik nog deel van iets ... en die volgende 
oomblik ... Wat gaan hier aan? Wat is ek?!” In hierdie geval 
is daar geen dramatiese oomblik waar die bewussyn 
geaktiveer is nie, so daar is niemand of niks om te probeer 
kontak vir antwoorde nie. 

Die man sonder identiteit 


Dinsdag 1 Mei 2012 

Ek lees deur die 2004-stuk, “Ek besit sewe onderbroeke 
Weereens interesseer die idee my: Wat sal gebeur as iemand 
- miskien in sy tienerjare (jonger is te vroeg, later is dalk te 
laat) - moet sê: “Ek sien wat hier aangaan, en ek gaan nie 
saamspeel nie.” 

Hierdie persoon ontken dan sy gegewe naam, en weier om 
enige ander naam aan te neem. Hy weier om vrae te 
beantwoord oor waar hy vandaan kom. Hy bely geen geloof 
nie. Hy verwoord geen ambisies of drome nie. Hy besit niks; 
nie eens die klere aan sy lyf nie (hy sou kaal rondgeloop het, 
maar hy het moeg geraak daarvoor om gearresteer te word). 
Hy uiter nooit enige woord nie - siende dat amper enige iets 
wat hy sal sê, hom sal identifiseer as deel van ’n sekere 
taalgemeenskap. 

Is dit onvermydelik dat hy weggesluit sal word, en as 
geestelik versteurd bestempel sal word? 

Hoe sou sy lewe ontvou in die dekades na sy 
rewolusionêre besluit? 

Een of twee punte oor identiteit en geldmaak 

Woensdag 4 Julie 2012 

Ek het voorheen gereken dat om te sê, “Ek is ’n advokaat,” 
moet nie gesien word as ’n stelling van identiteit nie. Dit is 
bloot hoe jy geld maak. Ek het gereken as jy jou werk wil 
noem, dit meer korrek sal wees om te sê, “Ek maak geld as ’n 
advokaat,” as om te sê, “Ek is ’n advokaat.” 

Toe, oor die volgende paar jare raak dit toenemend 
duidelik aan my dat hoe jy geld maak, ’n redelike belangrike 
deel is van jou identiteit - klink sinvol genoeg, maar dis steeds 
die tipe ontdekking wat ek self, op my eie tyd moes maak. Jy 
kan dus nie sê, “Ek is X” en “Ek maak geld met Y” en verwag 
dat die een niks met die ander te doen sal hê nie. “Ek is ’n 
advokaat” is nie ’n stelling wat ’n persoon se hele identiteit 
verteenwoordig nie, maar dit is wel ’n belangrike aspek van 
daai persoon se identiteit. 

Die ander groot ontdekking was te verwagte. As jy nie 
weet wie jy is as geldmaker nie, gaan jy dit moeilik vind om 
geld te maak. 

Ook goed om die teenoorgestelde in ag te neem: As jy 
deur die proses gegaan het om uit te sorteer, te ontdek en te 
kies hoe jy wil geld maak - en dan op ’n manier, of selfs 
maniere, wat jou persoonlikheid en talente pas, sal jy heel 
waarskynlik vind dat jy minder stiuikclblokkc onbewustelik 
in jou eie pad rol. 

* * * 

Wat doen ’n mens dan met Karl Marx wat geskryf het in ’n 
meer ideale wêreld sal dit moontlik wees om vandag een ding 
te doen, en more ’n ander - om groente te plant in die oggend, 
vis te vang in die middag, na jou koeie om te sien in die aand, 
en na aandete ’n toespraak af te steek oor ’n politieke traktaat 

wat jy gelees het, sonder om ooit groenteboer, visserman, 
beesboer of politikus te word? 

Dalk het IY'larx veronderstel dat mens nie nodig sal hê om 
geld te maak in ’n ideale wêreld nie. Iemand sou wel moes jag 
of groente plant; iemand sou moes visvang; vee en ander diere 
sou steeds gevoer moes word; en iemand moes steeds opinie 
kon vorm en opinie kon kritisccr. In Marx se ideale wêreld, as 
jy dus bekwaam was in enige of al hierdie terreine, het jy die 
werk gedoen sonder om aan jouself te dink as groenteboer, 
visserman, beesboer of politikus. Verwyder geld uit die storie, 
en verwag dat dinge anders daarna sal uitsien. 

Maandag 9 Julie 2012 

Ek glo in myself - oftewel, ek het sekerlik wat beskryf kan 
word as ’n positiewe selfbeeld (redelik belangrik siende dat 
mens sonder ’n positiewe selfbeeld 98 meter agter die ander 
atlete is in ’n 100-meter resies). Ek weet ook dat dit tot ’n 
groot mate ’n vertoning is, maar dat dit belangrik is omdat die 
vertoning praktiese waarde het. In werklikheid is daar veel 
meer onsekerheid. Dit moet so wees as mens eerlik wil wees. 

Identiteit en onbekende situasies 


Saterdag 10 Mei 2014 

My identiteit funksioneer optimaal binne sekere situasies. 
Hierdie situasies sluit in 

- ’n verhouding met ’n spesifieke persoon; 

- om ’n buitelander te wees in Taiwan; 

- om in Taiwan te woon spesifiek as Suid-Afrikaner; 

- om op my eie te wees; en 

- om te werk as Engelse onderwyser. 

Sal my spesifieke identiteit goed genoeg werk as ek 
skielik onderhandelings moet doen met iemand in Meksiko vir 
twee ton staal? Wat van as ek moet gaan werk op ’n 
skaapplaas in Australië? 

’n Uitdaging soos hierdie sal afhang van hoe aanpasbaar 
my identiteit is. Dalk is daar aspekte van my identiteit in ’n 
intieme verhouding wat van toepassing kan wees. Of dalk is 
daar aspekte van my identiteit as Suid-Afrikaner in Taiwan, 
of as Engelse onderwyser, of waar ek op my eie aan my eie 
projekte werk, wat aangepas kan word vir ’n situasie wat 
betekenisvol verskil van die omgewings en van situasies waar 
my identiteit optimaal funksioneer. 

As ek nie my identiteit kan aanpas by ’n nuwe omgewing 
nie, of in ’n situasie waarmee ek nie bekend is nie, is ek in die 
moeilikheid. 

Dit volg derhalwe dat ek óf moet bly in omgewings en 
situasies waar my partikulêre identiteit optimaal kan 
funksioneer, óf ek sal noodgedwonge my identiteit moet ... 
verbreed. (Hoe verbreed ’n mens jou identiteit? Onder andere 
deur jouself bloot te stel aan ’n wye verskeidenheid situasies, 
omgewings, ervarings, en aan ’n wye spektrum van mense.) 

Die vraag is ook, hoe goed wil jy hê moet jou identiteit 
funksioneer in daai onbekende situasie of omgewing? Wil 
jy ’n goeie indruk maak op álmal wat jy teëkom? Wil jy erken 
word as gesaghebbend op een of ander gebied? Of wil jy net ’n 

sekere taak verrig, waar jou unieke identiteit en 
persoonlikheid vir tyd en wyl tot ’n mate opgehef kan word? 

Die SELF as miljoene brokkies data 

Sondag 12 Oktober 2014 

’n Digitale videogreep is in werklikheid miljoene brokkies 
data, maar dit beweeg so vinnig, en is op so ’n wyse 
gegroepeer, dat die illusie geskep word van bewegende beeld 
- wat sin maak, en waarmcc die kyker bekend is. 

Bewussyn van self is dalk iets soortgelyks. Daar is nie ’n 
vaste punt waarna jy kan wys, of wat geïsoleer kan word as 
“die self’ nie. Die bewussyn dat jy ’n persoon is met ’n 
kernpersoonlikheid wat min of meer dieselfde bly, is ’n illusie 
wat geskep word deur voortdurend veranderende bewussyns. 
Hierdie bewussyns vervang mekaar egter so vinnig - soos die 
brokkies data van ’n digitale videogreep, dat dit vir alle 
praktiese doeleindes vóél asof jy ’n enkele bewussyn-van-self 
het. 

[Hierdie gedagte is geïnspireer deur iets wat ek gelees het in 
die boek, Guide to Philosophy, deur C.E.M. Joad.] 


Op Woensdag 19 Junie 2013 het ek gelees wat die Skotse 
filosoof, David Hume, gesê het oor oorsaak. 

My konklusie daai dag: “Die goeie nuus ... nee, die slegte 
nuus is dat jy nie werklik bestaan nie. Die goeie nuus is dat dit 
nie werklik saak maak nie, want jý glo jy bestaan, en op die 
vreemde wyse wat ervarings gesien word as waarheid, 
bevestig jou daaglikse ervarings jou geloof dat jy werklik 
bestaan.” 

’n Naam wat jou sê waar om te soek 

Maandag 22 Desember 2014 

’n Naam, dit weet almal, is meer as ’n klank wat geuiter word 
wanneer iemand spesifiek jóú aandag wil trek. Dis meer as ’n 
trek van lyntjies en krulle op papier vir administratiewe 
doeleindes. ’n Naam koppel jou aan mense, en aan 
verhoudings. Ek is nie net “Brand Smit” nie - ek is “Brand”, 
seun van “Barend” en “Adriana”. 

Hierdie verbintenis gee vir jou ’n aanduiding van hóé en 
moontlik selfs wáár jy jouself moet posisioneer. Byvoorbeeld, 
is “Barend” en “Adriana” figure in die Russiese kriminele 
onderwêreld? Is hulle Inuïete wat woon in ’n nedersetting in 
die noorde van Kanada? Is hulle wynboere in Chili? 

Soos dit uitgewerk het, is my ouers pottebakkers en 
besigheidsmense van meestal Europese afkoms, wat 
Afrikaans praat en grootgeword het in hoofsaaklik Afrikaanse 
gemeenskappe in Suidelike Afrika. Dit gee vir my iets om mee 
te werk, of dit het vir my iets gegee om mee te werk 
beginnende ’n bietjie meer as veertig jaar gelede. 

Daar is een belangrike punt wat ek vermoed baie mense 
miskyk, of misverstaan. Hierdie inligting oor my kulturele, 
etniese en linguistiese herkoms het nie vir my gesê wié om te 
wees of wát om te doen nie, dit het bloot vir my gesê wáár om 
te kyk vir idees oor wat om te doen en wie om te wees. Dit sê 
dus nie, wéés dit nie. Dit sê: Soek hier. 

Jy - is ’n vloeibare konsep 

Woensdag 11 Maart 2015 

Ek dink gisteraand hoe dit gewoonlik nie veel vat om weer my 
belangstelling te prikkel in die konsep van identiteit nie. Een 
van die dinge wat dit so interessant maak is dat baie mense 
hul identiteit verabsoluteer - hulle glo wie en wat hulle is, is 
vasgelê, en dis eenvoudig hoe dit is. 

Een voorbeeld is ’n 22-jarige vrou wat in ’n selfoonwinkel 
werk. Sy dink dalk aan haarself op ’n sekere manier, maar 
verander haar omgewing, die mense om haar, die ekonomiese 
behoeftes van die gemeenskap, en binne ’n paar jaar is sy ma 
van ’n paar kinders en getroud met ’n ami boer wat ’n bestaan 
probeer maak uit ’n lappie droë grond. 

Natuurlik is dit elkeen van ons se eie besigheid om te 
wonder watse ander rolle of identiteite binne ons sluimer wat 
dalk nie tans ’n geleentheid het om uit te kom nie. Jy is dalk 
tans ’n losloper man of vrou in jou dertigs, maar binne jou 
skuil ’n hoogs bevoegde ma of pa. Jy sukkel dalk tans in jou 
beroep, maar binne tien jaar doen jy praatjies oor 
beroepskeuses en hoe om jou kanse op sukses te verbeter. Of, 
jy sukkel dalk tans met gesondheidsprobleme of selfs met 
verslawing, maar binne jou skuil ’n gesondheidskonsultant of 
fiksheidsinstrukteur. 

Identiteit is ’n vloeibare konsep - moenie jouself toesluit 
voor jou beste identiteit kans gehad het om te ontwikkel nie. 

Donderdag 3 Desember 2015 
Die lewe is ... 

- wat aan jou gegee is - genetiese samestelling, sosio- 
ekonomiese agtergrond, taal, kultuur en etnisiteit; 

- wat ander mense doen; 

- jou eie keuses; 

- ander mense se reaksies op jou keuses en handelinge; plus 

- wat die natuur doen. 

Dit wil sê, die lewe soos ons dit ken, bestaan uit drie dele 
waaroor ons geen beheer het of beheer gehad het nie, een deel 
waar vrye wil tot ’n mate saak maak, en een deel wat vloei uit 
ons keuses en handelinge maar waaroor ons nie veel beheer 
uitoefen nie. 

Indien jy hierdie bundel geniet het, of dit opvoedkundig 
gevind het, oorweeg dit asseblief om ’n gedrukte kopie te 
koop, of ’n elektroniese kopie vir jou leestoestel. 

Onthou: die skrywer moet ook eet en huur betaal! 

BRANDSMIT.NET/BOEKWINKEL 

Beskikbare titels deur Brand Smit - in beide digitale en 
gedrukte formaat: 

In die greep van ketters - of Die Christen 
Nie tafel, hond ofpotlood nie 
Die werklike, ofnie-werklike doel van ons bestaan 
Solankjy staande bly ... 

Die noodsaaklike onaangenaamheid 
Die volwasse lewe 
Oor skryfwerk en die skrywer 
Ballingskap 

Dertien minute op ’n Saterdagaand 
Tyd vlieg nie regtig nie 

Koors/Fotografie: Twee versamelings gedigte 

Meer inligting is beskikbaar op die skrywer se webwerf: 

BRANDSMIT.NET 

